text:
ད་ལོའི་སྤྱི་ཟླ་དང་པོ་ནས། རྒྱ་རིགས་འབྱོར་ལྡན་ཚོང་པ་ཀུའུ་ཝེན་ཀུས(郭文贵)ཟེར་བ་ཞིག་གིས་བསྟུད་མར་རྒྱ་ནག་གི་མཐོ་རིམ་དབུ་ཁྲིད་ཁག་ཅིག་དང་དེ་ཚོའི་ནང་མི་ཁྱིམ་རྒྱུད་ཀྱིས་ལྐོག་ཟ་རུལ་སུངས་བྱས་པའི་ཉེས་མཚང་གསལ་རྗེན་དུ་ཐེར་འདོན་བྱས་ཤིང་། དེ་བཞིན་ཁོང་དང་རྒྱ་ནག་གི་མཐོ་རིམ་དབུ་ཁྲོད་བར་གྱི་སྡོམ་རྒྱ་ལྟ་བུའི་འབྲེལ་བ་ཡོངས་ཁྱབ་ཏུ་བསྒྲགས་དང་སྒྲོག་གིན་ཡོད། “རྡུལ་ཕྲན་མཚོན་ཆ་གས་འདྲའི” ལྐོག་མཚང་རྗེན་འབྱིན་ཀྱི་སྨྲ་བརྗོད་དེ་དག་གི་རྐྱེན་གྱིས་གཅིག་བགྱིས་ན་པེ་ཅིང་མཐོ་རིམ་དབུ་ཁྲིད་ཁྲོད་ས་འགུལ་རྒྱུགས་སྲིད་པར་མི་རྣམས་པས་ཡིད་ཆེས་བྱས་ཡོད།
ད་ཡོད་ཀྱི་ལོ་རྒྱུས་སུ་དོ་ཟླ་མི་རྙེད་པའི་ཀུའུ་ཝེན་ཀུས་དང་དེ་ཡི་ལྐོག་མཚང་རྗེན་འབྱིན་ལ་འཛམ་གླིང་ཤར་ནུབ་ཀྱི་རྒྱ་རིགས་སྤྱི་ཚོགས་ཁྲོད་དོ་སྣང་ཆེན་པོ་བྱས་འདུག
ད་བར་དུ་ཀུའུ་ཝེན་ཀུས་ཀྱིས་ཨ་རི་ན་ཡོད་པའི་རྒྱ་སྐད་བརྙན་འཕྲིན་ཁང་གཉིས་བརྒྱུད་ནས་སྔ་རྗེ་ཐེངས་གསུམ་ཆུ་ཚོད་ལྔ་ལྷག་ལ་རྒྱ་ནག་གི་མཐོ་རིམ་དབུ་ཁྲོད་ཚོའི་ལྐོག་མཚང་རྗེན་འབྱིན་བྱས་ཤིང་། ཁོང་གིས་ཐེར་འདོན་བྱས་པའི་གནས་ཚུལ་མང་ཆེ་ཤོས་རྒྱ་ནག་གི་མཐོ་རིམ་དབུ་ཁྲིད་བར་གྱི་འགལ་བ་དང་། ལྐོག་ཟ་རུལ་སུངས། དེ་བཞིན་མཐོ་རིམ་དབུ་ཁྲིད་དེ་དག་གི་ནང་མི་ཁྱིམ་རྒྱུད་ཀྱི་ལྐོག་ཟ་རུལ་སུངས་སྐོར་ཡིན་མོད། འོན་ཀྱང་། མ་བསམ་ས་ནས་བོད་དང་འབྲེལ་ཡོད་གནས་ཚུལ་ཁག་ཅིག་ཀྱང་བཏོན་པ་མ་ཟད། སྐུ་སྒེར་དང་འབྲེལ་བ་ཐད་ཀར་ཆགས་ཡོད། དཔེར་ན། ད་ལོའི་སྤྱི་ཟླ ༣ ཚེས ༧ ཉིན། ཀུའུ་ཝེན་ཀུས་ཀྱིས་ཊི་ཝེ་ཊིར་བརྒྱུད་ཐོག་མར ༧གོང་ས་རྒྱལ་བ་རིན་པོ་ཆེ་དང་འབྲེལ་བ་ཡོད་ལུགས་ཀྱི་གནས་ཚུལ་སྤེལ་བར། གསར་འགྱུར་སྨྱན་བྱད་དང་འབྲེལ་ཡོད་གཞུང་སྒེར་མང་པོས་དེར་དོ་སྣང་ཆེན་པོ་བྱས་ཡོད་ལ། ཀུའུ་ཝེན་ཀུས་ཀྱིས་བདེན་པ་དཔང་ཡོད་ཀྱི་ཚུལ་དུ ༧གོང་ས་མཆོག་དང་སྐུ་སྒེར་རྒྱ་ཡིག་དྲུང་ཆེ་སྐུ་ཞབས་ཚེ་རྒྱམ་དང་མཉམ་དུ་ཡོད་པའི་སྐུ་པར་གསུམ་མཉམ་དུ་སྦྱར་ནས་སྤེལ་ཡོད་པ་རེད།
སྐབས་དེར་ཀུའུ་ཝེན་ཀུས་ཀྱིས་ཊི་ཝེ་ཊིར་སྟེང་འདི་ལྟར་བྲིས་ཡོད། ༧གོང་ས་མཆོག་དང་ཚེ་རྒྱམ་གཉིས་ནི་ངའི་གྲོགས་པོ་ཡིན། ༧གོང་ས་མཆོག་ཕྱིར་གནས་མཆོག་ལ་ཕེབས་གནང་རྒྱུའི་ལས་འགན་དེ་ཕལ་ཆེར་འགྲུབ་སོང་། ཡིན་ན་ཡང་། ལེའུ་ཡུག(李友)གི་མ་རྐང་འཛུགས་མཁན་རྒྱུན་ལས་ཚོས་ཁེ་བཟང་གི་ཆེད་དུ་ང་ལ་གནོན་པ་བྱས་སྟབས། བདག་གི་ལོ་མང་རིང་གི་རེ་སྨོན་དེར་བར་ཆད་བྱུང་ནས་མཚམས་ཆད་པ་རེད། ཅེས་བྲིས་འདུག
གོང་ཞུས་ཀུའུ་ཝེན་ཀུས་ཀྱི་ཊེ་ཝེ་ཊིར་གྱི་ཡི་གེ་དེའི་ནང་། ༧སྤྱི་ནོར ༧གོང་ས་མཆོག་ཕྱིར་བོད་ལ་ཕེབས་རྒྱུ་དེ་ཁོང་གི་ལས་འགན་ཞིག་ལ་ངོས་འཛིན་བྱས་ཡོད་ཀྱང་། ལས་འགན་དེ་སུ་ཡི་བཀའ་དགོངས་ཡིན་པ་གསལ་ཁ་མེད་ཅིང་། དེ་མིན་རྒྱུན་ལས་ཚོས་གནོད་པ་བྱས་པ་ཞེས་བཀོད་ཡོད་པས། རྒྱུན་ལས་ལ་དབུས་རྒྱུན་ལས་དང་ཆབ་སྲིད་རྒྱུན་ལས་གཉིས་ཡོད་པས་གང་ཡིན་སུ་ཡིན་ལའང་གསལ་ཁ་བཏོན་མེད་མོད། རྒྱ་ནག་དབུས་ཆབ་སྲིད་རྒྱུན་ལས་ལ་མི་བདུན་དང་། དབུས་རྒྱུན་ལས་ལ་མི་ཉེར་ལྔ་མ་གཏོགས་མེད། གང་ལྟར་ཚང་མ་ཆེས་མཐོའི་དབུ་ཁྲིད་རྐྱང་རྐྱང་ཡིན།
དེ་བཞིན་དུ་མེན་ཅིང་བརྙན་འཕྲིན་(明镜电视)ཁང་གི་ཆེད་བསྒྲིགས་བཅར་འདྲི་སྐབས་ཀྱང་ཀུའུ་ཝེན་ཀུས་ཀྱིས་ཐེངས་གཅིག་མིན་གཉིས་མིན་དུ༧སྤྱི་ནོར༧གོང་ས་རྒྱལ་བ་རིན་པོ་ཆེ་མཆོག་དང་འབྲེལ་བ་ཡོད་པའི་ཚིག་མགོ་བཏོན་ཡོད་པ་དང་། ལྷག་པར་དུ་སྤྱི་ཟླ ༤ ཚེས ༡༩འི་ཉིན་། ཨ་རི་རླུང་འཕྲིན་ཁང་གི་རྒྱ་སྐད་སྡེ་ཚན་གྱི་ཆེད་བསྒྲིགས་བཅར་འདྲི་སྐབས “རྒྱ་ནག་གི་ཆེས་མཐོའི་དབུ་ཁྲིད་ཀྱི་བཀའ་མངག་ལྟར ༧གོང་ས་མཆོག་དང་མཇལ་འཕྲད་གནང” ལུགས་བཤད་ཡོད་པ་རེད།
དེ་ཡང་ཨ་རླུང་ཚང་གི་རྒྱ་སྐད་སྡེ་ཚན་གྱི་ཆེད་བསྒྲིགས་བཅར་འདྲི་སྐབས། རྒྱ་ནག་རྒྱལ་ཁབ་བདེ་འཇགས་ལྷན་ཁང་གིས་ཕྱིའི་རྒྱལ་ཁབ་ཁག་ན་བཞུགས་པའི་གནད་ཡོད་མི་སྣ་དང་ཐུག་འཕྲད་ཆེད་ཁོང་ལ་དམིགས་བསལ་ཕྱི་སྐྱོད་ལམ་ཡིག་བཟོས་པའི་ཚུལ་གླེང་དུས། དེང་ཐོག་རྒྱལ་ཁབ་བདེ་འཇགས་ལྷན་ཁང་གིས་ང་ཆེད་དུ་མངག་པ་རེད། ཆེད་མངག་བྱེད་དོན་ནི་ཏཱ་ལའི་བླ་མ་སོགས་གནད་ཡོད་ཚོར་སྣང་སྐྱེན་པོའི་མི་སྣ་དང་འབྲེལ་བ་བྱེད་ཆེད་ང་ལ་ཕྱི་སྐྱོད་ལམ་ཡིག་བཟོས་པ་རེད་ཅེས་དང་། ཀུའུ་ཝེན་ཀུས་ཡིས་བཤད་སྲོལ་ལ་གཞིགས་ན། རྒྱ་ནག་གཞུང་གིས་ཚོང་པ་རྒྱུ་ཆེན་ཚོ་བེད་སྤྱོད་གཏོང་གིན་ཡོད་པ་དང་། མི་དེ་ཚོ་ནི་རྒྱ་ནག་རྒྱལ་ཁབ་བདེ་འཇགས་ལྷན་ཁང་གི་དམིགས་བསལ་ཞབས་ཞུ་བ་ཡིན་པ་ལས་གསང་མྱུལ་བ་མིན་པ། རྒྱ་ནག་གཞུང་གིས་ཚོང་པ་རྒྱུ་ཆེན་དེ་ཚོར་ཡིད་ཆེས་བྱས་ནས་དམིགས་བསལ་ལས་འགན་དེ་བསྒྲུབ་ཆེད་མངག་པ་མ་ཡིན་པར། ཚོང་པ་རྒྱུ་ཆེན་དེ་ཚོའི་དཔལ་འབྱོར་དང་ཕྱི་རྒྱལ་ཁག་ན་ཡོད་པའི་ཐོན་ཁུངས་བེད་སྤྱད་ནས་ལས་དོན་སྒྲུབ་རྒྱུ་དེ་ཡིན་ཞིང་། ཀུའུ་ཝེན་ཀུས་ཀྱིས་བཤད་པ་ནང་བཞིན། ཁོང་ལྟ་བུ་ལ་མཚོན་ན། ཕྱི་རྒྱལ་ཁག་གི་ཚོར་སྣང་སྐྱེན་པོའི་མི་སྣ་དང་འབྲེལ་བ་བྱེད་ཆེད་དང་། ཡང་ན་རྒྱ་ནག་གཞུང་གི་འབྲེལ་ཡོད་མི་སྣ་དང་ཕྱི་རྒྱལ་ཁག་གི་གནད་ཡོད་མི་སྣའི་བར་འབྲེལ་བ་མཐུད་རྒྱུ། དེ་ཁོ་ན་རང་ལ་དམིགས་འདུག
གསར་འགོད་པས་ཀུའུ་ཝེན་ཀུས་ལ ༧གོང་ས་རྒྱལ་བ་རིན་པོ་ཆེ་མཆོག་དང་འབྲེལ་བ་བྱུང་སྟངས་ཐད་རྩད་འདྲི་བྱས་དུས། ཀུའུ་ཝེན་ཀུས་ཀྱིས། ཏཱ་ལའི་བླ་མ་དང་། དེ་མིན་དམངས་གཙོ་དོན་གཉེར་བ་སོགས་ཚང་མ་ཚོར་སྣང་སྐྱེན་པོའི་མི་སྣ་ཡིན། ང་ཏཱ་ལའི་བླ་མ་དང་ཐེངས་གཅིག་མིན་གཉིས་མིན། ཐེངས་མང་པོར་མཇལ་མྱོང་བ་མ་ཟད། རྒྱལ་ཁབ་བདེ་འཇགས་ལྷན་ཁང་དང་། རྒྱལ་ཁབ་ཀྱི་ཆེས་མཐོའི་དབུ་ཁྲིད་ཀྱི་བཀའ་མངག་ལྟར་མཇལ་འཕྲད་གནང་བ་ཡིན། ང་ཚོ་མཇལ་མོལ་སྐབས་ཏཱ་ལའི་བླ་མ་མཆོག་གིས་ཧ་ཅང་གལ་འགངས་ཆེ་བའི་ཕྱག་ཡིག་ཅིག་ང་ལ་བསྐུར་སོང་། ཕྱག་རིག་དེའི་མ་ཡིག་ད་དུང་ཡང་ངའི་ལག་ན་ཡོད། ཕྱག་ཡིག་དེ་ནི་མུང་(孟建柱,རྒྱ་ནག་དབུས་སྲིད་ཁྲིམས་ཨུ་ཡོན་ལྷན་ཁང་གི་ཧྲུའུ་ཅུ། ད་ལྟ་བཙོན་འོག་ན་ཡོད་པའི་ཀྲུག་ཡོན་ཁང་གི་གོ་གནས་དེ་རེད། )ཧྲུའུ་ཅུ་དང་ཞི་ཅིན་ཕེང་ཀྲུའུ་ཞི་ལ་བསྐུར་བ་རེད། གནས་ཚུལ་དེ་ནི་ལོ་རྒྱུས་རང་བཞིན་ཅན་ཞིག་ཡིན། དེ་འདྲ་ཡིན་མོད་ཀྱང་། རྗེས་སུ་གནས་ཚུལ་མང་པོ་བྱུང་བ་རེད། འདིའི་སྐོར་རྗེས་སུ་ཞིབ་བརྗོད་བྱ་འཆར་ཡོད། དེ་དུས་ངས་ཏཱ་ལའི་བླ་མའི་ཕྱག་ཡིག་བཀྲམས་ཆོག་ཅེས་བརྗོད་འདུག
ཀུའུ་ཝེན་ཀུས་ཀྱི་གོང་གི་བཤད་སྟངས་འདི་ལ་གཞིགས་ན། ཁོང་གི་ཞབས་ཞུ་སྒྲུབ་ཡུལ་ཡང་ན་ཁོང་ལ་བཀའ་རྒྱ་གཏོང་མཁན་དེ་རྒྱལ་ཁབ་ཀྱི་ཆེས་མཐོའི་དབུ་ཁྲིད་ཡིན་ཞིང་། རྒྱལ་ཁབ་ཀྱི་ཆེས་མཐོའི་དབུ་ཁྲིད་ཡིན་ན་དེ་ཞི་ཅིན་ཕེང་ཡིན་དགོས་པ་རེད། མུང་ཅན་ཀྲུའུ་ཟེར་བ་དེ་རྒྱ་ནག་གི་གྲངས་ཉུང་མི་རིགས་ལས་དོན་དང་འབྲེལ་བ་མེད་པའི་རྒྱ་ནག་དབུས་སྲིད་ཁྲིམས་ཨུ་ཡོན་ལྷན་ཁང་གི་ཧྲུའུ་ཅུ་རེད།
ཉུང་མཐའ་ཡང ༢༠༡༠ལོའི་བར་དུ་རང་གཞུང་གིས་རྒྱ་ནག་འཐབ་ཕྱོགས་གཅིག་གྱུར་ལྷན་ཁང་དང་འབྲེལ་བ་བྱས་ཡོད་པ་རེད། ད་ལྟ་བོད་དོན་ཟེར་བ་དེ་ཁེ་བཟང་ཆེན་པོ་ཞིག་ཏུ་གྱུར་ནས། ཕྱི་ནང་གང་ཡིན་ཡང་། བོད་རྒྱ་སུ་ཡིན་ཡང་ཟ་འདོད་སྐྱེ་བཞིན་ཡོད་པས། རྒྱ་ནག་དབུས་སྲིད་ཁྲིམས་ལྷན་ཁང་གིས་ལག་པ་འཆང་འདོད་ལ་ཧང་སངས་མི་དགོས།
ཡང་དེ་བཞིན་དུ། ཨ་རླུང་ཚང་གི་རྒྱ་སྐད་སྡེ་ཚན་གྱི་ཆེད་བསྒྲིགས་བཅར་འདྲི་དེ་དུས་ཡུན་ཆུ་ཚོད་སྐར་མ་བཞི་བཅུ་ལྷག་ལ་བསླེབས་སྐབས། ཀུའུ་ཝེན་ཀུས་ཀྱིས་ཁོང་ནི་བདེ་འཇགས་ལྷན་ཁང་གི་ལས་བྱེད་པ་མིན་ཚུལ་། ཁོང་ནི་རྒྱ་ནག་གི་དཔོན་རིགས་ཚོའི་ཟ་ཡུལ་དང་བཅོམ་ཡུལ་ཡིན་ལུགས་བཤད་སྐབས། དཔེ་མཚོན་ཞིག་དྲངས་པ་ནི་ཏཱ་ལའི་བླ་མ་དང་མཇལ་དུས་ཀྱི་འགྲོ་སོང་སྐོར་ཡིན་ཞིང་། སྐབས་དེར་ཀུའུ་ཝེན་ཀུས་ཀྱིས “ང་དང་ཏཱ་ལའི་བླ་མ་གཉིས་མཇལ་འཕྲད་ཆེད་གནམ་གྲུའི་འགྲོ་གྲོན་གཅིག་པུར་ངས་སྒོར་མོ་དུང་ཕྱུར་གསུམ་ལྷག་བཀོལ་བ་ཡིན” ཞེས་བྱུང་རྒྱལ་དུ་གླེང་བ་དང་། ཞིབ་ཕྲའི་གནས་ཚུལ་ཀུའུ་ཝེན་ཀུས་ཡིས་འབྲེལ་བཤད་བྱས་མ་སོང་ལ་གསར་འགོད་པས་ཀྱང་རྩད་འདྲི་བྱས་མ་སོང་། གང་ལྟར་ཕྱི་རོལ་བའི་ང་ཚོས་ཤེས་པ་ཞིག་ནི། ༧གོང་ས་མཆོག་རྒྱལ་ཁབ་དང་ཡུལ་གྲུ་གང་ལ་ཆིབས་བསྒྱུར་གནང་ཡང་། ཐུན་མོང་གི་སྤྱི་སྤྱོད་གནམ་གྲུར་བཞུགས་ནས་ཕེབས་ཀྱིན་པ་ལས་དམིགས་བསལ་ཆེད་བཀོལ་གནམ་གྲུ་མིན་པ་དེ་རེད། དེ་ཙ་ན། གནམ་གྲུའི་འགྲོ་གྲོན་ཟེར་བ་དེ་ཅི་ཞིག་ཡིན་པ་ལའང་གསལ་ཁ་མེད། གནས་ཚུལ་ཡོང་ཁུངས་ལས་ཀུའུ་ཝེན་ཀུས ༧གོང་ས་མཆོག་དང་མཇལ་འཕྲད་གནང་ས་དེ་ཉི་ཧོང་ཡིན་པ་ཡོད། ཨ་རིའི་ཌོ་ལོར་དང་ཡང་ན་རྒྱ་ནག་མི་དམངས་ཤོག་སྒོར་གང་ཡིན་ཡང་དུང་ཕྱུར་གསུམ་ལྷག་ཟེར་བ་དེ་གྲངས་ཀ་ཆུང་ཆུང་ཞིག་གཏན་ནས་མིན་པས། གནམ་གྲུའི་འགྲོ་གྲོན་ཐེངས་གཅིག་ཡང་ན་ཐེངས་མང་པོ་། ཡང་ན་གྲོན་སོང་གཞན། ཡང་ན་ཁ་གཡར་ས། ཡང་ན་དངུལ་ནག་བཀྲུ་བསྒྱུར། གང་ལྟར་བསམ་བློ་གཏོང་རིན་ཅན་ཞིག་རེད་སྙམ།
རྒྱ་རིགས་ཚོང་པ་ཀུའུ་ཝེན་ཀུས་ཀྱིས་བསམ་བཞིན་དུ་ཡིན་མིན་དུ་བསྒྲགས་པའི ༧གོང་ས་རྒྱལ་བ་རིན་པོ་ཆེ་མཆོག་དང་འབྲེལ་བ་ཡོད་ལུགས་ཀྱི་སྐད་ཆ་དེ་དག་ལས། མི་རྣམས་པས ༧གོང་ས་མཆོག་གིས་ཉེ་ལམ་མོན་རྟ་དབང་ལ་ཆིབས་བསྒྱུར་སྐྱོང་བའི་ལམ་བར་དུ་རྒྱ་གར་གྱི་ཨ་སམ་མངའ་སྡེ་རུ་རྒྱ་གར་ཁམས་པའི་དད་ལྡན་པ་ཚོར་བཀའ་སློབ་གནང་སྐབས་ཀྱི་བཀའ་གསུང་ཞིག་ཡིད་ལ་འཁོར་ཡོང་སྲིད། སྐབས་དེར་གོང་མཆོག་གིས་བོད་དོན་འཐབ་རྩོད་མི་མཐུད་ནས་གནང་དགོས་གལ་དང་སེམས་ཤུགས་ཆག་མི་ཉན་པའི་སྐོར་བཀའ་སློབ་གནང་དུས་ཞི་ཅིན་ཕེང་རྒྱ་ནག་གི་དབུ་ཁྲིད་ཆགས་རྗེས་ཞི་ཅིན་ཕེང་གི་སྐུ་ཚབ་དང་མཉམ་དུ་འབྲེལ་བ་བྱུང་བའི་སྐོར་གསུངས་ཡོད་པ་དང་། དེ་ཡང ༧གོང་ས་མཆོག་གིས། རིམ་པས་འགྱུར་བ་ཏན་ཏན་འགྲོ་གི་རེད། ཞི་ཅིན་ཕེང་དང་པོ་ཡོང་གྲབས་དེ་བ་ཅིག་ལ་རེ་བ་འདྲ་བོ་དགའ་རོ་བྱུང་། ག་ལེ་ག་ལེ་ང་དང་ཡང་འབྲེལ་བ་ཞིག་བྱུང་པ་རེད། ཁོང་རང་གི་བློས་འཁེལ་བའི་གྲོགས་པོ་དེ་འདྲ་ངའི་རྩ་ལ་ཡོང་ནས། ང་ཚོ་འབྲེལ་བ་བྱས་པའི་གནས་ཚུལ་དེ་འདྲ་བྱུང་པ་རེད། ད་སྐབས་ཁོང་རང་ལའང་ཡ་མཚར་འདྲ་བོ་སྐྱེས་འདུག་ག ལས་བྱེད་པ་དང་གཞུང་གི་སྒྲིག་འཛུགས་ཁག་གི་ནང་ལོགས་ན་མཁྲེགས་པོ་དེ་འདྲ་ཡོད་པ་དེ་དབྱིན་ཇིའི་སྐད་དུ surprise སྐྱེས་འདུག་ག དེ་འདྲའི་གནས་ཚུལ་བྱུང་བ་རེད། ད་ལོ་འདིའི་ལོ་མཇུག་ཏུ་ཏང་གི་ཚོགས་ཆེན་བཅུ་དགུ་པ་འཚོགས་གི་ཡོད་པ་རེད། དཔོན་རིགས་ལོ་རྒན་པ་དེ་ཚོ་རྒན་ཡོལ་བའི་མཚམས་ལ་སླེབས། དཔོན་རིགས་གཞོན་པ་དེ་འདྲ་སླེབས་ཐུབ་པའི་རེ་བ་ཞིག་དང་། ལྷག་པར་དུ་རིམ་པས་རིམ་པས་ཀི བར་སྐབས་ཕྱི་རྒྱལ་ཁག་ལ་ཕྱིན་ནས་སློབ་སྦྱོང་བྱས་ཡོད་པའི་མི་རབས་དེ་དག་གཞི་ནས་འགན་ཁུར་བའི་ནང་སླེབས་ཡོང་དུས་ཙ་ན། འགྱུར་བ་ཏན་ཏན་འགྲོ་གི་རེད། ཅེས་གསུངས་ཡོད་པ་རེད།
༧སྤྱི་ནོར༧གོང་ས་མཆོག་གིས་བཀའ་གསུང་ནང་གི་ཞི་ཅིན་ཕེང་གི་སྐུ་ཚབ་དེ་རྒྱལ་ཁབ་ཀྱི་ཆེས་མཐོའི་དབུ་ཁྲིད་ཀྱི་བཀའ་མངག་གནང་བའི་ཀུའུ་ཝེན་ཀུས་ཡིན་མིན་རྩད་གཅོད་མི་ཐུབ་པས། ཡིན་མིན་གྱི་ཁྲུན་ཐག་གཅོད་ཐབས་བྲལ་བའི་གནས་ཡིན། སྤྱིར་བཏང་མངོན་ལྐོག་གཉིས་ཀ་ནས༧གོང་ས་མཆོག་ལ་མཇལ་ཁ་ཞུ་མཁན་རྒྱ་ནག་སྐམ་ས་ཆེན་པོ་ནས་ཡོང་བའི་རྒྱ་རིགས་མོད་པོ་ཡོད་པ ༧གོང་ས་མཆོག་གིས་བདུན་ཕྲག་རེ་རེར་རྒྱ་ནག་སྐམ་ཆེན་པོ་ནས་བཞུགས་སྒར་དྷ་རམ་ས་ལའི་ངེད་སར་ཡོང་ནས་མཇལ་ཁ་ཞུ་མཁན་ཉུང་མཐའ་ཡང་མི་བཅུ་ཡས་མས་ཡོད་ཞེས་སྔ་རྗེས་སུ་གསུངས་པ་ནང་བཞིན་ཡིན་ལ། རྒྱ་རིགས་དེ་ཚོའི་ཁྲོད་གཞུང་ཞབས་ལས་ཁྱུར་ངལ་གསོ་བ་དང་ཚོང་པ། སློབ་མ་སོགས་ལས་རིགས་སྣ་ཚོགས་ཀྱི་མི་སྣ་ཡོད།
གཅིག་བགྱིས་ན་རྣམ་པ་ཚོས་ད་དུང་བརྗེད་ཡོད་རྒྱུ་མ་རེད། སྤྱི་ལོ ༢༠༡༥ལོར། དབྱིན་ཇིའི་བྷེ་བྷེ་སེ་གསར་ལས་ཁང་གིས་པེ་ཅིང་ནས་ཞི་ཅིན་ཕེང་གི་སྐུ་ཚབ་ཡིན་ཟེར་བའི་མིང་ལ་ཞོ་ཝུ་ནན(肖武男)ཟེར་བ་ཞིག་ལ་བཅར་འདྲི་བྱས་ཡོད་ལ། ཞོ་ཝོ་ནན་ཟེར་བ་དེས་བྷེ་བྷེ་སེ་ཡི་གསར་འགོད་པ་ཁོང་གི་མཆོད་ཁང་ནང་ཁྲིད་ནས་མཆོད་བཤམས་སྟེང༧གོང་ས་མཆོག་གི་སྐུ་པར་ཞིག་བཤམས་ཡོད་པ་དམིགས་བསལ་ངང་མཚམས་སྦྱོར་གནང་པ་དང་ཆབས་ཅིག བཞུགས་སྒར་ཕོ་བྲང་ནང ༧གོང་ས་མཆོག་དང་མཇལ་མོལ་གནང་བཞིན་པའི་བརྙན་ཞིག་ཀྱང་མཁོ་སྤྲོད་བྱས་འདུག
ཀུའུ་ཝེན་ཀུས་ཀྱི་བསྒྲགས་སྲོལ་དང་། ༧སྤྱི་ནོར༧གོང་ས་མཆོག་གི་བཀའ་སློབ་གང་ལ་གཞིགས་ཀྱང་། པེ་ཅིང་དང་སྐུ་སྒེར་བར་འབྲེལ་བ་གང་འཚམ་ཞིག་ཡོད་པ་ཤེས་ཐུབ།
མཚམས་འདི་ལ་སླེབས་དུས་ཀློག་མཁན་ཚོར་ཀུའུ་ཝེན་ཀུས་ཟེར་བའི་རྒྱ་རིགས་ཚོང་པ་དེ་སུ་ཡིན་པ་ཤེས་འདོད་ཡོད་རྒྱུ་རེད། གཤམ་དུ་ཀུའུ་ཝེན་ཀུས་ཟེར་བའི་རྒྱ་རིག་འབྱོར་ལྡན་ཚོང་པ་དེ་ངོ་སྤྲོད་ཐུང་ངུ་ཞིག་བྱས་ན།
ཀུའུ་ཝེན་ཀུས་ནི་རྒྱ་ནག་ཧྲན་ཏུང་ལོའོ་ཁྲིན་ཞིན་རྫོང་དུ་སྤྱི་ལོ ༡༩༦༧ ལོར་སྐྱེས་ཤིང་། མིང་སྲིང་བརྒྱད་ཡོད་པའི་ཁྲོད་ཁོང་ནི་བདུན་པ་དེ་རེད། ༡༩༨༠འི་ནང་དམའ་འབྲིང་ནས་སློབ་མཐར་ཕྱིན་ཡང་མཐོ་འབྲིང་ལ་ཡིག་རྒྱུགས་འཕྲོད་མེད་པ་དང་། རྗེས་སུ་ཧིག་ནན་ཀྲིན་ཀྲུག་གྲོང་ཁྱེར་དུ་གནས་སྡོད་བྱས་འདུག
ཀུའུ་ཝེན་ཀུས་ཚོང་གི་ལམ་ལ་དངོས་སུ་ཞུགས་དུས་དེ ༡༩༩༣ལོར་རེད། ཐོག་མའི་དངུལ་ཟོ་གང་དེ་ཧོང་ཀོང་གི་བུད་མེད་ཚོང་པ་ཞིག་དང་མཉམ་འབྲེལ་གྱིས་ཀྲིན་ཀྲུག་ཡུས་ཏཱ་ཁེ་ལས་ཁང་ཟེར་བ་ཞིག་བཙུགས་པར་ངོས་འཛིན་བྱས་ཆོག རིམ་བཞིན་ཧོང་ཀོང་གི་བུད་མེད་ཚོང་པ་དེས་ཀུའུ་ཝེན་ཀུས་ས་ཁང་བདག་ཁོངས་ལས་རིགས་ལ་ཁྲིད་ཡོད་པ་དང་། ལོ་འགའི་རྗེས་སུ་ཀུའུ་ཝེན་ཀུས་གློ་བུར་དུ་ཧིག་ནན་ཞིང་ཆེན་དང་པེ་ཅིང་སོགས་སུ་ས་ཁང་བདག་ཁོངས་ལས་རིགས་ཁྲོད་མིག་དབང་འཕྲོག་པའི་སྐར་ཆེན་ཞིག་ཏུ་གྱུར་ཞིང་། མི་རྣམས་པས་ཁོང་ལ“ཁྱད་མཚར་ཆེ་བའི་ཚོང་པ”། “དབང་ཆའི་རྔོན་པ་ཀུའུ་ཝེན་ཀུས” སོགས་མཚང་མྱིང་བཏགས་པ་ཇི་བཞིན་དུ། ཀུའུ་ཝེན་ཀུས་རྒྱ་ནག་ཆབ་སྲིད་དང་ཚོང་ལས་གཉི་ཀར་འབྲེལ་བ་ཡོད་པའི་མི་སྣ་ཞིག་ཏུ་གྱུར་འདུག
རྒྱ་ནག་གི་མཐོ་རིམ་ནས་གཞི་རིམ་བར་མི་མངོན་པའི་ཚོགས་པ་མང་པོ་ཡོད་ལ། སྒོས་སུ་མཐོ་རིམ་དཔོན་རིགས་དང་ཚོང་པ་ཆེ་ཁག་དག་གིས་ངེས་པར་དུ་ཚོགས་པ་ཞིག་གདམ་ནས་ནང་ཞུགས་བྱེད་དགོས། ནམ་རྒྱུན་ང་ཚོས་གོ་རྒྱུ་ཅན་གྱི་ཚོགས་པ་ཁག་ནི་ཧྲེང་ཧེ་ཚོགས་པ་དང་། རྒྱལ་སྲས་ཚོགས་པ། གུང་ཆེན་ཐོན་ཚོགས་ལ་སོགས་ཡིན། ཚོགས་པ་དེ་དག་ལས་སྟོབས་ཤུགས་ཆེ་ཤོས་གཉིས་ནི་ད་ལྟའི་སྲིད་འཛིན་ཞི་ཅིན་ཕེང་གཏོགས་སའི་རྒྱལ་སྲས་ཚོགས་པ་དང་། རྒྱ་ནག་གི་སྲིད་འཛིན་ཟུར་པ་ཅང་ཙེ་མེན་གཏོགས་པའི་ཧྲེང་ཧེ་ཚོགས་པ་གཉིས་ཡིན། བདག་གི་གོ་ཚོད་ལ་ཀུའུ་ཝེ་ཀུས་ཅང་ཙེ་མེན་ཕྱོགས་གཏོགས་ཀྱི་མི་ཡིན་པ་འདྲ། ཡིན་ན་ཡང་། ཁོང་གིས་རྒྱ་ནག་གི་ཆེས་མཐོའི་དབུ་ཁྲིད་ཀྱི་བཀའ་མངག་ལྟར་ཞེས་བཤད་ཡོད་པས། དོན་ངོ་མའི་ཀུའུ་ཝེན་ཀུས་ཚོགས་པ་གང་ལ་གཏོགས་པ་བཤད་དཀའ་བའི་གནས་ཡིན། རྒྱ་ནག་གི་ཆབ་སྲིད་འགྲོ་ལུགས་ལྟར་ན་ཚོགས་པ་གང་ལ་གཏོགས་མིན་ཤེས་རྒྱུ་དེ་ཧ་ཅང་གི་གལ་ཆེན་པོ་ཆགས་ཡོད།
ལོ་ཉི་ཤུའི་ནང་རྒྱ་ནག་གི་ཕྱུག་བདག་ཨང ༧༤ པར་ཆགས་པ་དེར་སྒྲུང་གཏམ་རང་བཞིན་གྱི་ཧང་སངས་དགོས་པའི་ཆ་ཡོད་ཀྱང་། ལག་སྟོང་མཆན་ལ་བཙུར་བའི་ན་གཞོན་ཞིག་ལོ་ཉི་ཤུའི་རྗེས་སུ་མ་རྩ་དུང་ཕྱུར་མང་པོའི་བདག་པོར་གྱུར་བའི་གནས་ཚུལ་དེ་དངོས་ཡོད་གནས་ཚུལ་རེད། དེ་འདྲ་ཆགས་རྒྱུར་གནས་ཡུལ་སྤྱི་ཚོགས་དང་། སྤྱི་ཚོགས་དེའི་ལམ་ལུགས། ལམ་ལུགས་དེའི་འོག་གི་ཆབ་སྲིད་སྒྲིག་གཞི། ཆབ་སྲིད་དེ་དང་འབྲེལ་བའི་མི་རིགས། མི་རིགས་དེའི་རིག་གཞུང་སོགས་ཀྱི་རྒྱབ་ལྗོངས་ཡོད། དེ་དག་ནི་སྐབས་སུ་བབ་པའི་བརྗོད་བྱ་མིན་པས་གླེང་རྒྱུ་ཡིན།
ཡིན་ན་ཡང་ཀུའུ་ཝེན་ཀུས་ཀྱི་ཚོང་ལས་བགྲོད་ལམ་དེ་བར་ཆད་མེད་པའི་བར་སྣང་དུ་འཕུར་བ་ལྟ་བུ་ཞིག་མིན། ༡༩༩༩ ལོ་ནས ༢༠༡༤ལོ་བར་ཀུའུ་ཝེན་ཀུས་ཐེངས་བཞི་ལ་བུ་ལོན་བྱོལ་ཆེད་ཕྱིའི་རྒྱལ་ཁབ་ཁག་ཏུ་བྲིས་བྱོལ་ལ་སོང་ཡོད་པ་དང་། ༢༠༡༤ལོའི་ཟླ ༨ པར་རྒྱ་ནག་དང་ཁ་བྲལ་རྗེས་ད་བར་དུ་ཕྱིར་སོང་མི་འདུག ཀུའུ་ཝེན་ཀུས་རང་ཉིད་ཀྱི་བཤད་སྟངས་ལ་གཞིགས་ན། ཀུའུ་ཝེན་ཀུས་ལོ་ཉི་ཤུའི་སྔོན་ནས་བཟུང་རྒྱ་ནག་གི་མི་སེར་མིན་ཞིང་། ད་ལྟ་ཁོང་ལ་རྒྱལ་ཁབ་བཅུ་གཅིག་གི་ཕྱི་སྐྱོད་ལམ་ཡིག་ཡོད་པ་དང་། ཨ་མེ་རི་ཀའི་རྒྱུན་སྡོད་ཐོབ་ཐང་ཡང་ཡོད་པ་རེད།
ཏག་ཏག་ཨ་རླུང་ཚང་གིས་ཀུའུ་ཝེན་ཀུས་ལ་བཅར་འདྲི་མ་བྱས་པའི་སྔན་ཉིན་མོར། རྒྱ་ནག་གི་རེ་འདུན་ལྟར་རྒྱལ་སྤྱིའི་ཉེན་དོན་ཉེན་རྟོག་པའི་སྒྲིག་འཛུགས་ཀྱིས “ཉེས་ཅན་དོགས་གཞི་ཅན་ཀུའུ་ཝེན་ཀུས་ལ་འཛིན་བཟུང་བཀའ་རྒྱ་དམར་པོ” བཏང་ཡོད་པས། རྒྱ་ནག་གཞུང་གིས་གོ་ལ་ཧྲིལ་བོ་ནས་ཀུའུ་ཝེན་ཀུས་འཛིན་བཟུང་གི་འགོ་བརྩམས་ཡོད་པ་རེད།
མཆན། པར་དེ་དག་གི་ཡོང་ཁུངས་ནི་ཀུའུ་ཝེན་ཀུས་ཀྱི་ཊི་ཝེ་ཊིར་ཡིན།


c: text/html

text:
ཞང་ཞུང་གི་བྱ་རུ་ཅན་གྱི་རྒྱལ་པོ་བཅོ་བརྒྱད་ཀྱི་ཚོན་རིས་དང་སྐྱ་རིས།
[ཟླ་ཚེས། 2016-09-01 18:43:00][རྩོམ་པ་པོ། བླ་མ་ཚུལ་ཁྲིམས་ཕུན་ཚོགས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ཞང་ཞུང་ཕུགས་པ་ཁྱུང་ལུང་དངུལ་མཁར་གུར་གྱམ་དགོན་ཐུགས་བསྟན་གཟི་འབར་མདོ་སྔགས་གྲགས་རྒྱས་གླིང་གི་དུས་གསུམ་འགྱུར་མེད་གཙུག་ལག་ཁང་གི་གཡོན་གཤམ་གྱི་ལྡེབས་རིས།
༡ ༽ ཞང་ཞུང་བྱ་རུ་ཅན་གྱི་རྒྱལ་པོ་བཅོ་བརྒྱད་ཀྱི་ཚོན་རིས།
འཛམ་གླིང་གནས་ཀྱི་རྒྱལ་པོ་ཞང་ཞུང་བླ་རི་གངས་དཀར་ཏི་སེ།
ཀ་རུ་གྲུབ་དབང་བསྟན་འཛིན་རིན་ཆེན་རྒྱལ་མཚན་གྱིས་མཛད་པའི་འཛམ་གླིང་གངས་རྒྱལ་ཏི་སེའི་དཀར་ཆག་ཚངས་དབྱངས་ཡིད་འཕྲོག་ལས།འཛམ་གླིང་ཤེས་རིག་གི་འབྱུང་ཁུངས་ཞང་ཞུང་སྒོ་ཕུག་བར་གསུམ། དེ་ཡང་ཡུལ་ཆེན་བཅོ་བརྒྱད་ཀྱི་སྙིང་པོ་ཞང་ཞུང་བོན་གྱིས་ཡུལ་ཞེས་བྱ་བའི་ལོ་རྒྱུས་ཅུང་ཟད་བཤད་པ་ལ། ཞང་ཞུང་སྒོ་ཕུག་བར་གསུམ་ལའང་གསུམ་གསུམ་མོ། །དེ་གང་ཞེ་ནའང་། ཞང་ཞུང་གཡས་སྒོ་དང་གཡོན་སྒོ་དབུས་སྒོ་གསུམ་དུ་ཡོད་པ་ལ། དེ་ཡང་གཡས་ནི་ཕུག་སྟག་རི་ཁྲ་བོ་སྨན་གྱི་རི་དང་། བར་ལ་མོ་གངས་ར་ཕྱི་ཡི་རི་དང་། སྒོ་མཁའ་འགྲོ་འདུས་གླིང་ཙ་ཡི་རི་དང་གསུམ་མོ། །དེ་ལྟར་དུའང་གཡོན་སྒོ་ཕུག་ཏི་སེ་དང་མ་པང་གཡུ་མཚོ། བར་རྟ་རྒོ་དང་དང་ར་གཡུ་མཚོ། སྒོ་ཐང་ལྷ་དང་གནམ་མཚོ་ཕྱུག་མོ་དང་གསུམ་མོ། །དེ་ལྟར་དུའང་དབུས་སྒོ་ནི། ཕུག་ཁྱུང་ཆེན་སྤུངས་རི་དང་ཁྱུང་ལུང་དངུལ་མཁར། བར་ལྷ་རི་གྱང་ཏོ་དང་རྒྱལ་མཁར་འཕན་གླིང་། སྒོ་ཤེ་ལེ་རྒྱ་སྐར་དང་ཁྱུང་པོ་གཏིང་རྫོང་སོགས་གསུམ་མོ། །དེ་ལ་སྤྱི་ལྟར་ན་སྟོད་མངའ་རིས་སྐོར་གསུམ་ཞང་ཞུང་གི་ཡུལ་དང་། བར་དབུས་གཙང་རུ་བཞི་བོད་ཡུལ་དང་། སྨད་མདོ་གང་སྒང་དྲུག་རྒྱ་ནག་གི་ཡུལ་སོགས། ཞང་ཞུང་སྒོ་ཕུག་བར་གསུམ་དང་། ཁྱད་པར་ཞང་ཞུང་ཁྲི་སྡེ་བཅོ་བརྒྱད་གཙོས་པའི་ཡུལ་ཆེན་བཅོ་བརྒྱད་ལ་མངའ་དབང་ཆེ་བའི་རྒྱལ་པོ། སྲིད་པ་གནམ་ནས་སྐོས་པའི་ཞང་ཞུང་སྲིད་པའི་རྒྱལ་པོ།
ཁྲི་ཝེར་ལ་རྗེ་གུ་ལང་གསེར་གྱི་བྱ་རུ་ཅན་དང་། ཞུང་ཞང་ཟིལ་གནོན་རྒྱལ་པོ་རླབས་ཆེན་ཁྱུང་གི་བྱ་རུ་ཅན་དང་། ཧྲི་དོ་གྱེར་སྤུངས་རྒྱལ་པོ་ཀང་ཀ་ཤེལ་གྱིས་བྱ་རུ་ཅན་དང་གསུམ་ནི། གངས་རི་ཆེན་པོའི་མདུན་རྒྱང་རི་གཡུ་ལོ་ལྗོན་པའི་རྫོང་མཁར་དུ་ཆགས་སོ། །
དེ་ལྟར་དུའང་ཁྱུང་ལུང་རྒྱལ་བ་མཉེས་ཡུལ་དུ། སླས་ཀྲ་གུ་གེའི་རྒྱལ་པོ་རིན་ཆེན་འོད་ཀྱི་བྱ་རུ་ཅན་དང་། རྒྱུང་ཡར་མུ་ཁོད་རྒྱལ་པོ་གཞའ་ཚོན་འོད་ཀྱི་བྱ་རུ་ཅན་དང་། ཀྱི་ལེ་གུ་གེ་རྒྱལ་པོ་ཨུན་ཆེན་དུང་གི་བྱ་རུ་ཅན་དང་གསུམ་མོ། །
ཞང་ཞུང་པུ་མར་ཧྲང་གི་ཡུལ་དུ། སྤུངས་རྒྱུང་གྱེར་གྱི་རྒྱལ་པོ་བྱེ་རུ་འོད་ཀྱི་བྱ་རུ་ཅན་དང་། ཉེ་ལོ་ཝེར་ཡ་རྒྱལ་པོ་ཕྲ་མེན་འོད་ཀྱི་བྱ་རུ་ཅན་དང་གཉིས་སོ། །
ཞང་ཞུང་ཙི་ནའི་ཡུལ་དུ་སྟག་སྣ་གཟི་བརྗིད་རྒྱལ་པོ་ཟོམ་ཤང་ལྕགས་ཀྱི་བྱ་རུ་ཅན་དང་། ཛོ་དམར་ཐིས་སྤུངས་རྒྱལ་པོ་མེ་དཔུང་འོད་ཀྱི་བྱ་རུ་ཅན་དང་གཉིས་སོ། །
ཞང་ཞུང་ཏ་རོག་ཡུལ་དུ་བདུད་འདུལ་དབལ་གྱི་རྒྱལ་པོ་ཉི་ཤེལ་འོད་ཀྱི་བྱ་རུ་ཅན་དང་། ལི་ཝེར་གྱེར་གྱི་རྒྱལ་པོ་ཟླ་ཤེལ་འོད་ཀྱི་བྱ་རུ་ཅན་དང་གཉིས་སོ། །
ཞང་ཞུང་རྟ་སྒོའི་ཡུལ་དུ་ཤེལ་རྒྱུང་ཧྲི་དོ་རྒྱལ་པོ་ཛོ་དམར་འོད་ཀྱི་བྱ་རུ་ཅན་དང་། ལིག་མུར་ནམ་མཁའི་རྒྱལ་པོ་བེ་དྷུརྱ་འོད་ཀྱི་བྱ་རུ་ཅན་དང་གཉིས་སོ། །
ཞང་ཞུང་ཁ་སྐྱོར་ཡུལ་དུ་མུ་ཝེར་ནོར་གྱི་རྒྱལ་པོ་ག་ལྗང་འོད་ཀྱི་བྱ་རུ་ཅན་དང་།
ཞང་ཞུང་ཁ་ཡུག་ཡུལ་དུ་སད་ཧྲི་གྱེར་གྱི་རྒྱལ་པོ་ཨུདཔལ་འོད་ཀྱི་བྱ་རུ་ཅན་དང་།
ཞང་ཞུང་ལ་དྭགས་ཡུལ་དུ་ཉེ་ལོ་ཝེར་ཡ་རྒྱལ་པོ་གནམ་ལྕགས་དབལ་གྱི་བྱ་རུ་ཅན་དང་།
ཞང་ཞུང་རུ་ཐོག་ཡུལ་དུ་མུ་མར་ཐོག་རྒོད་རྒྱལ་པོ་ཨེན་ཌ་འོད་ཀྱི་བྱ་རུ་ཅན་སོགས། ཞང་ཞུང་གི་རྒྱལ་པོ་བྱ་རུ་ཅན་བཅོ་བརྒྱད་འདི་རྣམས་ཀྱི་རིང་ལ། ཞང་ཞུང་ཁྲི་སྡེ་བཅོ་བརྒྱད་ལ་སོགས་ཡུལ་ཆེན་བཅོ་བརྒྱད་ཀྱི་མགོ་ནོན་པ་དང་། གཡུང་དྲུང་བོན་གྱི་བསྟན་པ་ཕྱོགས་བཅུར་རྒྱས་ཤིང་། སྐུ་ཚེ་ཡང་མི་ལོ་གཉིས་སྟོང་དུ་བཞུགས་པ་དང་། ཕུང་པོ་ལྷག་མེད་དུ་སངས་རྒྱས་པའང་ཡོད་པའོ། །ཞེས་དང་། ཆགས་པའི་ཡུལ་མ་འགྱུར་བ་ཞང་ཞུང་སྒོ་ཕུག་བར་གསུམ་དུ་ཆགས། བརྟེན་པའི་རི་མ་འགྱུར་བ་འཛམ་གླིང་གངས་ཏི་སེ་རུ་སྲིད། གནས་པའི་མཚོ་མ་འགྱུར་བ་མ་པང་གཡུ་མཚོ་སྔོན་མོ་རུ་སྲིད། རྒྱལ་བའི་བསྟན་པ་མ་འགྱུར་བ་གཡུང་དྲུང་གི་བོན་རིན་པོ་ཆེ་ཕྱོགས་བཅུ་ཀུན་ཏུ་དར་ཞིང་རྒྱས། སྒྲུབ་པའི་གཤེན་མ་འགྱུར་བ་བོན་རིག་འཛིན་བརྒྱད་ཅུ་རུ་ཕེབས། འོག་གི་རྒྱལ་པོ་མ་འགྱུར་བ་ཞང་བོད་གནམ་བབ་ཀྱི་རྒྱལ་པོ་སུམ་ཅུ་སོ་གཅིག་གིས་མཛད་ཅིང་ཤིན་ཏུ་དར་ལ་རྒྱས་སོ། ། ཞེས་གསུངས་སོ།།
ལྡོང་མདོ་ཚང་དབུ་མཛད་ཆེན་མོ་ཕུན་ཚོགས་འབྱོར་རྒྱས་གཙོས་དགེ་སློབ་རྣམ་པ་ཚོས་ཞང་ཞུང་ལྡོང་ལུགས་ཀྱི་རྒྱུན་སྲོལ་རི་མོ་ལྟར་བྲིས།
ཞང་ཞུང་ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས་ཀྱིས།
༢༠༡༦/༨༣༠ཉིན་སྤེལ་བའོ། ཐ་ཚན་མུ་ཙུག་སྨར་རོ། །
༢ ༽ ཞང་ཞུང་བྱ་རུ་ཅན་གྱི་རྒྱལ་པོ་བཅོ་བརྒྱད། སྐྱ་རིས།
དུང་དཀར་ཚིག་མཛོད་ཆེན་མོ་མཛོད་ལས།།
བོད་རིག་པའི་མཁས་དབང་དུང་དཀར་བློ་བཟང་འཕྲིན་ལས་ཀྱིས་མཛད།
ཀྲུང་གོ་བོད་རིག་པ་དཔེ་སྐྲུན་ཁང་གིས་བསྐྲུན་པའི་ཤོག་ངོས་(1784)དང(1785)ལས།
ཞང་ཞུང་། འདི་ནི་སྔར་བོན་ཆོས་དར་རྒྱས་ཆེ་བའི་ཡུལ་ཞིག་ཡིན་པར་བོན་དང་བོད་ཀྱི་ལོ་རྒྱུས་མང་ཆེ་བ་མཐུན་ཞིང་ས་གནས་གང་དུ་ཡོད་མེད་དང་། ས་རྒྱ་ཆེ་ཆུང་གི་སྐོར་ལ་བཤད་ཚུལ་མི་མཐུན་པ་སྣ་ཚོགས་འདུག བོན་གྱི་ལོ་རྒྱུས་ལས། ཞང་ཞུང་གི་རྒྱལ་པོ་ཁྲི་ཝེར་ལ་གུ་ལང་གསེར་གྱི་བྱུ་རུ་ཅན་ལ་སོགས་པ་གྲགས་ཆེ་བ་བཅོ་བརྒྱད་བྱུང་བ་དེ་དག་གིས་ཞང་ཞུང་སྒོ་ཕུག་བར་གསུམ་སྟེ་མདོ་སྨད་ཀྱི་ཕྱོགས་ལ་སྒོ་དང་། དབུས་གཙང་གི་ཕྱོགས་ལ་བར། མངའ་རིས་ལ་དྭགས་ཀྱི་ཕྱོགས་ལ་ཕུག་ཅེས་བརྗོད་པར་བཤད། ༼ཆོས་འབྱུང་མཁས་པའི་དགའ་སྟོན། ༽ལས་ཞང་ཞུང་གི་སྟོང་སྡེ་འདྲེན་པའི་སྐབས་བོད་དང་གྲུ་གུ་གཉིས་ཀྱི་མཚམས་ན་འོ་ཅོ་མང་མ་གཉིས་སོགས་ཞང་ཞུང་སྟོད་ཀྱི་སྟོང་སྡེ་ལྔ། བོད་དང་སུམ་པའི་མཚམས་ན་གུ་གེ། ཅོག་ལ་གཉིས་སོགས་ཞང་ཞུང་སྨད་ཀྱི་སྟོང་སྡེ་ལྔ་བཅས་ཞང་ཞུང་གི་སྟོང་སྡེ་བཅུ་ཡོད་པར་བཤད། ཞང་ཞུང་བོད་ཀྱི་བཙན་པོའི་རྒྱལ་རབས་ཀྱི་མངའ་ཁོངས་སུ་ཚུད་པའི་དུས་ནི་རྒྱལ་པོ་སྲོང་བཙན་སྒམ་པོའི་གོང་ཡབ་གནམ་རི་སྲོང་བཙན་གྱི་དུས་སུ་ངོ་ལོག་བྱས་པ་དང་། དེ་རྗེས་རྒྱལ་པོ་སྲོང་བཙན་སྒམ་པོས་རང་ཉིད་ཀྱི་སྲིང་མོ་སྲད་མ་ཀ་ལ་ལིག་བྱ་བ་དེ་ཞང་ཞུང་གི་རྒྱལ་པོ་ལིག་མི་རྐྱ་ལ་བག་མར་བཏང་རྗེས། ཞང་ཞུང་སླར་ཡང་མངའ་འོག་ཏུ་བཅུག་ཐོག སྤུག་གྱིམ་བཙན་སྨང་ཆུང་ཞང་ཞུང་གི་སྤྱི་དཔོན་དུ་བསྐོས་པར་བཤད། ༼ཆོས་འབྱུང་མཁས་པའི་དགའ་སྟོན།༽ནང་ད་དུང་རྒྱལ་པོ་སྟག་རི་གཉན་གཟིགས་ཀྱི་དུས་སུ་བན་པ་རྗེ། འ་ཞ་རྗེ། དྲང་གར་རྗེ། ཟིང་པོ་རྗེ། ཞང་ཞུང་རྗེ་རྣམས་བཏུལ་བ་དང་། ཉང་སྦས་གནོན་གསུམ་འབངས་སུ་ཚུད་པ་སོགས་གསུངས་པ་རྣམས་ཕན་ཚུན་གུང་བསྒྲིགས་སྐབས། རྩོམ་པ་པོས་གསུངས་པའི་ལོ་རྒྱུས་ཀྱི་ནང་དོན་མང་པོ་ཞིག་ཏུན་ཧོང་གི་བོད་ཡིག་ལོ་རྒྱུས་ཐོག་ནས་ར་སྤྲོད་བྱེད་ཐུབ་པ་བྱུང་བ་དེར་བརྟགས་ན། ༼ཆོས་འབྱུང་མཁན་པའི་དགའ་སྟོན།༽ མཛད་སྐབས་ཏུན་ཧོང་གི་ལོ་རྒྱུས་ཡིག་རྙིང་དང་འདྲ་བའི་དཔྱད་གཞིའི་ཡིག་ཆ་ཁུངས་ཐུབ་མང་པོ་ཞིག་སྐབས་དེར་ཕྱག་ལ་སོན་ཡོད་པ་གསལ་པོར་མཐོང་ཐུབ་ཀྱི་འདུག །
ཞང་ཞུང་རྗེ། ཞང་ཞུང་ནི་གནའ་རབས་བཙན་པོའི་དུས་སྐབས་མ་བྱུང་གོང་དུ་རྒྱལ་ཕྲན་བཅུ་གཉིས་དང་། སིལ་མ་བཞི་བཅུའི་ནང་གི་རྒྱལ་ཕྲན་ཞིག་ཡིན་པར་ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་སྙིང་དང་། ༼ ཆོས་འབྱུང་མཁས་པའི་དགའ་སྟོན་ ༽ནང་བཤད་ཅིང་། ༼ བོན་གྱི་ཆོས་འབྱུང་༽དང་ལོ་རྒྱུས་འགའ་ཞིག་ལས། ཞང་ཞུང་གི་རྒྱལ་པོ་ཁྲི་ཝེར་ལ་གུ་ལང་གསེར་གྱི་བྱུ་རུ་ཅན་ལ་སོགས་པ་གྲགས་ཆེ་བ་བཅོ་བརྒྱད་བྱུང་བ་དང་། སྐབས་དེར་བོད་ཀྱི་ས་གནས་ཡོང་ལ་ཞང་ཞུང་སྒོ་ཕུག་བར་གསུམ་ཞེས་མདོ་སྨད་ཀྱི་ཕྱོགས་ལ་སྒོ་དང་། དབུས་གཙང་གི་ཕྱོགས་ལ་བར། མངའ་རིས་ལ་དྭགས་ཀྱི་ཕྱོགས་ལ་ཕུག་ཅེས་ཟེར་བ་ཡིན་པར་བཤད་པས། སྐབས་དེར་བོད་ཀྱི་རྒྱལ་པོ་ཞེས་མི་ཟེར་བར་ཞང་ཞུང་གི་རྒྱལ་པོ་ཞེས་ཟེར་བ་ནི། སྐབས་དེའི་བོད་སྤྱི་ལ་དབང་བའི་རྒྱལ་པོ་ནི་ཞང་ཞུང་གི་ཡུལ་དུ་གནས་པའི་དབང་གིས་མིང་དེ་ལྟར་ཐོགས་པ་ཡིན་ཅིང་། རྒྱལ་རབས་གང་ཡིན་ཀྱང་རང་ཉིད་ཀྱི་དབང་འོག་ཏུ་འདུས་ཟིན་པའི་ཡུལ་དེ་ལ་རྒྱལ་པོ་རང་ཉིད་གནས་པའི་ཡུལ་དེས་སྤྱི་མིང་བྱས་པ་དང་། རང་ཉིད་ཀྱི་དབང་འོག་ཏུ་འདུས་མེད་པའི་ཡུལ་དེ་ལ་ཡུལ་སོ་སོའི་མིང་འབོད་པ་དེ་འདྲའི་དཔེ་མང་པོ་ཡོད་པས། བཙན་པོའི་རྒྱལ་རབས་ཀྱིས་བོད་དབུས་གཙང་སོགས་དབང་དུ་མ་འདུས་གོང་དུ་བོད་སྤྱིའི་མིང་ལ་ཞང་ཞུང་གི་ཡུལ་ཞེས་འབོད་པ་དང་། བཙན་པོའི་རྒྱལ་རབས་ཀྱིས་ཞང་ཞུང་དབང་དུ་བསྡུས་རྗེས་ཞང་ཞུང་རྒྱལ་པོ་རང་ཉིད་གནས་སའི་ཡུལ་ཙམ་ལ་ཞང་ཞུང་གི་ཡུལ་ཞེས་འབོད་པ་ཡིན། རྒྱལ་པོ་སྲོང་བཙན་སྒམ་པོས་སྲིད་དབང་བཟུང་མ་ཐག་པའི་དུས་སྐབས་སུ་ཞང་ཞུང་དང་སུམ་པ་སོགས་ཀྱིས་ངོ་ལོག་བྱས་པའི་གནས་ཚུལ་ཏུན་ཧོང་གི་ཡིག་རྙིང་ལས་གསལ་བས ༼ ཆོས་འབྱུང་མཁས་པའི་དགའ་སྟོན་ ༽ནང་འཁོད་པའི་ལོ་རྒྱུས་རྣམས་ཁུངས་བཙན་ཡིན་པར་ར་འཕྲོད་བྱུང་ཡོད།། ཞེས་གསུངས་སོ།།
----------------------------------------------
༼དཔྱད་མཆན།༽ འདིར་བཀོད་པའི་ཞང་ཞུང་སྒོ་ཕུག་བར་གསུམ་དབྱེ་སྟངས་སྐོར་དུམ་བུ་འདི་ནི་བོན་གྱི་ཡིག་རྙིང་འགའ་ཞིག་ལ་འདི་ལྟར་ཡོད་ཅིང་། སྤྱིར་བཏང་བྱས་ན་བོད་རིག་པའི་མཁས་དབང་དུང་དཀར་བློ་བཟང་མཆོག་གིས། གཡུང་དྲུང་བོན་གྱི་སྐོར་ལ་ལྟ་བའི་འཛིན་སྟངས་དེ་གསུང་རྩོམ་སྔ་ཕྱི་དག་ལ་ལོ་རྒྱུས་དང་འབྲེལ་བའི་སྐོར་ཕན་ཚུན་སྡུར་ནས་ཏོག་ཙམ་མི་འདྲ་བ་འདུག་པས། དེ་ནི་ཁོང་གིས་ཕྱིས་སུ་བོན་གྱི་དཔེ་རྙིང་ཁག་ལ་གཟིགས་ཞིབ་མང་པོ་གནང་མྱོང་ཡོད་པ་ནི་འདིའི་ར་འཕྲོད་བྱུང་ཡོད་ཅིང་། མ་ཟད་དེ་ལྟར་བོན་དཔེ་ལ་གཟིགས་ཞིབ་གནང་བ་དང་འབྲེལ་བོད་ཀྱི་ལོ་རྒྱུས་རེ་འགའ་ལ་རིགས་པས་དབེན་པའི་ཀླད་རྙིང་འཁྲེགས་གཟུང་གི་ལྟ་བ་འགའ་ཞིག་དོར་ཏེ། སྙིགས་དོར་བཅུད་ལེན་གྱི་སྒོ་ནས་བོད་ཀྱི་ཤེས་རིག་ཀྱི་འཚོལ་ཞིབ་ཀྱི་ཐད་ལ་ཡང་དག་པའི་ཁ་ཕྱོགས་སུ་འགྲོ་ཐུབ་ཅིང་། ལག་ལེན་དངོས་ཀྱི་ཐོག་ཏུ་གནང་ཕོད་པ་འདི་ནི་མིང་དོན་མཚུངས་པའི་ངེས་པ་དོན་གྱི་མཁས་དབང་ལོས་ཡིན་སྙམ་མོ། དེ་ནི་ཁོང་གིས་བོན་གྱི་ལོ་རྒྱུས་ལྟ་མྱོང་འདུག་པས་མཁས་དབང་རེད་ཅེས་ཞུས་པ་མ་ཡིན། ལོ་རྒྱུས་དཔེ་ཆ་མང་པོ་ལ་གཟིགས་ཞིབ་འབད་བརྩོན་བྱས་ཏེ་རྒྱུ་མཚན་ངེས་ཅན་ཞིག་ལ་བརྟེན་ནས་ལོ་རྒྱུས་ཕྱོགས་སྡོམ་གནང་ཐུབ་པས་དེའི་ཕྱིར་ན་དོན་གྱི་མཁས་དབང་ཞེས་འབོད་པས་སོ། དེ་བས་ན་མ་འོངས་པར་བོད་རིག་པའི་ཞིབ་འཇུག་གི་ལམ་ཕྱོགས་འདི་ལྟ་བུ་ཞིག་དགོས་ངེས་ཡིན། ང་ཚོས་དཔྱད་རྩོམ་སྔ་ཕྱི་ཀུན་གླུ་བརྒྱ་ངག་གཅིག་ལྟ་བུ་ལྟ་བུ་གཅིག་པ་གཅིག་རྐྱང་ཞིག་ཆགས་སོང་ནས་ཕན་ཐོག་ཡོད་པ་འགའ་མེད་ལ་ང་ཚོའི་བསམ་བློ་དང་ཤེས་བྱ་རིག་གནས་སོགས་ལ་ཡར་རྒྱས་དེ་ཙམ་འགྲོ་གི་མེད་པའི་རྟགས་རེད་སྙམ། གནའ་བོའི་བོད་ཀྱི་ལོ་རྒྱུས་སྐོར་དཔེ་ཆ་ཁ་གསལ་པོར་བཤད་པ་དག་ལ་ཁུངས་དག་པོ་མེད་པ་ལྟ་བུ་དང་། ཁུངས་དག་པོ་ཡོད་པ་དག་ལ་ཁ་གསལ་པོ་བཤད་ཐུབ་མེད་པ་ལྟ་བུ་སོགས་འགལ་རྐྱེན་མང་པོ་ཞིག་གིས། བོད་ཀྱི་ལོ་རྒྱུས་ཀྱི་སྐོར་ལ་ད་ལྟ་བཞེད་སྟངས་མི་འདྲ་བ་སྣ་ཚོགས་སུ་བྱུང་ཟིན་པ་དང་འབྱུང་བཞིན་པ་རྒྱུ་མཚན་དེ་ལ་ཐུག་ཡོད་པ་རེད། དེའི་ཕྱིར། དེང་སྐབས་སུ་ཚན་རིག་པས་བོད་ཀྱི་གནའ་རྫས་འགའ་ཞིག་ཞིབ་དཔྱད་ཀྱིས་འབྲས་བུས་གནའ་བོའི་ལོ་རྒྱུས་ཁ་གསལ་ལ་མ་གསལ་འགའ་ཞིག་དང་ཐོད་ཐུག་ཡོད་ཅིང་ལོ་རྒྱུས་དེའང་ཁུངས་དག་ཡིན་པའི་ར་སྤྲོད་བྱེད་ཀྱིན་པ་རེད། ཞང་ཞུང་ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས་ཀྱིས།༢༠༡༦/༩/༡ཉིན།།
ལྡོང་མདོ་ཚང་དབུ་མཛད་ཆེན་མོ་ཕུན་ཚོགས་འབྱོར་རྒྱས་ཀྱིས་བྲིས།
ཞང་ཞུང་ཁྱུང་ལུང་དངུལ་མཁར་བ་ཚུལ་ཁྲིམས་ཕུན་ཚོགས་ཀྱིས་ཞང་ཞུང་རྒྱལ་པོ་འབྲི་མཁན་ཚོ་ལ་ཕན་ཐོག་ཡོང་བར་སྙམ་སྟེ་༢༠༡༦/༩/༡ཉིན་སྤེལ་བའོ། །

robotstxt: allowed

filter: keep


text:
ཁྲི་སྲོང་ལྡེའུ་བཙན་སྐབས་ཀྱི་གསོ་རིག་ལོ་རྒྱུས།
[ཟླ་ཚེས། 2015-07-15 10:45:23][རྩོམ་པ་པོ། ཐུབ་བསྟན་ཕུན་ཚོགས།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ལུགས་གསུམ་ཀུན་འདུས་རིན་ཆེན་སྤུངས་པ་ཡི། །
དཀར་ཆག་བརྟག་ན་བོད་ལུགས་ཁོ་ནར་མཐོང༌། །
བི་ཇིའི་གདམས་པ་བེ་བུམ་བླ་ཡིག་སོགས། །
ཞིབ་ཏུ་དཔྱད་ན་ལུགས་གང་མ་ངེས་སོ། །
ཕྱི་ལྟར་དམངས་བཅོས་ནང་ལྟར་བློན་བཅོས་དང༌། །
གསང་བ་རྒྱལ་པོ་བཅོས་པའི་དམར་ཁྲིད་རྣམས། །
རྒྱུད་བཞིའི་གཞུང་དུ་ཐིམས་སམ་ཟུར་དུ་བཞུགས། །
གངས་རིའི་ལྷ་རྗེ་རྣམས་ལ་དཔྱད་གཞི་ཕུལ། །
དཀར་ནག་རྒྱ་དང་ཁྲོམ་གྱི་སྨན་པ་དང༌། །
གངས་ཅན་རྒྱལ་ཁམས་ལྔ་ཡི་མཁས་རྒུ་ལ། །
བོན་གྱི་སྨན་རྩིས་ཆོས་ཀྱི་ལུགས་བསྒྱུར་ནས། །
གདམས་ངག་སྤེལ་བའི་སློབ་དཔོན་བཻ་རོ་རྗེ། །
རྒྱལ་པོ་ཁྲི་སྲོང་ལྡེའུ་བཙན་སྐབས་ཀྱི་བོད་ཀྱི་གསོ་རིག་ལོ་རྒྱུས་སྐོར《ཤེས་བྱ་ཀུན་ཁྱབ》ལས། ཁྲི་སྲོང་དུས་ན་སྤྲུལ་པའི་སྲས་གསུམ་གཞུང༌། །པུསྟི་ཁ་སེར་རྒྱལ་བློན་དམངས་གསུམ་དང༌། །རྒྱ་ཞང་ཧོར་བོད་འ་ཞའི་མཁས་གཞུང་བཙུགས། །
སྤྱི་ལོ་742—796
ཞེས་པའི་དོན་ནི་ཀོན་སྤྲུལ་ཡོན་ཏན་རྒྱ་མཚོའི་ཤེས་བྱ་ཀུན་ཁྱབ་དང༌། སྡེ་སྲིད་ཀྱི་གསོ་རིག་ཁོག་དབུབ་དང༌། འབེ་ལོའི་གསོ་རིག་ཁོག་འབུག་སོགས་ཀྱི་ནང་དོན་མདོར་བསྡུས་ནས་བརྗོད་ན། ཁྲི་སྲོང་སྐབས་སུ་སྤྲུལ་པའི་སྲས་གསུམ་བྱུང་ཚུལ། “དེ་ནས་རྒྱལ་པོ་ཁྲི་སྲོང་ལྡེའུ་བཙན་གྱིས་རྒྱལ་སྲིད་ཐོག་མར་འཛིན་པའི་སྐབས་སུ་རྒྱ་གར་ནས་སྨན་པ་ངྷརྨ་རཱ་ཛ་དང༌། རྒྱ་ནག་ནས་མ་ཧྭ་ཀྱིན་ད། ཁྲོམ་གྱི་ཡུལ་ནས་བི་ཇི་ཙན་པ་ཤི་ལ་ཧ་དང་གསུམ་དྲངས་པ་ལ་སྤྲུལ་པའི་སྲས་གསུམ་དུ་གྲགས་ཏེ། དེ་གསུམ་བགྲོས་ནས་རྒྱལ་ཁམས་གསུམ་པོའི་ལུགས་དང་བསྟུན་པའི་སྨན་དཔྱད་ཀྱི་བསྟན་བཅོས《རིན་ཆེན་སྤུངས་པའི་སྐོར》ཞེས་བྱ་བ་བརྩམས་ནས་རྒྱལ་པོ་ལ་ཕུལ།” ཞེས་གསུངས།
བསྟན་བཅོས་རིན་ཆེན་སྤུངས་པའི་ནང་དུ་འདུས་པའི་གསོ་རིག་དཀར་ཆག གསོ་བ་རིག་པའི་རྩ་བ《རྩིས་ཉི་ཟླའི་འཁོར་ལོ》ལ་ལེའུ་བདུན།《ལུས་གནས་ནད་བཅས་གཞི་གསུམ་གསོ་ཐབས་ཀྱི》འགྲེལ་པ་གཉིས་དང༌། 《ཆུ་རྟགས་གསེར་གྱི་མེ་ལོང་།》 《གདམས་པའི་འཁྲུལ་འཁོར་དངུལ་གྱི་མེ་ལོང་།》 《སྒོ་གཏུན་ལྕགས་ཀྱི་གཟེར།》《རྩ་དཔྱད་རྒྱའི་སྒྲ་མཆུ།》 《ཁ་དམར་རྒྱས་པ་གསེར་གྱི་གཏུན་ཕྱིས།》 《བསྡུས་པ་ལྕགས་ཀྱི་སྟ་རེ།》 《རིན་པོ་ཆེ་བདུད་རྩི་གསང་བའི་ལུང་།》 《སྨན་ནུས་སྒྲོན་མ་གསེར་གཟོང་།》 《བཅུད་ལེན་རིན་ཆེན་ཤེལ་ཕྲེང་།》 《སྨན་འབུ་ཤགས་ཟངས་ཀྱི་བུམ་པ།》 《འདྲ་ཡིག་དུང་གི་མིག》 《འཁྲུགས་སྡེབ་གཡུའི་དྲ་བ།》 《རོ་སྐོར་ལྕགས་ཀྱི་ཕྲེང་བ།》 《ཞི་བྱེད་མུ་ཏིག་ཕྲེང་བ།》 《སྣ་བཤལ་དུང་གི་ཆགས་ཤིང་།》 《 སྐྱུགས་རིན་ཆེན་ལྕགས་ཀྱུ།》 《བཤལ་དངུལ་གྱི་བུམ་པ།》《འཇམ་རྩི་ཉི་མའི་གཟེར་བུ།》 《ནེ་རུ་ཧ་ལྕགས་ཀྱི་སྤར་བུ།》 《སྔོ་སྨན་ནགས་སུ་འཇུག་པ་གཡུའི་དྲ་བ།》 《ལུམས་ཉི་ཟླའི་ཐིགས་པ།》 《 བྱུགས་པ་མེ་ཆུའི་གཟེར།》 《གཏར་ག་ལྕགས་ཀྱི་པདྨ།》 《མེ་བཙའ་བདུད་རྩིའི་ཐིགས་པ།》 《 ཐུར་དཔྱད་མཚོན་ཆའི་འཁོར་ལོ།》《དམུ་ཆུ་རྒྱ་མཚོ་འདྲེན་སྐེམས།》《སྨན་གནས་མདོར་བསྡུས》རྣམས་ཏེ་ཁོང་ནད་ཀྱི་སྐོར་འགྲེལ་ཆུང་ཉེར་བདུན། འཐོར་དཔྱད་ལ་སྤྱིར་རྨ་གཅོང་གཉིས་དང་བྱེ་བྲག་ཏུ་ཉི་ཤུ་རྩ་གསུམ། མགོ་བྱང་ཁོག་ཡན་ལག་དང་བཅས་པའི་བཅོས་རྣམས་སོ། །
གཞན་ཡང་དེ་སྐབས་དེར་ཀླུ་སྒྲུབ་ཀྱིས་མཛད་ཟེར་བ། 《བདུད་རྩི་སྨན་རིན་པོ་ཆེའི་གསང་རིག་སྒྲོན་མ》ཞེས་བྱ་བ་སོགས་དང༌། འཇམ་དཔལ་གྱིས་དྲང་སྲོང་ཉི་མའི་དངོས་གྲུབ་དང་དཀའ་ཐུབ་གཞོན་ནུ་ལ་གསུངས་ཟེར་བའི། 《གསོ་དཔྱད་འཕྲུལ་གྱི་མཛོད་རིན་པོ་ཆེའི་སྒྲོན་མ》ཞེས་བྱ་བ་སོགས་མང་པོ་དང༌། ཕྱག་རྡོར་གྱིས་གསུངས་ཟེར་བའི《ཡན་ལག་རྩ་བའི་རྒྱུད་ལེའུ་བཞི་བཅུ་རྩ་བཞི》ཅན་སོགས་མང་པོ་བྱུང་ཡོད་པའི་སྐོར་ཞིབ་པར་ཤེས་འདོད་ན་འབེ་ལོའི་ཁོག་འབུགས་སོགས་ལ་གཟིགས་ཤིག
དེ་ནས་ཙན་པ་ཤི་ལ་ཧ་རང་ཡུལ་དུ་འབྱོན་ཁར་རང་གི་སྲས་ལ་གདམས་པ《བེ་བུམ་ནག་པོའི》སྐོར་འཇལ་ཚད་དང་བཅས་པ་དང༌། ཙ་ར་ཀས་མཛད་ཟེར་བའི《དྲང་སྲོང་སྙིང་རྒྱུད་མགོ་བྱང་ཁོག་ཡན་ལག་གི་སྤྲ་ཁྲིད་སྐོར་གསུམ》དང༌། མགོ་བྱང་ཁོག་ཡན་ལག་འཐོར་བུ་དང་བཅས་པའི་བཅོས་ཐབས《བི་ཇིའི་པོ་ཏི་ཁ་སེར》དུ་གྲགས་པ་རྣམས་རྒྱལ་པོ་ལ་ཕུལ། 《བི་ཇིའི་པོ་ཏི་ཁ་སེར》ལ་མིང་གཞན《རྒྱལ་པོའི་བླ་ཡིག་འོད་འབར》དུ་གྲགས། ཙན་པ་ཤི་ལ་ཧ་འདི་ཁྲི་སྲོང་གི་སྐབས་སུ་ཡིན་པ་ཐང་ཡིག་ཏུའང་ཡོད་དོ། ཞེས་འབེ་ལོ་ཚེ་དབང་ཀུན་ཁྱབ་ཀྱིས་གསུངས།
གཞན་ཡང་ལྷ་རྗེ་སེ་ན་ཙེ་ཏས། རྒྱལ་བློན་དམངས་གསུམ་ལ་གདམས་པ་ཕྱི་ལྟར་དམངས་ལ་གདམས་པ་རྩ་བ་འཕྲུལ་ལྡེ་ཞེ་གཉིས་སོགས་ཡིག་ཚང་མང་པོ་དང༌། །ནང་ལྟར་བློན་ལ་གདམས་པ་རྩ་བ་འགྲེལ་པ། གནད་ཡིག་སོགས་མང་པོ་དང༌། གསང་བ་རྒྱལ་པོ་བཅོས་ལུགས་ལ། ཆེ་ཚོ་ལྟར་བཅོས་པ། ཆུང་ཚོ་ལྟར་བཅོས་པ། དམར་ཁྲིད་ལྟར་བཅོས་པ་གསུམ་སོགས་གསོ་རིག་གི་དཔེ་ཆ་མང་པོ་ཞིག་ཡོད་པར་གསལ་ཡང༌། དཔེ་ཆ་འདི་དག་དེང་དུས་བོད་ཀྱི་ཡིག་ཚང་ནང་དུ་ཡོད་དམ།
ལོ་རྒྱུས་ཡིག་ཆའི་ནང་དུ་ཆོས་རྒྱལ་ཁྲི་སྲོང་སྐབས་སུ་བྱུང་ཡོད་པའི་གསོ་བ་རིག་པའི་དཔེ་ཆའི་མིང་མང་པོ་འདི་འདྲ་ཞིག་ཡོད་འདུག་པ་འདི་དག དེང་དུས་བོད་གངས་ཅན་གྱི་ལྷ་རྗེ་རྣམས་ཀྱིས་རི་བོང་ཅལ་འདྲོགས་ཀྱི་རྗེས་སུ་མི་འགྲོ་བར། བློ་རྣལ་དུ་ཕབ་ནས་དཔེ་ཚོགས་འདི་དག་ད་ལྟ་བཞུགས་ཡོད་མེད་བརྩད་གཅོད་གནང་ནས་ཡོད་ན་གང་དུ་ཡོད་པ་དང༌། མེད་ན་མེད་སྟངས་ཇི་ལྟར་ཡིན་པ་གསལ་པོ་ཞིབ་འཇུག་གནང་འོས་པ་ཞིག་རེད།
བཻ་རོས་བོན་གྱི་རྩིས་སྨན་འཆད་བསྒྱུར།
སློབ་དཔོན་བཻ་རོ་ཙཱ་ནས་བོན་གྱི་སྨན་རྩིས་ཀྱི་གཞུང་རྣམས་ནང་ཆོས་ལུགས་ཀྱི་རྣམ་པར་བསྒྱུར་ནས་རྒྱལ་པོའི་བླ་སྨན་རྣམས་ལ་གདམས་ཚུལ་གྱི་སྐོར《ཤེས་བྱ་ཀུན་ཁྱབ》ལས།བཻ་རོས་རྩིས་སྨན་བསྒྱུར་སོགས་གཏེར་མའི་སྒྲོས། །འཛོ་རོ་བི་ཇི་མཐའ་བཞི་བླ་སྨན་བརྒྱུད། །“ལོ་ཆེན་བཻ་རོ་ཙ་ནས་ཆོས་བོན་རྩིས་སྨན་འདྲེས་མར་བསྒྱུར་རོ་ཞེས་སོགས་གཏེར་མ་ཁ་ཅིག་གི་ཚིགས་སྒྲོས་ལ་ཁུངས་བཅོལ་ནས། བརྟག་པར་སླ་བའི་བོད་གཞུང་མང་པོ་བཻ་རོས་བསྒྱུར་བའི་རྒྱ་གཞུང་དུ་བཟུང་བ་སོགས་ནི་དཔྱོད་ལྡན་མཁས་པ་རྣམས་ཀྱིས་བཀག་ཟིན་ཅིང༌། དེ་བཞིན་དུ་བོད་སྨན་མཁས་པ་མི་དགུ་ཆོས་རྒྱལ་གྱི་དུས་སུ་བྱུང་བར་འཆད་པའང་ཤིན་ཏུ་ནོར་ཏེ་དེ་དག་ཕལ་ཆེར་བསྟན་པ་ཕྱི་དར་གྱི་སྐབས་སུ་བྱུང་བ་ཡིན་ལ། གོང་སྨོས་འཛོ་རོ། བི་ཇི། མཐའ་བཞི་གསུམ་པོ་ནི་ཆོས་རྒྱལ་བླ་སྨན་ཡིན་ལ་དེ་དག་བརྒྱུད་པ་མ་འཁྲུལ་བ་ཡིན་ནོ།”ཞེས་གསུངས།
ཀོང་སྤྲུལ་རིན་པོ་ཆེས་གོང་གསལ་འདིར་གནད་དོན་གསུམ་གསལ་བཤད་གནང་ཡོད་དེ། ༡༽ བཻ་རོས་བོན་གྱི་རྩིས་སྨན་གྱི་གཞུང་རྣམས་ཆོས་བོན་འདྲེས་མའི་རྣམ་པར་བསྒྱུར་བ་དེ། ཁ་ཅིག་གིས་བཻ་རོས་བསྒྱུར་པའི་རྒྱ་གཞུང་ཡིན་པ་སྒྲོགས་ཡོད་ཀྱང༌། དེ་གཟུར་གནས་མཁས་པ་རྣམས་ཀྱིས་བཀག་ཟིན། ཞེས་གསུངས་པ་རེད། འོན་ཀྱང་འདི་སུས་བོན་གཞུང་རྒྱ་གཞུང་དུ་བརྫུས་པ་དང༌། དེ་ལ་སུས་དགག་པ་གནང་བའི་ལོ་རྒྱུས་ཡོད་ངེས་པར་འདུག་པས་ང་ཚོས་རིམ་བཞིན་བརྩད་གཅོད་འོས། རྩ་བ་བོན་ལ་ཐུག་པའི་འབྱུང་རྩིས་དང༌། གསོ་བ་རིག་པའི་བསྟན་བཅོས་ཁག་གཅིག ནང་དོན་གྱི་ཆ་ནས་རྒྱ་དཀར་ནག་རང་གི་ཡུལ་ལ་མེད་པའི་རིག་གནས་ཡིན་ཡང༌། མཇུག་བྱང་དུ་རྒྱ་དཀར་ནས་བསྒྱུར་བ་ཡིན་ཚུལ་བྲིས་འདི་དག་ཞིབ་ཏུ་དཔྱད་ན་རྟ་ཡི་མགོ་ལ་གཡག་གི་རྭ་བཙུགས་པ་དང་མཚུངས་སོ། ༢༽ གཡུ་ཐོག་རྙིང་མའི་རྣམ་ཐར་བཀའ་རྒྱ་མའི་ནང་ཆོས་རྒྱལ་ཁྲི་སྲོང་ལྡེའུ་བཙན་གྱི་སྐབས་སུ་བོད་སྨན་མཁས་པ་མི་དགུ་བྱུང་ཟེར་བ་ནི་ནོར་འཁྲུལ་རེད། ཅེས་གསུངས། དེའི་རྒྱུ་མཚན་འོག་ཏུ་འབེ་ལོའི་གསུངས་ལས་གསལ་བ་འདིར་མ་སྨྲོས། ༣༽ བཻ་རོས་བོན་གྱི་རྩིས་སྨན་གྱི་གཞུང་རྣམས་ཆོས་བོན་འདྲེས་མའི་རྣམ་པར་བསྒྱུར་བ་དེ་དག་གི་གཞུང་དང་ལག་ལེན་རྣམས་རྒྱལ་པོའི་བླ་སྨན་འཛོ་རོ་དང༌། བི་ཇི། མཐའ་བཞི་རྣམས་ལ་བརྒྱུད་དེ་སྤེལ་བ་ཡིན། ཞེས་གསུངས། གོང་གི་གསལ་བཤད་གསུམ་པོ་འདིས་ཀྱང་གནའ་བོའི་བོད་ཀྱི་རྩིས་སྨན་གྱི་གཞུང་རྣམས་རྩ་བ་བོན་གྱི་མཁས་པ་རྣམས་ཀྱི་མཛད་རྗེས་ཡིན་པར་གསལ།
《པདྨ་བཀའ་ཐང་》ལས། བཻ་རོ་ཙཱ་ནས་རྩིས་སྨན་འདྲེས་མར་བསྒྱུར། །བཻ་རོ་ཙཱ་ནས་བོན་ཆོས་འདྲེས་མར་བསྒྱུར། ཞེས་གསུངས་པ་དེའི་དོན། གནའ་བོའི་བོན་གྱི་རིག་གཞུང་རྣམས་ནང་པའི་རྣམ་པར་བསྒྱུར་བའི་དོན་ཡིན་པ་ལས། བོན་ཆོས་ཞང་བོད་ཀྱི་སྐད་དུ་བྲིས་པ་དེ་ཡང་བསྐྱར་བོད་སྐད་དུ་བསྒྱུར་མི་དགོས་པ་ནི་སུས་ཀྱང་ཤེས་སླ།
སྤྱིར་སྐབས་འདིར་བོད་ཡུལ་སྟོད་སྨད་བར་གསུམ་གྱི་བོད་སྨན་མཁས་པ་རྣམས་དབུས་སུ་འདུས་པ་དང༌། རྒྱ་དཀར་ནག་དང༌། ཁྲོམ་སོགས་ནས་ཀྱང་སྨན་པ་མང་པོ་ཕེབས་པ་རྣམས་ལ་སློབ་དཔོན་བཻ་རོ་ཙཱ་ནས་བོད་ཀྱི་གསོ་བ་རིག་པའི་གཞུང་ལག་ལེན་འཆད་སྤེལ་བགྲོ་གླེང་གནང་ཞིང༌། ཕན་ཚུན་རིག་གཞུང་བརྗེ་རེས་གནང་བ་བཅས་བོད་དུ་གསོ་རིག་བསྟན་པ་ཤིན་ཏུ་དར་བའི་དུས་སྐབས་ཤིག་ཡིན་པ་གསལ།
རྒྱལ་པོའི་བླ་སྨན་རྒྱལ་ཁམས་ལྔའི་སྨན་པ།
རྒྱལ་པོ་ཁྲི་སྲོང་ལྡེའུ་བཙན་སྐབས་ཀྱི་རྒྱལ་ཁམས་ལྔའི་སྨན་པ་མཁས་རྒུ་འདུས་ཚུལ་ནི། འབེ་ལོ་ཚེ་དབང་ཀུན་ཁྱབ་ཀྱིས་མཛད་པའི《གསོ་བ་རིག་པའི་ཁོག་དབུབ་སྒོ་བརྒྱ་འབྱེད་པའི་ལྡེའུ་མིག》ལས། “རྒྱ་ཡི་གྲུ་གུ་ཟེ་ཐོ། ཞང་ཞུང་གི་ཁུ་ལོད་ཡུ་ཁན། ཧོར་གྱི་གུ་ཡན་ཁྲི་གཟིགས། བོད་ཀྱི་ཅོག་རོ་མང་པོ་རྗེ། འ་ཞེའི་ཐ་ན་ཆུ་སྐྱེས་དེ་ལྔ་སྤྱན་དྲངས་ཏེ་རྟའི་ནད་རྐྱེན་སོགས་ངོས་བཟུང་རེ་མཛད།” ཅེས་སོགས་དང༌། ཡང༌། “རྒྱ་གྲུ་གུ་སེ་ཏེས་གི་མེ་བཙས་བཅོས། ཧོར་གྱི་མུ་གན་ཁྲི་གཟིགས་ཀྱིས་ནི་གཏར་ཁས་བཅོས། ཞང་ཞུང་ཁུ་ལོད་མུ་ཡན་དང༌། བོད་ཀྱི་ཅོག་རོ་མང་རྗེ་གཉིས་ཀྱིས་ནི། སྨན་དང་གཏར་བསྲེགས་ཀྱིས་བཅོས། འ་ཞའི་ཐ་ན་ཆུ་སྐྱེས་ནི་གནས་ཐམས་ཅད་དང་ཁྱད་པར་མེ་བཙས་བཅས་སོ། ཞེས་འབྱུང་བ་དག་ལས། རྒྱལ་ཁམས་ལྔ་ནས་མཁས་རྒུ་ཚོགས་པ་ཡིན་པས། ཞེས་པའི་མང་ཚིག་གི་དགུ་ལ་སྤྱི་རྟོལ་ཅན་འགས་གྲངས་ཀྱི་དགུར་འབྲུ་གཉེར་ནས་ཕྱི་དར་གྱི་སྐབས་སུ་དབུས་གཙང་ན་མཁས་པ་མི་དགུ་བྱུང་བ་རྣ་ལམ་དུ་ཐོགས་ཏེ་སྐབས་དེར་མཁས་པ་མི་དགུའི་ཐ་སྙད་རྫུན་ཚིག་ཚོད་བསྒྲིགས་བྱས་པར་ཁོ་ནར་སྣང་ཞིང༌། རྟ་དཔྱད་མེ་ལོང་སྐོར་གསུམ་སོགས་མཁས་པ་དེ་ལྔས་མཛད་ངེས་པའི་སྨན་གཞུང་ཀྱང་འགའ་ཞིག་སྣང༌། ”ཞེས་གསུངས།
འདིར་རྒྱལ་ཁམས་ལྔའི་མཁས་པ་ཞེས་པ་ནི་བོད་ཡུལ་སྟོད་སྨད་བར་གསུམ་གྱི་སྨན་པ་ཁོ་ན་ངེས་ཏེ། འདིར་རྒྱ་ཡི་གྲུ་གུ་ཟེ་ཐོ་ཟེར་བ་དེ་ཕྱིས་ཀྱི་མཁས་པ་རྣམས་ཀྱི་རྒྱ་ནག་ནས་ཡིན་པའི་འཁྲུལ་རྟོགས་ཤིག་བྱུང་འདུག གནའ་བོའི་བོན་དང་ཞང་ཞུང་གི་ཡིག་ཆའི་ནང་དུ་རྒྱ་ཟེར་བ་ནི་གངས་ཏི་སེའི་ཉེ་སྐོར་དུ་གནས་པའི་ཚོ་པའམ་རྒྱལ་ཕྲན་ཞིག་གི་རུས་མིང་ཡིན་འདུག་སྟེ། དཔེར་ན། གངས་ཏི་སེའི་ནུབ་ཕྱོགས་སུ་རྒྱ་ལག་འོད་མའི་གླིང་དུ་རྒྱ་ཀོང་ཙེ་འཕྲུལ་གྱི་རྒྱལ་པོ་ཟེར་བའི་རྒྱལ་ཕྲན་ཡོད་ཚུལ་དང༌། དེ་ལས་སྔ་བ་བོད་མིའུ་གདུང་དྲུག་གི་ལོ་རྒྱུས་བཤད་པའི་སྐབས་སུའང༌། སྲིད་པའི་རྒྱལ་བུ་ཐིང་གེ་ཟེར་བས་རྒྱ་བོད་ཧོར་གསུམ་འདུས་པ་ལས། བོད་མི་ཁྲི་དོ་ཆེན་པོའི་བུ་དྲུག་ཅེས་པའི་རྒྱ་དང་ཧོར་ཟེར་བའང་དེང་དུས་མངའ་རིས་ས་ཁུལ་གྱི་ཚོ་པ་སོ་སོའི་རུས་མིང་ཡིན་པ་གསལ་བ་དང༌། བོན་གྱི་སྟོན་པ་གཤེན་རབ་ཀྱི་བཙུན་མོ་རྣམས་ལས་རྒྱ་བཟའ་དང༌། ཧོས་བཟའ་དང༌། ཀོང་བཟའ་ལ་སོགས་པ་དེ་དག་རྒྱལ་ཕྲན་དེ་དག་གི་སྲས་མོ་ཡིན་པར་གསལ་པོར་བཤད་ཡོད་པ་ལྟ་བུ་རྣམས་སོ། །
བོད་ཀྱི་སྨན་པ་ཅོག་རོ་མང་པོ་རྗེ་ཞེས་པའང་སྐབས་འདིར་བོད་ཅེས་པ་སྤྱི་མིང་གིས་བྱེ་བྲག་མཚོན་པ་ཞིག་ཏེ། ཡུལ་ཡར་ཀླུངས་ནས་བྱུང་བའི་སྨན་པ་ལ་བོད་ཀྱི་སྨན་པ་ཞེས་འབོད་ཡོད་པ་ནི། དཔེར་ན། དཀར་མཛེས་རང་སྐྱོང་ཁུལ་གྱི་རྫོང་སོ་སོ་ནས་ཡོང་པའི་སྨན་པ་ལྔ་ལྷན་ཏུ་འཛོམས་ན། སྤྱི་དེ་དག་ཚང་མ་དཀར་མཛེས་ཁུལ་གྱི་སྨན་པ་ཡིན་ཡང༌། བྱེ་བྲག་ས་ཁུལ་རེ་རེ་བཞིན་སྨོས་ཚེ་འདབ་པའི་སྨན་པ། ཉག་ཆུའི་ཁའི་སྨན་པ། བྲག་འགོའི་སྨན་པ། ཉག་རོང་གི་སྨན་པ། དཀར་མཛེས་ཀྱི་སྨན་པ་ཞེས་འབོད་པ་དང་ཕྱོགས་ཀུན་ནས་མཚུངས་སོ། །
བོད་ཀྱི་གསོ་རིག་ལོ་རྒྱུས་ཐམས་ཅད་ཀྱི་ནང་དུ། “ཁྲི་སྲོང་ལྡེའུ་བཙན་གྱི་སྐུ་ཚེའི་མཇུག་ཏུ་སྙུན་གྱིས་བཏབ་པ་ལས་སླར་ཡང་མཐའ་བཞི་ཀའི་སྨན་པ་རྣམས་སྤྱན་འདྲེན་པའི་ཕོ་ཉ་བཏང་ཡང་གཞན་རྣམས་མ་བྱོན་ལ། རྒྱ་ནག་ནས་སྟོང་གསུམ་གང་བ་བྱོན་ཏེ་ལམ་དུ《གསོ་བ་དཀར་པོ་ལམ་གྱི་སྒྲོན་མ》ཞེས་བྱ་བའི་བསྟན་བཅོས་མཛད་ནས་རྒྱལ་པོ་ལ་སྐྱེས་སུ་ཕུལ། གསོ་བའི་དཔྱད་བྱས་པས་ན་སྙུན་དངས་པ་ན་མཐའ་བཞི་ཀའི་སྨན་པ་རྣམས་ཀྱི་གོ་ཆོད་པར་འདུག་གསུངས་ནས་མཐའ་བཞི་སྟོང་གསུམ་གང་བ་ཞེས་པར་གྲགས། བྱ་དགའ་ལ་གཡོར་སྟོད་དུ་ས་ཆ་གནང་ནས་ཁབ་བཞེས་པ་ལས་མཐའ་བཞིའི་རྒྱུད་པ་རྣམས་བྱུང་ངོ༌།” ཞེས་གསུངས་པ་ཡང་དོན་དུ་ཁྲི་སྲོང་སྐབས་སུ་མངའ་རིས་ས་ཁུལ་གྱི་རྒྱ་སྟོང་གསུམ་གང་བ་བཙན་པོའི་སྙུན་བཅོས་ཕེབས། དེ་ནས་ཁབ་བཞེས་ཏེ་གཡོར་སྟོད་དུ་གཏན་བཞུགས་གནང་ཡོད་འདུག
ཁྲི་སྲོང་སྐབས་སུ་བོད་སྨན་མཁས་པ་མི་དགུ་བྱུང་ཟེར་དེ་མ་དག་པ་ཡིན་པའི་སྐོར། འབེ་ལོའི《གསོ་བ་རིག་པའི་ཁོག་དབུབ་སྒོ་བརྒྱ་འབྱེད་པའི་ལྡེའུ་མིག》ལས། “སྐབས་འདིར་མི་དབང་སངས་རྒྱས་རྒྱ་མཚོས་སྔ་རབས་པའི་རྗེས་སུ་འབྲངས་ཏེ། བོད་འབངས་ཀྱི་བྱིས་པ་བློ་རྣོ་བ་དགུ་ལ་གསོ་བ་རིག་པ་སློབ་ཏུ་བཅུག་པས་སྟོད་ན་ཆེར་རྗེ་ཞིག་པོ། འུག་པ་ཆོས་བཟང༌། བི་ཇི་ལེགས་མགོན་གསུམ། བར་ན་གཡུ་ཐོག་མགོན་པོ། མི་ཉག་རོང་རྗེ། བྲང་ཏི་རྒྱལ་བཟང་གསུམ། སྨད་ན་གཉའ་པ་ཆོས་བཟང༌། མཐའ་བཞི་དར་པོ། སྟོང་པ་གྲགས་རྒྱལ་ཏེ་བོད་སྨན་མཁས་པ་མི་དགུར་གྲགས་པ་བྱུང༌། ཞེས་བཤད་པ་ནི་ཕྱོགས་ཞེན་གྱི་མཁས་པའི་གཏམ་ཁྱད་དུ་གསོད་པ་ལས་མ་འདས་ཏེ། མིང་དེ་སྐད་དུ་གྲགས་པ་ཕལ་ཆེ་བ་ཕྱི་དར་གྱི་སྐབས་སུ་བྱུང་བ་ཡིན་ཞིང༌། ཁྱད་པར་ཆེར་རྗེ་ཞིག་པོ་ནི་ལོ་ཆེན་རིན་བཟང་གི་སློབ་རྒྱུད་དང༌། བྲང་ཏི་རྒྱལ་བཟང་སོགས་ནི་གཡུ་ཐོག་གསར་མ་ཡོན་ཏན་མགོན་པའི་སློབ་རྒྱུད་དུ་འོག་ནས་འཆད་འགྱུར་ལྟར་རང་ཉིད་ཀྱིས་ཀྱང་བཤད་པ་མ་ཡིན་ནམ། གཡུ་ཐོག་མགོན་པོ་ནི་དུས་ཕྱིས་གསར་རྙིང་གཉིས་ཡོད་ཟེར་རྙིང་མའི་རྣམ་ཐར་ཟོལ་མ་ཞིག་སྣང་བས་འཁྲུལ་པ་ལ་ནི་ཐུགས་མེད་མོད། འོན་ཀྱང་རྙིང་མའི་རྣམ་ཐར་དེ་ཁྱད་གཞི་མེད་པའི་ཁྱད་ཆོས་རྫུན་བསྒྲིགས་ལ་རིག་པས་དཔྱད་བཟོད་པའི་ཚིག་དོན་ག་ལ་ཡོད་ཅིང༌། ཁྱེད་ཉིད་ཀྱིས་ཀྱང་དཔྱད་པའི་ཚེ་རྣམ་ཐར་ལོ་རྒྱུས་དེ་གསུང་རབས་སྤྱི་དང་མི་མཐུན། རྩ་རྒྱུད་དང་འགལ། བོན་པོའི་ཟེར་སྒྲོས། རིག་བྱེད་ཀྱི་གཏམ་རྒྱུད་ལྟ་བུ་ལས་ཡིད་བརྟེན་དུ་རུང་བ་དཀའ་ནའང་ཞེས་སོགས་ཀྱི་ཡིད་མ་ཆེས་བཞིན་དུ་བཤད་ཁུངས་ཀྱི་རྒྱབ་བརྟེན་དུ་འཆའ་བ་ནི་ནམ་ཡང་མི་རིགས་སྙམ་སྟེ། དེ་རྩོམ་པའི་གང་ཟག་ནི། བལ་པོ་སེའུ་མ་ཟོས་ཀྱང༌། ཁ་དོག་ཉིད་ལས་བྲོ་བ་ཤེས། ཞེས་པ་ལྟར་དཔྱད་པས་ཤེས་སྟེ། ཟུར་མཁར་བློ་གྲོས་རྒྱལ་པོས་ཕྱོགས་ཕྱོགས་ཀྱི་སྨན་པ་རྣམས་ལ་དྲི་ཡིག་མང་དུ་བྱས་སྟེ། སྟོད་ལུང་གི་ཨེམ་ཆི་ཀུན་ལེགས་ཟེར་བ་ཕྱིས་སུ་པ་རྣམས་འཚོ་བྱེད་དུ་འབོད་པ་ལའང་དྲི་བ་བྱས་པའི་དྲིས་ལན་དུ། རྒྱལ་པོ་ཁྲི་སྲོང་ལྡེའུ་བཙན་གྱི་བླ་སྨན་དགུ་ནི་སྟོད་ན་ཆེ་རྗེ་འུག་པ་བི་ཇི་གསུམ། བར་ན་གཡུ་ཐོག་བྲང་ཏི་མེ་ཉག་གསུམ། སྨད་ན་གཉའ་པ་མཐའ་བཞི་སྟོང་པ་གསུམ་སྟེ་དགུ་རུ་འདོད་པ་དང༌། རྒྱུད་བཞི་བཀའ་གཏེར་ཡིན་པའི་སྒྲུབ་བྱེད་བཀོད་པ་སོགས་བྱུང་བར། ཟུར་མཁར་བས་སླར་ཡང་དྲིས་ལན་ལེགས་བཤད་སྐྱུགས་པ། ཟླ་ཐིགས་ཉིན་བྱེད་འོད་མཚོ། དབྱར་སྐྱེས་རྔ་གསང་རྣམས་བྱས་སྟེ། འདྲེ་རྗེ་རྒྱ་གར་བཛྲ་གོང་ཡན་ལ་གཡུ་ཐོག་ཅེས་ཐ་སྙད་མེད་ཚུལ། ཆོས་རྒྱལ་དང་ཡོན་ཏན་མགོན་པོའི་བར་ལ་མི་ལོ་ཉིས་བརྒྱ་ཙམ་གྱི་སྔ་ཕྱི་ཡོད་ཚུལ། རྒྱུད་བཞི་གཡུ་ཐོག་མགོན་པོའི་གོང་ཡན་སུ་ལའང་མ་གྲགས་པའི་ཚུལ་སོགས་ལུང་རིགས་རྡོ་རྗེ་ཟེགས་མས་ཚར་བཅད་དེ་སྨྲ་རྒྱུ་མེད་པར་བྱས་པ་ན། ཕྱི་རྗེས་རང་གི་བླུན་ཚིག་གི་ལོ་རྒྱུས་སྒྲུབ་བྱེད་དུ་གཡུ་ཐོག་མགོན་པོ་རྙིང་མ་ཞེས་ཡོད་ཚུལ་རྣམ་ཐར་དེ་ཁོ་པས་ལྐོག་ཏུ་བྱས་པ་སྟེ། དེ་ཡན་ཆད་མཁས་བླུན་སུ་ལའང་གཡུ་ཐོག་མགོན་པོ་ཡབ་སྲས་གསར་རྙིང་གཉིས་ཡོད་པའི་སྒྲོས་གཏན་ནས་མེད་པའི་ཕྱིར་རོ། དེས་ན་ལུང་རིགས་ཚད་ལྡན་དང་ཁུངས་ཀྱི་ཡིག་ཆ་རྣམས་དང་མི་བསྟུན་པ་ཟེར་ཚད་ཚད་མར་བཟུང་སྟེ་བཀོད་པ་ནི་མཁས་པའི་གཏམ་མ་ཡིན་ནོ།”ཞེས་སོ། །
འདིའི་དོན་མདོར་བསྡུས་ན། ཁྲི་སྲོང་ལྡེའུ་བཙན་སྐབས་སུ་རྒྱལ་ཁམས་ལྔའི་སྨན་པ་མ་གཏོགས་སྨན་པ་མཁས་པ་མི་དགུ་ཟེར་བ་བྱུང་མེད། མཁས་པ་མི་དགུ་ཟེར་བ་བསྟན་པ་ཕྱི་དར་སྐབས་སུ་བྱུང་བའི་དབུས་གཙང་མཁས་པ་མི་དགུའི་ལོ་རྒྱུས་ཡིན་ཞེས་པའི་དོན་ནོ། །


text:
སྐྱིད་གྲོང་རྫོང་ནི་གཞིས་ཀ་རྩེའི་ནུབ་རྒྱུད་དང་ཡར་ཀླུང་གཙང་པོའི་ལྷོ་རྒྱུད་དུ་ཆགས་ལ། ཁུལ་དེའི་ནུབ་རྒྱུད་དང་བྱང་རྒྱུད་དུ་ས་དགའ་རྫོང་། འབྲོང་པ་རྫོང་དང་མཐའ་འབྲེལ་བྱུང་ཕྱིར་གཞིས་རྩེའི་ནུབ་རྒྱུད་ཀྱི་རྫོང་ཁག་གསུམ་ཞེས་འབོད། ཁུལ་འདི་སའི་གོ་ལའི་ཤར་གྱི་འཕྲེད་ཐིག84°2‵དང 86 ° 9 ′བྱང་གི་གཞུང་ཐིག་28° 16′དང 29 °18 ′མཚམས་སུ་ཆགས། རྫོང་གི་ནུབ་ཕྱོགས་དང་བྱང་ཕྱོགས་ས་དཀར་དང་འབྲེལ་ལ་བྱང་ཤར་ངམ་རིང་རྫོང་དང་འབྲེལ། ཤར་གཉའ་ལམ་དང་ལྷོ་བལ་པོ་དང་ས་མཚམས་འབྲེལ་ཡོད། རྫོང་ཡོངས་ཀྱི་སྤྱིའི་རྒྱ་ཁྱོན་ནི་སྤྱི་ལེ་གྲུ་བཞི་མ་ཆིག་ཁྲི་གཉིས་སྟོང་དང་། མཐའ་མཚམས་ཀྱི་རིང་ཚད་ནི་སྤྱི་ལེ་གྲུ་བཞི་མ་བརྒྱ་དང་དྲུག་ཅུ་རེ་གཉིས་ཡོད། རྫོང་ལ་ཤང་དྲུག་དང་གྲོང་བརྡལ་གཅིག གྲོང་ཚོ་བཞི་བཅུ་ཞེ་གཉིས་ཡོད། རྫོང་གི་དཔལ་འབྱོར་གཙོ་བོ་ནི་ཞིང་ལས། ཕྱུགས་ལས་དང་ཤིང་ལས་སོགས་གཉེར་བཞིན་ཡོད།
སྐྱིད་གྲོང་གི་མིང་གཞན་ལ་སྐྱིད་རོང་ཟེར་ཞིང་། མིང་གི་ངོས་ནས་སྐྱིད་པའི་ལུང་བའམ་སྐྱིད་པའི་རོང་ཁུལ་སོགས་ལ་གོ གནས་འདི་ནི་གནའ་ནས་བཟུང་མི་རིགས་ཕན་ཚུན་བར་རིག་གནས་བརྗེ་རེས་དང་དཔལ་འབྱོར་ཉོ་ཚོང་གི་ལྟེ་བ་ལྟར་ཆགས་ཕྱིར། དེ་དང་འབྲེལ་བའི་གནའ་ཤུལ་དུ་མ་སྐྱིད་གྲོང་གི་ཡུལ་ལུང་གང་སར་ཁྱབ་ཡོད། དཔེར་ན་བཙན་པོའི་དུས་སྐབས་སུ་བཞེངས་པའི་འཕགས་པ་ལྷ་ཁང་། སྐྱིད་གྲོང་ཚོང་འདུས། སྐྱིད་གྲོང་ཚོང་འདུས་རིགས་གསུམ་མགོན་པོའི་རྡོ་བརྐོས་རི་མོ་དང་རྡོའི་མཆོད་རྟེན། བྲག་དཀར་རྟ་སོ་དགོན།མིང་སྲིང་མཆོད་རྟེན། མང་ཡུལ་རྫོང་དཀར་ཆོས་སྡེ། སྒྲོལ་མ་ལྷ་ཁང་། ཆེན་པོ་ཐང་གུར་དུས་ཀྱི་གནས་འཇལ་བ་ཐང་ཤན་ཚིས་བརྐོས་བའི་བྲག་བརྐོས་ཡི་གེ། ཆིང་དམག་གིས་གོར་ཁའི་དམག་ལ་འཛིང་སྐབས་བྲག་སྐྱིབས་སུ་བརྐོས་པའི་རྒྱ་ཡིག་ཡིག་བཞི་མ་སོགས་ཡོད་པ་མ་ཟད། ས་ཐོབ་ཀྱི་སྐྱེས་བུ་དམ་པ་སློབ་དཔོན་པད་མ་འབྱུང་གནས་དང་། ཇོ་བོ་རྗེ་དཔལ་ལྡན་ཨ་ཏི་ཤ། ནག་ཚོ་ལོ་ཙྭ་བ། རྗེ་བཙུན་མི་ལ་རས་པ། མང་ཡུལ་གུང་ཐང་རྒྱལ་རབས་ཀྱི་རྒྱལ་རྒྱུད་སོགས་ཀྱིས་གནས་འདི་རུ་སངས་རྒྱས་ཀྱི་བསྟན་པ་སྤེལ་བ་དང་། བོད་ཀྱི་རིག་གནས་མི་ཉམས་གོང་འཕེལ་དང་ཉམས་པ་སོར་ཆུད་ཐད་ལ་བྱས་རྗེས་ཆེན་པོ་བཞག་ཡོད།
དེ་མིན་གནས་འདི་ནས་ཡིག་འགོད་མ་བྱུང་གོང་གི་རིག་དངོས་ཀྱི་གནའ་ཤུལ་དུ་མ་རྙེད་པ་དང་། སྐྱིད་གྲོང་གཙང་པོའི་ཤར་རྒྱུད་ཀྱི་ཨང་རིམ་གཉིས་པའི་ཐེམ་པའི་སྟེང་རྡོ་ཆས་རྙིང་མའི་གནའ་ཤུལ་གཉིས་དང་། རྡོ་ཆས་རྙིང་མའི་དུས་རབས་ཀྱི་རྡོ་ཆས་80ལྷག་ས་ངོས་ནས་འཚོལ་རྙེད་བྱུང་། རྡོ་ཆས་དེ་དག་གི་ཁྲོད་རྡོའི་གཞོག་ཆས། རྡོའི་གཅོད་ཆས་སོགས་ཡོད།
གཞན་སྐྱིད་གྲོང་རྫོང་རྩེ་པ་ཤང་ལོ་ལུན་ཕུག་དང་དེའི་ཉེ་འགྲམ་གྱི་གཞུང་ལམ་གཡས་གཡོན་དུ་རྡོ་ཆས་ཕྲ་མོའི་གནའ་ཤུལ་གཉིས་དང་རྡོ་ཆས་ཕྲ་མོའི་དམར་དཔེ་དུ་མ་རྙེད་སོན་བྱུང་། བོད་ལྗོངས་རིག་དངོས་ཅུད་རིག་དངོས་ཞིབ་བཤེར་ཚོགས་པས་གནས་འདི་རུ་ཐེངས་འགར་བརྟག་དཔྱད་བྱས་རྗེས་རྡོ་ཆས་རྙིང་མ་ནས་རྡོ་ཆས་ཕྲ་མོའི་རིགས་ཀྱི་གནའ་ཤུལ་རྙེད་སོན་བྱུང་ལ། རིག་དངོས་དང་གནའ་ཤུལ་འདི་དག་གིས་སྐྱིད་གྲོང་གི་ལོ་རྒྱུས་སྟེང་གི་གོ་གནས་དང་གདོད་མའི་རིག་གནས་འཕེལ་རྒྱས་ཀྱི་ཆུ་ཚད་སོགས་མངོན་པར་མཚོན་ཐུབ།
གནས་དེ་དག་ལས་ཆེས་ཁྱད་པར་དུ་འཕགས་པའི་གནའ་ཤུལ་གཉིས་ཡོད་དེ། གཅིག་ནི་རྫོང་དཀར་གྲོང་བརྡལ་གྱི་བྱང་ཕྱོགས་ས་ལེ་དབར་སྤྱི་ལེ་4.5 སར་གྱི་བྲག་སྐྱིབས་སུ་བརྐོས་ཡོད་པའི་ཐང་རྒྱལ་རབས་ཀྱི་རྡོ་བརྐོས་ཡི་གེ་ཞིག་ཡིན་ལ། རྡོ་བརྐོས་ལ་རྒྱ་ནག་སྐད་དུ་“大唐天竺使出铭”དང་བོད་སྐད་དུ་“ཆེན་པོ་ཐང་གུར་གྱི་ཕོ་ཉ་རྒྱ་གར་དུ་བསྐྱོད་པའི་བྲག་བརྐོས་ཡི་གེ”ཟེར། ཡིན་ན་ཡང་གནའ་ནས་གནས་དེ་རུ་འཁོད་པའི་མི་རྣམས་ཀྱིས་བྲག་བརྐོས་ཡི་གེ་ལ་ཨ་ཕ་རྒྱ་ཡིག་ལྟར་འབོད་ལ། ཨ་ཕ་རྒྱ་ཡིག་ཟེར་དོན་སྐོར་ལ་བཞེད་ཚུལ་གཉིས་ཡོད་དེ། གཅིག་གིས་གནས་འདི་ནི་ཤིན་ཏུ་རྩ་ཆེན་ཡིན་ཕྱིར་ཨ་ཕ་ནང་བཞིན་བརྩི་བཀུར་བྱ་ཡུལ་ཡིན་པ་དང་། གཞན་ཞིག་གིས་གནའ་ཤུལ་འདི་བརྐོས་ཡུན་ཤིན་ཏུ་རིང་བས་རྗེས་གྲུབ་ཀྱིས་མིང་དེ་ལྟར་བཏགས་པར་འདོད།
བྲག་བརྐོས་ཡི་གེ་བརྐོ་སའི་ཁོད་རྒྱ་ལ་རྨིད་1.5དང་། མཐོ་ཚད་ལ་རྨིད་4དང་། ས་ངོས་ནས་ཡར་མཐོ་ཚད་ལ་རྨིད་8ཡོད། བྲག་བརྐོས་ཡི་གེའི་རིང་ཚད་ལ་རྨིད་1དང་མཐོ་ཚད་ལ་ལི་རྨིད་90 ལྷག་ཡོད། ཡིག་སྲོལ་ཀྱོང་བརྐོས་གཤར་མར་བརྐོས་ལ། ཡིག་ཕྲེང་ཉེར་བཞི་དང་ཡིག་འབྲུ་སུམ་བརྒྱ་ལྷག་ཡོད། བྲག་བརྐོས་ཡི་གེའི་མཚན་བྱང་ཡིག་འབྲུ་གཞན་དག་ལས་ཆེ་བ་མ་ཟད་གཡས་ནས་གཡོན་ཕྱོགས་སུ་གཟར་མར་བརྐོས་ཡོད། ཆེན་པོ་ཐང་གུར་གྱི་ཕོ་ཉ་རྒྱ་གར་དུ་བསྐྱོད་པའི་བྲག་བརྐོས་ཡི་གེ་བརྐོས་པའི་དུས་ཚོད་ནི་ཐང་རྒྱལ་རབས་ཀྱི་གོང་མ་ཤན་ཆིན(显庆)་ལོ་གསུམ་པར་ངོས་འཛིན་གནང་ཐུབ་ལ་སྤྱི་ལོ658དུས་སུ་བརྐོས། ད་ལྟའི་བར་ལོ་ངོ་སྟོང་ཕྲག་གཅིག་དང་བཞི་བརྒྱ་ལྷག་གི་ལོ་རྒྱུས་ཡོད་པ་བྲག་བརྐོས་ཡི་གེའི་ཡིག་སྲོལ་དང་ནང་དོན་ལས་རྟོགས་ཐུབ།
ཐང་གོང་མ་ཀོའོ་ཙུང་(高宗)སྐབས་སུ་ཕྱི་འབྲེལ་དང་འཚོལ་མྱུལ་ལ་མཁས་པའི་ཐང་གི་བློན་པོ་ཝང་ཤིན་ཙེ་(王玄策)དང་ལིའི་རིན་ཁེད(刘仁楷)གཉིས་རྒྱ་གར་འཕགས་པའི་ཡུལ་དུ་བསྐྱོད་སྐབས་བརྐོས་པའི་གནའ་ཤུལ་གལ་ཆེན་ཞིག་ཡིན། གནའ་ཤུལ་འདི་ནི་བོད་ལྗོངས་ནས་རྙེད་པའི་བོད་རྒྱ་ཡིག་རིགས་གཉིས་ལས་ཆེས་སྔ་བའི་རྡོ་བརྐོས་ཡི་གེ་ཡིན་པ་མ་ཟད། ལྷ་སའི་གཙུག་ལག་ཁང་གི་མདུན་གྱི་དབོན་ཞང་རྡོ་རིང་ཡི་གེ་དང་ཞྭ་ལྷ་ཁང་གི་རྡོ་རིང་ཡི་གེ བསམ་ཡས་རྡོ་རིང་ཡི་གེ་སོགས་ལས་ལོ་ངོ་བརྒྱ་ཕྲག་ལས་སྔ་ལ། བྲག་བརྐོས་ཡི་གེ་འདིའི་ནང་དོན་ནི་ཁོ་གཉིས་ལམ་བར་དུ་དཀའ་བ་བརྒྱ་ཕྲག་སྤྱད་དེ་རྒྱ་གར་འཕགས་ཡུལ་དུ་བསྐྱོད་པའི་སྐོར་བཀོད་ཡོད།
གནས་འདི་ཆགས་ས་ནི་ཉམས་དགའ་ལ། ཁོད་ཡངས་པ། རི་ཆུ་ཕུན་སུམ་ཚོགས་པས། གངས་ཆུ་རྫ་གསུམ་མིག་མདུན་དུ་ལྷང་ངེར་གསལ་བའི་ཡུལ་ལྗོངས་ཤིན་ཏུ་ལྟ་ན་སྡུག་པ་ཞིག་ཡིན། བྲག་བརྐོས་ཡི་གེ་འདི་ལ་གནའ་རབས་ཐང་བོད་གཉིས་ཀྱི་རིག་གནས་ཀྱི་འབྲེལ་བ་དང་ཀྲུང་ཕྱི་འགྲིམ་འགྲུལ་སོགས་ལ་ཞིབ་འཇུག་བྱ་བར་ལོ་རྒྱུས་ཀྱི་རིན་ཐང་དང་དོན་སྙིང་ཕུན་སུམ་ཚོགས་པ་ཡོད།
གནའ་ཤུལ་གཞན་ཞིག་གི་རྫོང་ནས་རོང་ལ་བགྲོད་སའི་གཞུང་ལམ་གཡོན་ངོས་ཀྱི་རྨིད་ལྔ་བརྒྱ་སར་གྱི་ལུང་ཁུག་གི་བྲག་སྐྱིབས་ངོས་སུ་བརྐོས་པའི་རྒྱ་ཡིག་ཡིག་འབྲུ་བཞི་མ་ཡིན། རྒྱ་ཡིག་ཡིག་འབྲུ་བཞི་མ་ནི་ལུང་མདོ་དང་བར་ཐག་ལ་རྨིད་30་ལྷག་ཡོད་པའི་བྲག་སྐྱིབས་ཀྱི་ནུབ་ལྡེབས་ངོས་སུ་བརྐོས་ལ།ས་ངོས་ནས་བརྐོས་ཡིག་བར་གྱི་མཐོ་ཚད་ལ་རྨིད་3.2དང་། ཡིག་འབྲུའི་ཞེང་ཚད་ལ་རྨིད1.4 དང་། མཐོ་ཚད་ལ་ལིའི་རྨིད་78 ཡོད། རྒྱ་ཡིག་གི་ཡིག་སྲོལ་གཡས་ནས་གཡོན་དུ“招提壁垒”ཞེས་ཡི་གེ་བཞི་གཟར་མར་བརྐོས་ཡོད་ལ། ཡིག་འབྲུའི་ཆེ་ཆུང་ནི་ལིའི་རྨིད་30 དང་། མཐའི་ཞེང་ཚད་ལ་ལིའི་རྨིད་5 ཡོད། ཡི་གེ་བརྐོ་སྐབས་གཞི་གདན་གྱི་ཚོས་གཞི་དཀར་པོ་དང་ཡིག་འབྲུ་སྟེང་ཚོས་དམར་བྱུགས་པས་ཚོན་མདངས་ལེགས་ལ་ལྟ་བདེ་བ་སོགས་ཀྱི་ཁྱད་ཆོས་ལྡན། རྒྱ་ཡིག་ཡིག་འབྲུ་བཞི་མའི་ནང་དོན་ཐད་ལ་ལྟ་ཚུལ་དུ་མ་ཡོད་ནའང་། རྫོང་རིག་གནས་ཅུད་ཀྱིས་གྲུ་བཞི་ནར་མོ་དབྱིབས་ཀྱི་ཤིང་ལེབ་ཅིག་གི་སྟེང་རྒྱ་ཡིག་གིས་ངོ་སྤྲོད་མདོར་བསྡུས་ཤིག་བྲིས་ཡོད།
“招提”ནི་ཆིང་རྒྱལ་རབས་སྐབས་ཀྱི་དཔོན་མིང་དུ་འདོད། “壁垒”ནི་རང་བྱུང་གི་བཙན་རྫོང་དུ་གོ ཡིག་འབྲུ་བཞི་མ་བརྐོ་སའི་གནས་གཞི་ནི་ཀྲུང་བལ་རྒྱལ་ཁབ་གཉིས་ཀྱི་ཆེས་གལ་འགངས་ལྡན་པའི་མཐའ་མཚམས་སུ་ཆགས། རྒྱ་ཡིག་ཡིག་འབྲུ་བཞི་མ་གནས་འདི་རུ་བརྐོ་དགོས་དོན་མཁས་པ་ཁ་ཤས་ཀྱིས་འདི་ལྟར་འདོད་དེ། ཆིང་རྒྱལ་རབས་གོང་མ་ཆན་ལུང་རྒྱལ་པོའམ་ལྷ་སྐྱོང་སྐབས་སུ་གོར་དམག་གིས་བོད་ལྗོངས་སུ་བཙན་འཛུལ་བྱས་སྐབས། ས་གནས་འདི་ནི་ཆིང་དམག་དང་གོར་དམག་བར་དམག་འཁྲུག་བྱེད་སའི་གཡུལ་ར་ལྟ་བུ་ཡིན་ཕྱིར། གནས་ཚུལ་འདི་ལ་གཞིགས་ནས་གནས་འདི་རུ་ཡིག་འབྲུ་བཞི་མ་བརྐོས་ཏེ་དམག་དོན་སྟེང་དུ་ཆེས་གལ་ཆེ་བའི་དོན་སྙིང་ལྡན་པ་བསྟན།
རྒྱ་ཡིག་ཡིག་འབྲུ་མའི་གཡས་གཡོན་དུ་དུས་ཐམས་ཅད་དུ་སྣང་བའི་རྩི་ཤིང་དང་མེ་ཏོག་སྣ་ཚོགས་དང་། ཤིང་སྣ་ཚོགས་ཀྱིས་གང་ཞིང་ས་གཞི་ཡང་གཟུགས་དང་ཁ་དོག་དུ་མ་དང་མྱུ་གུ་ཐམས་ཅད་ཀྱིས་བརྒྱན་པ། བྲག་དང་རྡོ་བ་སྣ་ཚོགས་མཛེས་ཤིང་དྲི་མ་མེད་པ། གནས་དེ་ཡི་ཕྱོགས་དང་ཕྱོགས་མཚམས་ཀུན་དུ་ཤིང་སྣ་ཚང་ཚིང་དུ་སྐྱེ་བས་ལྷ་ཡུལ་དུ་སླེབས་པའི་སྣང་བ་ཞིག་ཅིག་ཅར་དུ་སྦྱིན། དེ་མིན་བྱ་བྱིའུ་སྐད་སྙན་སྒྲོག་བཞིན་སྤུ་སྡུག་ངོམས་པ། རི་དྭགས་དང་གཅན་གཟན་དག་བག་ཡངས་ངང་རྒྱུ་བཞིན་བདེ་བར་འཁོད་པའི་གནས་མཆོག་ཞིག་ཏུ་མཐོང་།
དེ་ནས་སྐྱིད་གྲོང་དུ་བསྐྱོད་སྐབས། ཕྱོགས་དང་ཕྱོགས་མཚམས་ཀུན་དུ་གནའ་ཤུལ་དང་སྒྲུབ་སྡེ། ལྷ་ཁང་། བྲག་བརྐོས་ལྷ་སྐུ་དང་ཡི་གེ་དྲུག་མ་སོགས་ཡོངས་སུ་གང་སྟེ། རིགས་ལྡན་གྱི་སྐྱེས་བུ་དུ་མ་གནས་འདིར་བྱོན་ཏེ་སངས་རྒྱས་ཀྱི་བསྟན་པ་སྤེལ་བའི་གནས་རྩ་ཆེན་པོ་ཞིག་དང་ཀྲུང་བལ་རིག་གནས་སྤེལ་སའི་གཞི་མ་ཞིག་ཡིན་པར་འདོད།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/recommend/26963.html


text:
བསྟན་འཛིན་རྒྱ་མཚོ།
རྗེ་བཙུན་འཇམ་དཔལ་ངག་དབང་བློ་བཟང་ཡེ་ཤེས་བསྟན་འཛིན་རྒྱ་མཚོ། ༧རྒྱལ་བ་བཅུ་བཞི་པ་རེད།
ནང་དོན།
མི་ཚེ།[རྩོམ་སྒྲིག]
ྋརྒྱལ་དབང་བསྟན་འཛིན་རྒྱ་མཚོ་མཆོག་ནི། ཤིང་ཕག་སྤྱི་ལོ་ ༡༩༣༥ ཟླ་ ༦ ཚེས་ ༧ ཉིན་མདོ་སྨད་སྐུ་འབུམ་ཉེ་འཁོར་སྟག་འཚེར་ཞེས་པའི་ཡུལ་དུ་ཡབ་ཆོས་སྐྱོང་ཚེ་རིང་དང༌། ཡུམ་བསོད་ནམས་མཚོ་མོ་ ༼བདེ་སྐྱིད་ཚེ་རིང༌།༽ གཉིས་ཀྱི་སྲས་སུ་སྐུ་འཁྲུངས་ཤིང་ཐོག་མའི་མཚན་ལ་ལྷ་མོ་དོན་གྲུབ་ཅེས་གསོལ། ལྷ་མོའི་བླ་མཚོའི་གཟིགས་སྣང་དང༌། རྒྱལ་ཚབ་རྭ་སྒྲེང་རིན་པོ་ཆེས་གཙོས་པའི་བོད་ལྗོངས་ལྷ་བླར་ལུང་བརྟག་ཞུས་འབྲས་ཁག་དང༌། ྋགོང་ས་མཆོག་གི་མཛད་སྤྱོད་དང༌། སྐུའི་ཉེར་ཆས་དང་སྔོན་གྱི་སྐུ་འཁོར་ངོས་འཛིན་མཛད་པ་སོགས་ྋརྒྱལ་མཆོག་གོང་མའི་ཡང་སྲིད་འཁྲུལ་བྲལ་ངེས་བརྙེད་བྱུང་བ་ལྟར་ངོས་འཛིན་ཞུས་ཏེ་རྒྱལ་ས་ལྷ་སར་གདན་དྲངས།
སྤྱི་ལོ་ ༡༩༣༩ ལོའི་བོད་ཟླ་ ༡༠ ཚེས་ ༡༣ ཉིན་ཇོ་བོ་ཤཱཀྱ་མུ་ནེའི་སྐུ་མདུན་དུ་རྒྱལ་ཚབ་རྭ་སྒྲེང་རིན་པོ་ཆེ་མཆོག་གིས་དབུ་སྐྲ་གཙུག་ཕུད་བཞེས་ཏེ། རྗེ་བཙུན་འཇམ་དཔལ་ངག་དབང་བློ་བཟང་ཡེ་ཤེས་བསྟན་འཛིན་རྒྱ་མཚོ་དཔལ་བཟང་པོ་ཞེས་མཚན་གསོལ་ཅིང༌། ལྕགས་འབྲུག་སྤྱི་ལོ་ ༡༩༤༠ བོད་ཟླ་ ༡ ཚེས་༡༤ ཉིན་ཕོ་བྲང་པོ་ཏཱ་ལའི་གསེར་ཁྲིར་མངའ་གསོལ་ཞུས། དགུང་ལོ་དྲུག་ནས་བཅུ་ཕྲག་རིག་གནས་སྤྱི་དང་ལྷག་པར་གཞུང་ཆེན་བཀའ་པོད་ལྔ་ལ་གསན་བསམ་སློབ་གཉེར་གནང་སྟེ་གདན་ས་སེ་འབྲས་དགའ་གསུམ་ལ་གྲྭ་བསྐོར་མཛད་པ་མ་ཟད། དགུང་ལོ་ ༢༥ ཐོག་ལྷ་ལྡན་སྨོན་ལམ་ཆེན་མོར་མཁས་པ་སྟོང་ཕྲག་འཛོམས་པའི་མདུན་སར་དགེ་བཤེས་ལྷ་རམས་པའི་དམ་བཅའ་འཇོག་གནང་མཛད། དེ་བཞིན་སྐུ་ན་གཞོན་དུས་ནས་འཛམ་གླིང་གི་གནས་ཚུལ་སྤྱི་དང༌། བྱེ་བྲག་ཚན་རིག་སོགས་ལ་ཐུགས་སྣང་ཆེན་པོ་མཛད།
ལྕགས་སྟག་སྤྱི་ལོ་ ༡༩༥༠ ལོར་རྒྱ་ནག་གི་རྒྱལ་སྤྱིའི་ཐོག་བོད་རྒྱ་ཁོངས་ཡིན་པའི་གླེང་ཕྱོགས་བཟོ་བ་དང་ཆབས་ཅིག མདོ་ཁམས་ཀྱི་ཡུལ་ཁུལ་ཕལ་ཆེར་བཙན་བཟུང་བྱས་ཏེ། བོད་ལྗོངས་ཡོངས་རྫོགས་རྒྱའི་བཙན་བཟུང་བྱས་ཏེ། བོད་ལྗོངས་ཡོངས་རྫོགས་རྒྱའི་བཙན་དབང་འོག་འཚུད་ལ་ཉེ་བའི་གཉན་འཕྲང་ཅན་གྱི་དུས་སུ་གྱར་སྐབས་བོད་ཟླ་ ༡༡ ཚེས་ ༡༧ ཉིན་བོད་ལྗོངས་ལྷ་མི་ཡོངས་ཀྱིས་གསོལ་འདེབས་ནན་ཞུས་ལྟར་དགུང་གྲངས་ ༡༦ ལས་མ་སོན་ཀྱང་ལུགས་གཉིས་ཆབ་སྲིད་ཀྱི་འགན་དབང་ཆ་ཚང་བཞེས། ས་ཕག་སྤྱི་ལོ་ ༡༩༥༡ ལོའི་ཟླ་ ༥ ཚེས་ ༢༣ ཉིན་རྒྱ་ནག་གིས་འཇིགས་བསྐུལ་འོག་བཏོན་པའི་གྲོས་མཐུན་དོན་ཚན་བཅུ་བདུན་ཟེར་བར་བོད་ཀྱི་སྐུ་ཚབ་ཚོས་མཚན་རྟགས་མི་འགོད་ཐབས་མེད་བྱུང༌། བོད་ཀྱི་གང་ཅིའི་གནས་སྟངས་ཡར་རྒྱས་གཏོང་ཆེད་ལེགས་བཅོས་ལས་ཁུངས་ཆེད་འཛུགས་མཛད་པ་དང་འབྲེལ་རྒྱ་ནག་གཞུང་དང་གནས་ཚུལ་ཞི་འགྲིགས་ཡོང་རེས་སྐབས་བསྟུན་ཐབས་མཁས་ཀྱི་མཛད་པ་མང་དུ་བསྐྱངས། སྤྱི་ལོ་ ༡༩༥༤ ལོར་རྒྱ་ནག་པེ་ཅིང་དུ་ཆིབས་བསྒྱུར་བསྐྱངས་ཏེ་རྒྱ་ནག་དམར་ཕྱོགས་གཞུང་གི་འགོ་འཁྲིད་མའོ་ཙེ་ཏུང་དང༌། ཀྲུའོ་ཨན་ལེ་སོགས་མཇལ་འཕྲད་གནང་ཞིང༌། དེ་ནི་ྋ་གོང་ས་མཆོག་ཕྱི་རྒྱལ་དུ་ཆིབས་བསྒྱུར་བསྐྱངས་པ་ཐོག་མ་དེ་ཡིན། སྤྱི་ལོ་ ༡༩༥༩ ལོར་རྒྱ་གར་བྱང་ཆུབ་ཆེན་པོའི་ཆོས་ཚོགས་ནས་གདན་ཞུ་གནང་བ་ལྟར་སྟོན་པ་ཤཱཀྱ་ཐུབ་པ་མྱ་ངན་ལས་འདས་ནས་ལོ་ ༢༥༠༠ འཁོར་བའི་དུས་དྲན་དུ་རྒྱ་གར་ལ་ཆིབས་བསྒྱུར་བསྐྱངས་ཤིང་རྒྱ་ནག་གི་སྲིད་བློན་ཀྲུའོ་ཨན་ལེ་དང༌། རྒྱ་གར་གྱི་སྲིད་བློན་ནེ་རེའུ་ལྷན་དུ་བོད་ནང་རྒྱ་དམར་གྱི་བྱ་སྤྱོད་ངན་པ་རྣམས་མཚམས་འཇོག་ཡོང་བའི་བཀའ་མོལ་གནང༌།
སྤྱི་ལོ་ ༡༩༥༩ ལོར་ཟླ་བ་ ༣ ཚེས་ ༡༠ ཉིན། རྒྱ་དམར་གྱིས་བོད་མིའི་འདོད་བློ་དང་མ་འཚམས་པའི་བཙན་འཛུལ་གྱི་བྱ་ངན་རིམ་པར་བྱས་པ་དང༌། ལྷག་པར་ཕྱི་ཚུལ་དུ་ྋགོང་ས་མཆོག་དམག་ཁུལ་ཁང་དུ་གཟིགས་མོར་གདན་འདྲེན་ཞུ་ཁུལ་བྱས་ཏེ། དོན་དངོས་སུ་སྐུ་ཕྱྭར་གནོད་འཚེ་བརྩམས་འཆར་ཡོད་པའི་གནས་ཚུལ་བོད་འབངས་ཚོས་གསལ་པོར་ཤེས་པས། བོད་རང་དབང་སྒེར་ལངས་ཀྱི་རྔམ་སྟོན་གཞི་རྒྱ་ཆེན་པོ་བྱས་པ་དང་དེར་རྒྱ་ནག་གཞུང་གིས་ཡ་ང་བྲལ་བའི་དྲག་གནོན་མི་ཆོས་ལས་འདས་པ་བྱས་པར་བརྟེན། བོད་ཀྱི་འཕྲལ་ཕུགས་བདེ་དོན་ལ་དགོངས་ནས་ཟླ་བ་ ༣ ཚེས་ ༡༧ དགུང་དྲོ་ལྷ་ས་ནས་རྒྱ་གར་དུ་བོད་གཞུང་དམངས་གང་ཙམ་དང་བཅས་པ་བཙན་བྱོལ་ལ་ཕེབས་ཤིང༌། བཙན་བྱོལ་བོད་གཞུང་གསར་འཛུགས་དང༌། གྲོས་མཐུན་དོན་ཚན་བཅུ་བདུན་ཟེར་བར་ངོས་ལེན་མེད་པའི་གསལ་བསྒྲགས་མཛད་པ་བཅས་སོ།།
ཆོས་ལུགས།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]


text:
སྡེ་དགེ་རིན་སྤུངས་དགོན་དང་འབྲེལ་བའི་སྐོར།
[ཟླ་ཚེས། 2016-10-19 21:50:01][རྩོམ་པ་པོ། རིན་གྲྭ་པད་མ་གཡུང་དྲུང་།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ས་གནས་ཤིག་ཆགས་གནས་འཇིག་སྟོང་གི་ལོ་རྒྱུས་དང་མི་ཞིག་སྐྱེས་རྒས་ཀྱི་བྱུང་བ་དག་ནི་གང་ལྟར་ཡིན་པའི་དོན་ཇི་བཞིན་དུ་གསལ་བར་འབྲི་དགོས་ཚེ། དུས་ཚོད་ཡུན་རིང་བེད་སྤྱོད་བྱས་ཏེ་དཀའ་ལས་བརྒྱ་སྟོང་བརྒྱུད་ནས་ལེགས་པར་སྒྲུབ་འོས་པའི་ལས་འགན་ཁག་པོ་ཞིག་ཡིན་འདུག་མོད། འོན་ཀྱང་འདིར་མང་མང་གིས་སྟབས་བདེར་རྒྱུས་ལོན་དུ་དཔལ་གཤེན་བསྟན་རིན་སྤུངས་བཀྲ་ཤིས་སྨན་གྲོལ་གླིང་གི་ལོ་རྒྱུས་ཉུང་བསྡུས་དང་མཆོག་སྤྲུལ་བཤད་སྒྲུབ་བསྟན་འཛིན་ཚང་གི་རྣམ་ཐར་མདོ་བསྡུས་ཤིག་ཆེས་ཤིན་ཏུ་ཞུ་བར་འདོད།
སྡེ་དགེའི་རིན་སྤུངས་བཀྲ་ཤིས་སྨིན་གྲོལ་གླིང་ངམ་རིན་སྤུངས་དགོན་ཞེས་པ་ནི་ལོ་རྒྱུས་རིང་བའི་གནའ་རབས་བོན་དགོན་རྙིང་གྲས་ཤིག་ཡིན། དུས་རབས་བརྒྱད་པའི་ཚུན་ཆད་ཀྱི་རིན་སྤུངས་དགོོན་པའི་བླ་རབས་དང་གདུང་རབས་སོགས་བརྗོད་ན། དེ་ཡང་༼ཞང་ཞུང་ཤར་མཐའ་རྒྱལ་རོང་གནའ་བོའི་ལོ་རྒྱུས་ཀུན་གསལ་མེ་ལོང་།༽ལས་བྲུ་ཞུ་སྤའུ་རྨེ་གཤེན་དང་ཁྱུང་གདུང་རབས་ཆེན་མོ་དྲུག་གི་ནང་མཚན་དམ་པ་ཁྱུང་གི་གདུང་རབས་གླེང་ན། ཀུན་ཏུ་བཟང་པོའི་སྤྲུལ་པ་རིག་སྣང་འོད་ཀྱི་རྒྱལ་པོ་ཞེས་བྱ་བས་འགྲོ་བའི་དོན་ལ་དགོངས་ནས་རྩལ་དང་རྫུན་འཕྲུལ་གྱིས་ཞང་ཞུང་གི་ཁ་ཡུག་མེ་ཏོག་ཚལ་དུ་བབས་པ་ལ། ཞང་ཞུང་པ་ཚོས་སྔར་མཐོང་མ་མྱོང་བའི་འདབ་ཆགས་ཤིག་མཐོང་བ་ལ་ངོ་མཚར་སྐྱེས་ཤིང་རྒན་པོ་ཁག་གཅིག་གིས་རྭ་ཅོ་ཡོད་པས་ཁྱུང་ཕོ་ཡིན་འདུག་ཟེར། དེ་ནས་ཁྱུང་གསུམ་བབས་པའི་ཤུལ་དུ་མི་རྣམས་ཀྱི་བལྟས་ཚེ་ཁྱུང་གི་སྤར་མོ་ས་ལ་རེག་པའི་དྲོད་རླངས་ལས་སྒོ་ང་དཀར་ནག་སེར་ཁྲ་བཞི་ལས་ཁོང་གི་སྐུ་གསུང་ཐུགས་ལས་སྤྲུལ་བའི་མཛེས་ཤིང་ཡིད་དུ་འོང་བའི་ཁྱེའུ་རྣམ་བཞི་འཁྲུངས། སོ་སོར་མཚན་ལ། ཁྱུང་དཀར་ཐོག་ལ་འབར། ཁྱུང་སེར་ལྷ་ཁྱུང་། ཁྱུང་འཕགས་ཁྲ་བོ། ཁྱུང་ནག་མུ་ཁྱུང་རྒྱན་ཞེས་བྱ་གྲགས་ལ་དེ་རྣམས་ནི་ཁྱུང་གི་རུ་ཚན་གྱི་ཐོག་མར་བགྲང་བའི་དོན་ཡང་དེ་ལྟར་ཆགས་པ་རེད། སྤྱི་ལོ་སྔོན་གྱི་ལོ་བཞི་བརྒྱ་ཡར་མར་དུས་སུ་ཞང་ཞུང་ནས་དམ་པ་ཁྱུང་གི་གདུང་ལ་དཀར་པོ་དང་ནག་པོ་སེར་པོ་ཁྲ་བོ་བཅས་ཀྱི་ནང་མཚན་ཁྱུང་འཕག་ཁྲ་བོ་ཞེས་པ་དེ་ནི་བོད་རྒྱལ་ཐོག་མ་གཉའ་ཁྲི་གཙན་པོ་དང་བོད་རྒྱལ་རིམ་བྱོན་གྱི་བླ་མ་ཡིན་པ་དང་དམ་པ་ཁོང་ཞང་ཞུང་ནས་བོད་ལ་འགྲོ་དོན་དགོངས་ནས་བོད་མདོ་དབུས་ཁམས་གསུམ་ནང་མཚན་ཁམས་བུ་འབོར་སྒང་ལ་འགྲོ་དོན་དུ་དགོངས་ནས་ཁྱུང་ལ་ཆིབས་ནས་ཁམས་ཕྱོགས་སུ་ཕེབས་པ།
ད་ལྟ་ཡང་ཁྱུང་ཆེན་འབབས་སའི་ས་མིང་ལ་ཁྱུང་འབབས་སྒང་ཟེར་སྲོལ་ཡོད། དེ་ནས་དམ་པ་ཁོང་གི་ཤར་བུ་འབོར་སྒང་ལ་ཁྱུང་ཕོ་རྫོང་ཟེར་བ་གསས་མཁར་ཐོ་བརྩེགས་གསུམ་ཅན་གྱི་ཞེངས་ནས་བརྩེགས་དང་པོ་སྲུང་མའི་ལྷ་ཁང་དང་བརྩེགས་གཉིས་པ་ཡི་དམ་ལྷ་ཁང་བརྩེགས་གསུམ་པ་བླ་མ་དང་མཁའ་འགྲོ་ལྷ་ཁང་ཞེངས་ཡོད། ད་ལྟ་མཁར་ཤུལ་བརྩེགས་དང་པོ་གྱང་རོས་མཇལ་རྒྱུ་ཡོད། དམ་པ་ཁོང་གི་ཞང་ཞུང་གི་རིག་གནས་ཆ་ཚང་འཁོར་འབང་ཀུན་ལ་བསླབ་སོང་། ད་ལྟར་ཡང་ས་ཇོ་དང་རྡོ་བརྐོས་སོགས་མཇལ་རྒྱུ་ཡོད། དེས་ལུག་སྲོལ་མ་ཉམས་པ་རྨེ་ཤོད་ལུང་པ་ལ་ཤིང་བཟོ མགར་བཟོ བླུག་བཟོ རྐོས་བཟོ ཐག་བཟོ ཚེམས་བཟོ ལྷ་བཟོ་སོགས་མང་ཚོགས་ལ་ཞང་ཞུང་རིག་གནས་ཀྱི་ཕུལ་བྱུང་གི་ཁྱད་བོན་ལྡན་པའི་བཟོ་རིག་ལག་རྩལ་ཤུགས་ཆེར་བསླབས་ནས་ཁམས་ཞང་ཞུང་རིག་གནས་ཞེས་མཚན་སྙན་ཐོབ། ད་ལྟའང་གྱང་རིས་དང་ཇོ་བག་ལས་གྲུབ་པའི་མེ་ཏོག་དང་འབྲུག་པ་ཏྲ་སོགས་དངོས་སུ་མཇལ་རྒྱུ་ཡོད། དེའི་རྗེས་སུ་དམ་པ་ཁོང་ཤར་རྒྱལ་མོ་རོང་ལ་བསྟན་པ་དང་སེམས་ཅན་གྱི་དོན་དུ་ཕེབས་སོང་། ཁྱུང་ཡུལ་ནས་བླ་བསྐོས་སོགས་གནང་བ་ཞལ་བཞེས་མཛད། གྲུབ་ཆེན་བརྒྱད་ཅུའི་ནང་ཚན་ཡོན་སྒོམ་ཤར་པ་རྣལ་འབྱོར་ས་གནས་འདི་ཉིད་སླར་ཕེབས་ནས་བཤད་སྒྲུབ་ཀྱི་བསྟན་པ་རྒྱ་ཆེར་སྤེལ་བ་དང་མདོ་དབུས་ཁམས་གསུམ་ལ་འགྲོ་དོན་དུ་ཕེབས་ནས་གསང་བའི་ཟབ་གཏེར་སྒོ་བརྒྱ་འབྱེད་ནས་མཐར་རིན་སྤུངས་དགོན་གྱི་ཕུག་མཁའ་སྤྲིན་སྒྲུབ་ཕུག་ནས་ཟག་མེད་འཇའ་ལུས་སུ་གཤེགས། དེ་ནས་དམ་པ་དམུ་རིགས་གཤེན་གྱི་གདུང་སྲས་གཤེན་སྲས་ལྷ་རྗེའམ་གོ་སྡེ་འཕགས་པ་གནས་དེར་ཞབས་ཀྱིས་བཅགས་ནས་དགོན་སྡེ་སྐྱོང་བ་དང་རི་ཁྲོད་སོགས་མང་དུ་བཏབ་པ་དང་གསང་བའི་གཏེར་ཁ་དུ་མ་བླང་ནས། ། དེ་ནས་ཁྱུང་ཕོ་བུ་ཤར་རྟོག་ལྡན། རི་བླ་དགའ་བ་དགེ་བཤེས། ཁྱུང་ཕོ་བླ་ཆུང་བློ་གྲོས་རྒྱལ་མཚན། བུམ་འབོར་རྟོག་གི་རྒྱལ་མཚན་དང་རི་བླ་ཡེ་ཤེས། རི་བླ་ཤེས་རབ ། རི་བླ་བཀྲ་ཤིས། བུ་རྒན། རི་བླ་དར་རྒྱས། རི་བླ་ཚེ་རིང་ཕུན་ཚོགས་སོགས། གདན་ས་དེ་ཉིད་སྐྱོང་བ་དང་བཤད་སྒྲུབ་ཀྱི་བསྟན་པ་མ་ཉམས་གོང་འཕེལ་དང་ཉམས་པ་སླར་གསོའི་ཕྲིན་ལས་རྒྱ་ཆེར་མཛད། འགྲོ་བའི་མགོན་པོ་རི་བླ་དར་རྒྱས་ཀྱི་ཡང་སྤྲུལ་མཆོག་སྤྲུལ་བཤད་སྒྲུབ་བསྟན་འཛིན་རིན་པོ་ཆེ་ད་ལྟ་དགོན་པའི་གསེར་ཁྲིའི་བདག་པོར་བཞུགས། ཁོང་ནི་སྐུ་ན་ཆུང་དུས་ནས་མ་ཡུམ་གྱིས་བླ་མ་ཚེ་རིང་ཕུན་ཚོགས་ཀྱི་སྐུ་མདུན་དུ་ཁུར་བས། བླ་མས་རི་བླའི་ཁྱེའུ་སྐྱེས་ཆེན་ཞིག་ཏུ་གཟིགས་ནས་རང་དགོན་ནས་གཅེས་སྐྱོང་བྱེད་དགོས་པ་དང་ཟས་གོས་སོགས་མི་གཙང་བ་ལ་འཛེམ་དགོས་པའི་ལུང་བསྟན་གནང་།
དེ་ནས་བན་སྤྲུལ་མཁར་སྐེ་རིན་པོ་ཆེའི་མདུན་དུ་མཚན་ཞུ་བར་སོང་བས་དགའ་བའི་རྡོ་རྗེ་ཞེས་སུ་གསོལ། ལྕང་ལུང་དགོན་པའི་སྤྲུལ་སྐུའམ་འཛིན་གཙུག་འོད་དགོན་པའི་གདུང་འཛིན་མཆོག་སྤྲུལ་འཆི་མེད་རྒྱལ་མཚན་ནས་རིན་སྤུངས་དགོན་པའི་སྤྲུལ་སྐུ་རེད་ཅེས་གསུངས་ཀྱང་སྐུ་ཐག་བཅད་མེད། ཨ་འཛོམ་མཆོག་སྤྲུལ་པད་མ་འཕྲིན་ལས་ནས་རིན་སྤུངས་དགོན་པའི་གསེར་ཁྲིའི་མངའ་བདག་འགྲོ་བའི་མགོན་པོ་བླ་མ་དར་རྒྱས་ཚང་གི་ཡང་སྤྲུལ་ཡིན་པར་གདེང་འཇོག་མཛད་ནས་འཁྲུལ་མེད་དུ་ངོས་འཛིན་གནང་བ་མ་ཟད། ཨ་མདོ་རྟོགས་ལྡན་དགོན་གྱི་ཚུལ་ཆེན་རིན་པོ་ཆེ་ནས་ཀྱང་རིན་སྤུངས་དགོན་གྱི་སྤྲུལ་སྐུ་འཁྲུལ་མེད་ངོས་འཛིན་གནང་ནས་ཕྱག་ཐམ་དང་བཅས་པ་སྟེར། དེ་ནས་སྤྲུལ་འཆི་མེད་རྒྱལ་མཚན་གྱི་བཀའ་དྲིན་ལ་བརྟེན་ནས་དམ་པ་ཁོང་ཉིད་དཔལ་གཤེན་སྟོན་རིན་སྤུངས་བཀྲ་ཤིས་སྨིན་གྲོལ་གླིང་གི་གསེར་ཁྲི་ལ་མངའ་གསོལ་དང་ཁྲི་སྟོན་རྒྱས་སྤྲོས་བྱས་སོ།།
རྫོང་སར་རིན་པོ་ཆེ་བོད་ཡུལ་དུ་ཕྱིར་ཕེབས་དུས་མཇལ་འཕྲད་གནང་སྟེ་ཁོང་གིས་རིན་སྤུངས་དགོན་པའི་སྤྲུལ་སྐུ་འཁྲུལ་མེད་དུ་ངོས་འཛིན་གནང་ཞིང་མ་འོངས་པར་བསྟན་པའི་དོན་རླབས་ཆེན་འགྲུབ་པའི་ཤིས་སྨོན་བཅས་གསུངས། དེ་ནས་དཔལ་ཤར་རྫ་བའི་གདན་སར་ཕེབས་ནས་རྒྱལ་ཚབ་མཐུ་སྟོབས་རྣམ་རྒྱལ་མཆོག་གི་མདུན་དུ་གཙང་གཙུག་གི་སྡོམ་པ་མནོས་ཞིང་། སྔོན་འགྲོ་དང་རྫོགས་པ་ཆེན་པོ་རྩ་རླུང་དང་མུན་མཚམས་སེམས་ཁྲིད་དང་འཕོ་བའི་གདམས་ངག་སོགས་ཞུས། རྒྱལ་ཚབ་རིན་པོ་ཆེ་ནས་ཞབས་རྟེན་དང་ཕྱག་ཐམ་སོགས་གནང་ནས་མ་འོང་པ་ཁྱེད་ཀྱིས་བསྙེན་རྫོགས་ཞུས་ནས་དགོན་པའང་འདུལ་དགོན་དུ་བསྒྱུར་དགོས་གསུངས། དེ་ནས་རྫ་སྨོན་རྒྱལ་དགོན་དུ་ལྷ་སྲས་ཚོགས་གཉིས་རྒྱ་མཚོའི་བཀའ་དྲིན་ལ་བརྟེན་ནས་ཉག་རོང་མཆོག་སྤྲུལ་ཚེ་དབང་གཡུང་དྲུང་གི་མདུན་ནས་རྒྱལ་བའི་བཀའ་འགྱུར་ཆེན་མོའི་ལུང་ཆ་ཚང་ཐོབ།
དེ་ནས་མཆོག་སྤྲུལ་འཆི་མེད་རྒྱལ་མཚན་མཆོག་གི་སྐུ་མདུན་དུ་ཕྱི་འདུལ་བའི་ཆོ་ག་བཅུ་གཉིས་དང་ནང་གསང་སྔགས་ཀྱི་དབང་ཡི་དམ་གསས་མཁར་མཆོག་ལྔ་དང་ཡང་གསང་རྫོགས་པ་ཆེན་པོའི་དབང་སོགས་མང་དུ་ཐོབ་བོ།། རྫོང་སར་ཁམས་བྱེ་བཤད་གྲྭ་དུ་ལོ་ངོ་བཞིའི་རིང་སློབ་གཉེར་མཛད་ཅིང་རྫོང་སར་མཁྱེན་བརྩེ་སྐུ་འཕྲེང་གསུམ་པ་ཐུབ་བསྟན་ཆོས་ཀྱི་རྒྱལ་མཚན་མཆོག་གི་སྐུ་མདུན་དུ་མཁྱེན་བརྩེ་དབང་པོའི་བཀའ་བབས་སོགས་ཞུས། རྫོང་སར་མཁྱེན་བརྩེ་སྐུ་འཕྲེང་གཉིས་པ་འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས་ཀྱི་ཐུགས་སྲས་དཔེ་ཝར་མཆོག་སྤྲུལ་འཇམ་དབྱངས་བསོད་ནམས་ལེགས་པའི་དབང་པོའི་མདུན་ན་རིན་ཆེན་གཏེར་མཛད་དང་བན་བོན་རིས་སུ་མ་ཆད་པའི་དབང་ལུང་རྒྱ་ཆེ་གསན། དམ་པ་ཁོང་གི་ཐུགས་སྲས་སུ་གྱུར་པ་དང་། དཔལ་ས྄་སྐྱ་བའི་ལམ་འབྲས་ཀྱི་བླ་མ་འཇམ་དབྱང་སེང་གེའི་མདུན་ནས་དམ་པའི་ཆོས་ཀྱི་གཙང་མ་གཙུག་ཕུད་ཀྱི་སྡོམ་པ་སོགས་བླང་། འཛིན་ཁ་རག་དགོན་གྱི་གདུང་སྲས་འཇམ་གསར་མདུན་ནས་དབང་དང་ལུང་སོགས་མང་པོ་ཞུས།
དམ་པ་ཁོང་ཉིད་བན་བོན་རིས་མེད་ཀྱི་བླ་སྤྲུལ་མཁན་གསུམ་མདུན་ནས་ཡ་རབས་དང་ཀུན་སྤྱོད་གཙང་བ་རིན་འཛིན་གོང་མའི་ཕྱག་སྲོལ་མ་ཉམས་པར་འཛིན་པ་མཚན་སྙན་འབུམ་ཐོབ་སོང་། ཁོང་ཉིད་དྲག་ཞན་སུ་ཡི་མདུན་ན་ཉམས་ཆུང་དང་ཀུན་སྤྱོད་གཙང་བ། བྱང་ཆུབ་ཀྱི་སེམས་ཐུགས་རྒྱུད་ལ་འཁྲུངས་བ། མདོ་ན་དམ་པ་ཁོང་ཉིད་བསྟན་པ་དང་སེམས་ཅན་གྱི་དོན་ཁོ་ན་ལ་དམིགས་པ། རིན་སྤུངས་དགོན་རྟེན་དང་བརྟེན་པ་བཅས་རིན་པོ་ཆེ་ཁོང་གི་བཀའ་དྲིན་ལ་བསྟེན་ནས་ལེགས་གྲུབ་བྱུང་ངོ་།།
ཉེ་ཆར་བོད་ཟླ་བརྒྱད་པའི་ཚེས་བཅོ་ལྔ་ཉིན་སྔར་ཞང་ཞུང་སྒོ་བའམ་རྒྱལ་རོང་རྒྱལ་ཁབ་ནང་ཚན་ལྕགས་ཟམ་རྫོང་དུ་ཕ་ཡུལ་སྡེ་དགེའི་ལས་བྱེད་ངལ་གསོ་བ་མང་པོ་གནས་སྤོ་ནས་བཅའ་སྡོད་བྱས་ཡོད་པས་དེ་དག་གི་རེ་ཞུ་ལ་བརྟེན་ནས་དམ་པ་ཁོང་ལྕགས་ཟམ་རྫོང་དུ་ཞབས་བཅགས་ནས་རིས་མེད་ཀྱི་དད་ལྡན་མང་ཚོགས་ཚོའི་འདོད་བློ་བསྐང་བའི་ཆེད་ཕྱི་རྒྱུད་ཆོ་ག་བཅུ་གཉིས་ཀྱི་དབང་དང་།
ཞི་ཁྲོ་བདུད་རྩི་ཐིགས་པ་ཚེ་སྒྲུབས་བྱ་རི་མའི་བཀའ་དབང་སོགས་མང་དུ་བཀུར་ནས་དགེ་སྒྲུབ་སྡིག་སྤང་སོགས་བསླབ་བྱ་མང་ཙམ་མཛད་ནས་མཐའ་ཚེས་བཅོ་ལྔ་ཉིན་བུ་སློབ་བརྒྱ་ཕྲག་བཅས་སེམས་ཅན་འཆི་ལ་ཉེ་བ་རྣམས་ལ་ཐུགས་རྗེ་སྤྱན་གྱིས་གཟིགས་ནས་ཉ་དང་ཕུག་རོན་སོགས་ཀྲུང་གོའི་ཤོག་སྒོར་བརྒྱ་ཕྲག་བདུན་བཅུ་ལྷག་ཙམ་གྱི་སྲོག་སླུ་བྱེད་པས་དགེ་བའི་རྩ་བ་འདི་ཉིད་ཀྱིས་སྤྱི་ཞྭ་དཀར་སངས་རྒྱས་ཀྱི་བསྟན་པ་འདི་ཉིད་འཛམ་གླིང་ཕྱོགས་མཐར་ཁྱབ་པ་དང་སྒོས་ཞྭ་དཀར་བསྟན་པའི་བདག་པོ་རྒྱལ་བ་མཁན་སློབ་གཤེན་གསུམ་སྐུ་ཚེ་དང་འཕྲིན་ལས་ཡར་ངོའི་ཟླ་ལྟར་རྒྱས་པའི་སྨོན་ལམ་གྲངས་མེད་དང་མ་གྱུར་འགྲོ་བ་རིགས་དྲུགས་སེམས་ཅན་ཐམས་ཅད་གནས་མཆོག་འོལ་མོ་ལུང་རིང་གནས་སུ་དུས་གཅིག་ཏུ་སྐྱེ་བའི་སྨོན་འདུན་དང་བཅས་གུས་སློབ་བུ་ཡོངས་ཀྱི་ཐ་ཤལ་བ་པད་མ་གཡུང་དྲུང་ནས་ལྕགས་ཟམ་རྫོང་གི་ཉེ་འགྲམ་དུ་བྲིས་པ་དགེའོ།།


text:
ཞིང་ཆེན་དང་རང་སྐྱོང་ཁུལ། ཐད་སྐྱོང་གྲོང་ཁྱེར། ཤིན་ཅང་ཐོན་སྐྱེད་འཛུགས་སྐྲུན་དམག་སྒར་བཅས་ཀྱི་མི་རིགས་((ཆོས་ལུགས))ཨུ་ལྷན་(((ཐིན་ནམ་ཅུས))སོ་སོ་དང་། ཀོང་ཞི་དང་བོད་ལྗོངས། ཤིན་ཅང་བཅས་རང་སྐྱོང་ཁུལ་གྱི་མི་རིགས་སྐད་ཡིག་ཨུ་ལྷན་(གཞུང་ལས་ཁང)དང་། མི་རིགས་ཨུ་ལྷན་ལས་ཁུངས་ཀྱི་སྡེ་ཁག་སོ་སོ་དང་ཐད་གཏོགས་འབྲེལ་ཡོད་ལས་ཁུངས་བཅས་ལ།
«རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི“ལོ་ལྔ་ཚན་བཅུ་གསུམ་པའི”གྲངས་ཉུང་མི་རིགས་སྐད་ཡིག་བྱ་བའི་འཆར་འགོད»ལ་རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི་རྒྱུན་ལས་ཨུ་ཡོན་ལྷན་ཁང་གིས་གྲོས་ཞིབ་བྱས་ནས་གྲོས་འཆམ་བྱུང་ཞིང་། ད་ལྟ་དངོས་སུ་ཁྱོད་ཚོར་དཔར་འགྲེམ་བྱས་པ་ཡིན་པས། འགན་འཁྲིའི་ལས་བགོས་ལྟར་ལག་ལེན་མཐར་ཕྱིན་བགྱི་དགོས། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གིས་ལྟ་སྐུལ་དང་ཞིབ་བཤེར་བྱ་རྒྱུ་ཡིན།
རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང།
2017ལོའི་ཟླ3པའི་ཚེས17ཉིན།
རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི་“ལོ་ལྔ་ཚན་བཅུ་གསུམ་པའི”གྲངས་ཉུང་མི་རིགས་སྐད་ཡིག་བྱ་བའི་འཆར་འགོད།
གཅིག མཛུབ་སྟོན་བསམ་བློ་དང་གཞི་རྩའི་རྩ་དོན།
(གཅིག))མཛུབ་སྟོན་བསམ་བློ།
ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དར་ཆ་རླབས་པོ་ཆེ་མཐོན་པོར་བསྒྲེངས་ཤིང་། མར་ཁེ་སི་ལེ་ཉིན་རིང་ལུགས་དང་མའོ་ཙེ་ཏུང་གི་བསམ་བློ། ཏིན་ཞའོ་ཕིང་གཞུང་ལུགས། “མཚོན་བྱེད་གསུམ”གྱི་དགོངས་པ་གལ་ཆེན། ཚན་རིག་དང་མཐུན་པའི་འཕེལ་རྒྱལ་ལྟ་བ་བཅས་ཀྱི་མཛུབ་སྟོན་འོག་ཏུ། ཏང་གི་ཚོགས་ཆེན་བཅོ་བརྒྱད་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་བཞི་བ། ལྔ་བ། དྲུག་པ་བཅས་ཀྱི་དགོངས་དོན་ཁྱོན་ཡོངས་ནས་ལག་ལེན་མཐར་ཕྱིན་བྱེད་པ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕེང་གི་གསུང་བཤད་གལ་ཆེན་རབ་དང་རིམ་པ་དང་ཀྲུང་དབྱང་མི་རིགས་བྱ་བའི་གྲོས་ཚོགས་ཀྱི་དགོངས་དོན་སློབ་སྦྱོང་གཏིང་ཟབ་དང་ལག་ལེན་མཐར་ཕྱིན་བྱེད་ཅིང་། “ཕྱོགས་ཡོངས་བཞིའི”འཐབ་ཇུས་བཀོད་སྒྲིག་དང“ཐུན་མོང་གཉིས”ཀྱི་མི་རིགས་བྱ་བའི་བརྗོད་གཞི་ལ་རྩེ་གཅིག་ཏུ་དམིགས་ནས། ཏང་དང་རྒྱལ་ཁབ་ཀྱི་གྲངས་ཉུང་མི་རིགས་སྐད་ཡིག་སྐོར་གྱི་སྲིད་ཇུས་དང་ཁྲིམས་སྲོལ་ཕྱོགས་ཡོངས་ནས་ལག་ལེན་དུ་བསྟར་བ་དང་། མི་རིགས་སོ་སོར་མངའ་བའི་རང་གི་སྐད་ཡིག་བཀོལ་སྤྱོད་དང་འཕེལ་རྒྱས་གཏོང་བའི་རང་དབང་ཁྲིམས་ལྟར་འགན་སྲུང་བྱེད་པ། སྐད་ཡིག་གི་འཕེལ་རྒྱས་ཆོས་ཉིད་ལ་བརྩི་བཀུར་དང་། གྲངས་ཉུང་མི་རིགས་ཀྱི་སྐད་ཡིག་བྱ་བ་བརྟན་རླིང་ངང་ཧུར་ཐག་གིས་སྤེལ་ནས། མི་རིགས་མཐུན་སྒྲིལ་ཡར་རྒྱས་ཀྱི་བྱ་གཞག་ལ་སྐུལ་འདེད་དང་། “ཀྲུང་ཧྭ་མི་རིགས་ཁྱིམ་ཚང་གཅིག་ལྟར་གཅེས། །རྡོག་རྩ་གཅིག་སྒྲིལ་ཀྲུང་གོའི་ཕུགས་འདུན་སྐྲུན།”ཞེས་པ་མངོན་འགྱུར་བྱེད་པར་བརྩོན་དགོས།
(གཉིས))གཞི་རྩའི་རྩ་དོན།
ཁྲིམས་ལྟར་དོ་དམ་བྱེད་པ་དང་ཁྲིམས་ལྟར་བྱ་བ་སྒྲུབ་པ་རྒྱུན་འཁྱོངས་དང་། རྒྱལ་ཁབ་ཀྱི་སྤྱི་སྤྱོད་སྐད་ཡིག་ཤུགས་ཆེན་པོས་ཁྱབ་གདལ་གཏོང་བ་དང་ཚད་ལྡན་སྒོས་བཀོལ་སྤྱོད་བྱས་ནས། མི་རིགས་ཚང་མར་རང་གི་སྐད་ཡིག་བཀོལ་སྤྱོད་དང་འཕེལ་རྒྱས་གཏོང་བའི་རང་དབང་ཡོད་པ་འགན་སྲུང་བྱེད་དགོས། དངོས་ཐོག་བདེན་འཚོལ་དང་རིགས་དབྱེ་མཛུབ་སྟོན་རྒྱུན་འཁྱོངས་བྱས་ནས། གྲངས་ཉུང་མི་རིགས་ཀྱི་སྐད་ཡིག་བྱ་བ་ཚན་རིག་དང་མཐུན་པར་གོང་དུ་སྤེལ་བར་སྐུལ་འདེད་གཏོང་དགོས། མི་རིགས་སོ་སོའི་བར་སྐད་ཡིག་སློབ་རེས་བྱེད་པར་སྐུལ་མ་གཏོང་བ་རྒྱུན་འཁྱོངས་བྱས་ནས། མི་རིགས་བར་གྱི་འབྲེལ་བ་འཆམ་མཐུན་ངང་འཕེལ་རྒྱས་སུ་འགྲོ་བར་སྐུལ་འདེད་གཏོང་དགོས།
གཉིས། འཕེལ་རྒྱས་ཀྱི་དམིགས་འབེན།
2020ལོར་སླེབས་པ་ན། མི་རིགས་སོ་སོར་མངའ་བའི་རང་གི་སྐད་ཡིག་བཀོལ་སྤྱོད་དང་འཕེལ་རྒྱས་སུ་གཏོང་བའི་རང་དབང་ལ་སྔར་བས་འགན་སྲུང་ཐོབ་པ་དང་། གྲངས་ཉུང་མི་རིགས་ཀྱི་སྐད་ཡིག་ཚད་ལྡན་ཡིན་ཚད་ཀྱིས་སྤྱི་ཚོགས་ཀྱི་དགོས་མཁོ་སྐོང་ཐུབ་ཅིང་། ཆ་འཕྲིན་ཅན་གྱི་ཆུ་ཚད་སྔར་ལས་མཐོར་འདེགས་ཡོང་དགོས། མི་རིགས་སོ་སོའི་སྐད་ཡིག་ལ་ཚན་རིག་དང་མཐུན་པར་སྲུང་སྐྱོབ་བྱེད་པར་ཤུགས་སྣོན་པ་དང་། གྲངས་ཉུང་མི་རིགས་སྐད་ཡིག་གིས་ཀྲུང་ཧྭ་མི་རིགས་ཀྱི་ཕུལ་བྱུང་རིག་གནས་རྒྱུན་འཛིན་དང་དར་སྤེལ་གཏོང་བའི་ནུས་པ་སྔར་བས་འདོན་སྤེལ་བྱས་ཏེ། སྤྱི་ཚོགས་དང་སྐད་བརྡ་དང་འཚོ་བ་བཅས་འཆམ་མཐུན་ངང་གོང་དུ་སྤེལ་དགོས།
གསུམ། འགན་ཁུར་གཙོ་བོ་དང་ལས་གཞི་གལ་ཆེན།
(གཅིག)གྲངས་ཉུང་མི་རིགས་སྐད་ཡིག་བྱ་བ་ཁྲིམས་སྐྱོང་ཅན་དུ་བསྒྱུར་བར་ཤུགས་ཆེན་པོས་སྐུལ་འདེད་གཏོང་དགོས།
དྲིལ་སྒྲོག་བྱེད་ཤུགས་ཇེ་ཆེར་བཏང་ཏེ། «ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས»དང། «ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་ས་ཁོངས་རང་སྐྱོང་བཅའ་ཁྲིམས»དང་། «རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་དང་ཀྲུང་དབྱང་རྩ་འཛུགས་པུའུ། ཀྲུང་དབྱང་འཐབ་ཕྱོགས་གཅིག་གྱུར་པུའུ། སློབ་གསོ་པུའུ། མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་པུའུ། རྒྱལ་ཁབ་གཞུང་ཞབས་ཅུས་བཅས་ཀྱིས་མི་རིགས་ས་ཁུལ་ལས་བྱེད་པའི་སྐད་གཉིས་སློབ་སྦྱོང་བྱ་བར་སྐུལ་འདེད་གཏོང་བའི་སྐོར་གྱི་བསམ་འཆར»དང་། «རྒྱལ་ཁབ་ལས་དོན་མི་རིགས་ཨུ་ཡོན་ལྷན་ཁང་གི་གྲངས་ཉུང་མི་རིགས་སྐད་ཡིག་དོ་དམ་བྱ་བ་ལེགས་པོར་སྒྲུབ་པའི་སྐོར་གྱི་བསམ་འཆར»དང་། «རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི་མི་རིགས་སྐད་ཡིག་ལོ་ཙཱའི་བྱ་བ་སྔརབས་ལེགས་པོར་སྒྲུབ་པའི་སྐོར་གྱི་མཛུབ་སྟོན་བསམ་འཆར»སོགས་གྲངས་ཉུང་མི་རིགས་སྐད་ཡིག་བྱ་བའི་སྐོར་གྱི་བཅའ་ཁྲིམས་ཁྲིམས་སྲོལ་དང་ཡིག་ཆ་ལག་ལེན་མཐར་ཕྱིན་བྱས་ནས། མི་རིགས་སོ་སོས་ཕན་ཚུན་གྱི་སྐད་ཡིག་སློབ་སྦྱོང་བྱེད་པའི་རྣམ་པ་བཟང་བོ་སྐྲུན་པ་དང་། མི་རིགས་སོ་སོའི་སྐད་ཡིག་འཆམ་མཐུན་མཉམ་གནས་དང་བདེ་ཐང་འཕེལ་རྒྱས་ཡོང་བར་སྐུལ་འདེད་གཏོང་དགོས།((འགན་འཁུར་ལས་ཁུངས་ནི། སློབ་གསོ་ཚན་རིག་སི། སྲིད་ཁྲིམས་སི། རིག་གནས་དྲིལ་སྒྲོག་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན། མཆན། མགོ་མ་ནི་མགོ་འཛིན་ལས་ཁུངས་ཡིན་ཞིང་། ལས་ཁུངས་གཞན་དག་ནི་ཐེ་ཞུགས་ལས་ཁུངས་གཙོ་བོ་ཡིན། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་གྲྭ་ཞེས་པ་ནི་ཀྲུང་དབྱང་མི་རིགས་སློབ་ཆེན་དང་། ལྷོ་ནུབ་མི་རིགས་སློབ་ཆེན། ནུབ་བྱང་མི་རིགས་སློབ་ཆེན་བཅས་ཡིན། ཡིག་སྒྱུར་ཅུས་ཞེས་པ་ནི་ཀྲུང་གོ་མི་རིགས་སྐད་ཡིག་ཡིག་སྒྱུར་ཅུས((ལྟེ་གནས)ཡིན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་ཅེས་པ་ནི་བྱ་བར་འབྲེལ་བ་ཡོད་པའི་ཞིང་ཆེན་དང་རང་སྐྱོང་ཁུལ། ཐད་སྐྱོང་གྲོང་ཁྱེར། ཤིན་ཅང་ཐོན་སྐྱེད་འཛུགས་སྐྲུན་དམག་སྒར་བཅས་ཀྱི་མི་རིགས((ཆོས་ལུགས)ལས་དོན་)ཨུ་ཡོན་ལྷན་ཁང་((ཐིན་ནམ་ཅུས)དང་།) ཀོང་ཞི་དང་བོད་ལྗོངས། ཤིན་ཅང་བཅས་ཀྱི་མི་རིགས་སྐད་ཡིག་ཨུ་ཡོན་ལྷན་ཁང((གཞུང་ལས་ཁང)ཡིན། གཤམ་དུ་དེ་ལྟར་རིགས་བསྒྲེ་བར་བྱའོ།།))
གྲངས་ཉུང་མི་རིགས་སྐད་ཡིག་སྐོར་གྱི་བཅའ་ཁྲིམས་ལག་བསྟར་བྱ་བར་ཤུགས་སྣོན་བརྒྱག་པ་དང་། འབྲེལ་ཡོད་ལས་ཁུངས་དང་མཉམ་དུ་གྲངས་ཉུང་མི་རིགས་སྐད་ཡིག་སྐོར་གྱི་བཅའ་ཁྲིམས་དང་ཁྲིམས་སྲོལ་ལག་བསྟར་བྱས་པའི་གནས་ཚུལ་ལ་བརྟག་དཔྱད་ཞིབ་འཇུག་དང་ལྟ་སྐུལ་ཞིབ་བཤེར་བྱས་ནས། མི་རིགས་སོ་སོར་མངའ་བའི་རང་མི་རིགས་ཀྱི་སྐད་ཡིག་བཀོལ་སྤྱོད་དང་འཕེལ་རྒྱས་གཏོང་བའི་རང་དབང་འགན་སྲུང་བྱེད་དགོས། གྲངས་ཉུང་མི་རིགས་སྐད་ཡིག་གི་ཁྱབ་ཁོངས་ཀྱི་གནས་ཚུལ་གསར་བ་དང་གནད་དོན་གསར་བ་དག་ལ་དུས་ལྟར་རྗེས་འདེད་དང་ཞིབ་འཇུག་བྱས་ནས། དོན་དངོས་ཀྱི་དགོས་མཁོ་ལྟར་འབྲེལ་ཡོད་ས་ཁུལ་སོ་སོས་གྲངས་ཉུང་མི་རིགས་སྐད་ཡིག་བྱ་བ་ཁྲིམས་སྐྱོང་ཅན་དུ་བསྒྱུར་བར་ཤུགས་སྣོན་བརྒྱག་པར་སྐུལ་འདེད་གཏོང་དགོས།((འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། སྲིད་ཁྲིམས་སི། ལྟ་ཞིབ་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།))
གནད་ཆེའི་ལས་གཞི་1པོ། ཏང་དང་རྒྱལ་ཁབ་ཀྱི་གྲངས་ཉུང་མི་རིགས་སྐད་ཡིག་སྐོར་གྱི་ལམ་ཕྱོགས་དང་སྲིད་ཇུས་དྲིལ་སྒྲོག་དང་ལག་བསྟར་བྱེད་པ།
ཏང་དང་རྒྱལ་ཁབ་ཀྱི་གྲངས་ཉུང་མི་རིགས་སྐད་ཡིག་སྐོར་གྱི་ལམ་ཕྱོགས་དང་སྲིད་ཇུས་དྲིལ་སྒྲོག་བྱེད་ཤུགས་ཇེ་ཆེར་གཏོང་བ་དང་། ཏང་དང་རྒྱལ་ཁབ་ཀྱི་མི་རིགས་སྐད་ཡིག་སྲིད་ཇུས་ལག་བསྟར་དོན་འཁྱོལ་བྱེད་པར་སྔར་ལས་ལྷག་པར་སྐུལ་འདེད་གཏོང་དགོས། མི་རིགས་རང་སྐྱོང་ས་ཁུལ་དང་མཐའ་མཚམས་ས་ཁུལ། མི་རིགས་ཤང་བཅས་གཙོ་གནད་དུ་བཟུང་ནས་གྲངས་ཉུང་མི་རིགས་སྐད་ཡིག་གི་ལམ་ཕྱོགས་དང་སྲིད་ཇུས་དྲིལ་སྒྲོག་བྱེད་པ་དང་དེའི་སྐོར་གྱི་སློབ་གསོ་སྤེལ་དགོས། མི་རིགས་སོ་སོའི་ལས་བྱེད་པ་དང་མང་ཚོགས་ཀྱིས་ཕན་ཚུན་གྱི་སྐད་ཡིག་སློབ་པར་སྐུལ་མ་གཏོང་དགོས།((འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། རིག་གནས་དྲིལ་སྒྲོག་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།))
གནད་ཆེའི་ལས་གཞི་2པ། འབྲེལ་ཡོད་ས་ཁུལ་སོ་སོ་ནས་གྲངས་ཉུང་མི་རིགས་ཀྱི་སྐད་ཡིག་བྱ་བ་ཁྲིམས་སྐྱོང་ཅན་དུ་བསྒྱུར་བར་ཤུགས་སྣོན་པ་ལ་སྐུལ་འདེད་བྱེད་པ།
གྲངས་ཉུང་མི་རིགས་སྐད་ཡིག་སྐོར་གྱི་ཁྲིམས་ལུགས་འཛུགས་སྐྱོང་ལ་ཤུགས་སྣོན་བརྒྱབ་སྟེ། མི་རིགས་སོ་སོར་མངའ་བའི་རང་གི་སྐད་ཡིག་བཀོལ་སྤྱོད་དང་འཕེལ་རྒྱས་གཏོང་བའི་རང་དབང་འགན་སྲུང་བྱེད་དགོས། འབྲེལ་ཡོད་ས་ཁུལ་སོ་སོས་གནས་ཚུལ་དངོས་ལ་གཞིགས་ཏེ། མི་རིགས་སྐད་ཡིག་བྱ་བ་ཚད་ལྡན་ཅན་དང་ཁྲིམས་སྐྱོང་ཅན། ཚན་རིག་ཅན་དུ་སྒྱུར་བའི་འཕེལ་རིམ་ལ་སྐུལ་འདེད་གཏོང་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། སྲིད་ཁྲིམས་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(གཉིས)གྲངས་ཉུང་མི་རིགས་སྐད་ཡིག་གི་གཞི་རྩའི་གནས་ཚུལ་ལ་བརྟག་དཔྱད་དང་ཚན་རིག་ཞིབ་འཇུག་བྱེད་པའི་བྱ་བར་ཤུགས་སྣོན་རྒྱག་དགོས།
གྲངས་ཉུང་མི་རིགས་སྐད་ཡིག་ལ་བརྟག་དཔྱད་ཞིབ་འཇུག་བགྱིད་པར་ཤུགས་བསྣན་ཏེ། གྲངས་ཉུང་མི་རིགས་སྐད་ཡིག་གི་སྲིད་ཇུས་ཁྲིམས་སྲོལ་དང་གྲངས་ཉུང་མི་རིགས་སྐད་ཡིག་གི་བཀོལ་སྤྱོད། གྲངས་ཉུང་མི་རིགས་སྐད་ཡིག་གི་ལོ་ཙཱའི་གཞུང་ལུགས། གྲངས་ཉུང་མི་རིགས་སྐད་ཡིག་གི་འཕེལ་རྒྱས་ཆོས་ཉིད་སོགས་ལ་ཞིབ་འཇུག་བྱེད་དགོས། མི་རིགས་ས་ཁུལ་གྱི་སྲིད་འཛིན་ལས་ཁུངས་དང་ཁྲིམས་འཛིན་ལས་ཁུངས། གསར་འགྱུར་དཔེ་སྐྲུན། རྒྱང་སྒྲོག་དང་གློག་བརྙན་བརྙན་འཕྲིན། སྤྱི་པའི་ཞབས་ཞུ་ལས་རིགས་བཅས་དང་དེ་དག་གི་ལས་སྒྲུབ་མི་སྣའི་སྐད་ཡིག་བཀོལ་སྤྱོད་གནས་ཚུལ་ལ་བརྟག་དཔྱད་བྱས་ནས། འབྲེལ་ཡོད་ལས་རིགས་ཀྱི་སྐད་ཡིག་སྲིད་ཇུས་གཏན་ལ་འབེབས་པ་དང་སྐད་ཡིག་བཀོལ་སྤྱོད་ཀྱི་དགོས་མཁོ་སྐོང་བར་ཞབས་ཞུ་བསྒྲུབ་དགོས། གྲངས་ཉུང་མི་རིགས་སྐད་ཡིག་གི་ཚན་རིག་ཞིབ་འཇུག་བྱ་བ་ཧུར་ཐག་གིས་སྒྲུབ་པ་དང་། ཚན་རིག་ཞིབ་འཇུག་གི་འབྲེལ་ཡོད་སྟོབས་ཤུགས་ཟླ་སྒྲིལ་བྱས་ནས། ཚན་རིག་ཞིབ་འཇུག་གི་དོ་དམ་ལམ་ལུགས་འཐུས་སྒོ་ཚང་བར་འཛུགས་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཞིབ་འཇུག་ཁང་། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་3པ། རྒྱལ་ཡོངས་སུ་སྐད་ཡིག་བཀོལ་སྤྱོད་ཀྱི་ད་སྔའི་གནས་ཚུལ་བརྟག་དཔྱད་བྱེད་པའི་ལས་གཞི་སྤེལ་བར་གཞོགས་འདེགས་བྱེད་པ།
སློབ་གསོ་པུའུ་ཡིས་རྒྱལ་ཡོངས་སུ་སྐད་ཡིག་བཀོལ་སྤྱོད་ཀྱི་ད་སྔའི་གནས་ཚུལ་ལ་བརྟག་དཔྱད་བྱེད་པ་དེར་རྒྱབ་སྐྱོར་བྱེད་ཅིང་། གྲངས་ཉུང་མི་རིགས་སྐད་བརྡ་དང་དེའི་ཕལ་སྐད་ཀྱི་རིགས་སྣ་དང་། ཁྱབ་ཁོངས། བཀོལ་སྤྱོད་མི་འབོར། བཀོལ་སྤྱོད་ལ་འགྱུར་བ་བྱུང་བའི་གནས་ཚུལ་སོགས་ལ་བརྟག་དཔྱད་བྱེད་པ་དང་། མངའ་ཁོངས་ལས་བརྒལ་བའི་སྐད་བརྡའི་ཁྱབ་ཚུལ་དང་བཀོལ་སྤྱོད་གནས་ཚུལ་ལ་བརྟག་དཔྱད་བྱས་ནས། འགུལ་རྣམ་ཅན་གྱི་ལྟ་འཇལ་ཚད་ལེན་རྐྱེན་སྲོལ་འཛུགས་པར་འཚོལ་ཞིབ་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་4བ། གྲངས་ཉུང་མི་རིགས་སྐད་ཡིག་གི་ཚན་རིག་ཞིབ་འཇུག་བྱ་བར་ཤུགས་སྣོན་རྒྱག་པ།
འབྲེལ་ཡོད་ཀྱི་ཚན་རིག་ཞིབ་འཇུག་ལས་ཁུངས་དང་། ཆེད་ཚན་སློབ་ཆེན། ཆེད་མཁས་པ་རྣམས་ཀྱིས་གྲངས་ཉུང་མི་རིགས་སྐད་ཡིག་བྱ་བའི་རྨང་གཞིའི་གཞུང་ལུགས་དང་བཀོལ་སྤྱོད་གནད་དོན་ལ་ཞིབ་འཇུག་བྱེད་པ་དེ་ལ་རྩ་འཛུགས་དང་རྒྱབ་སྐྱོར་བྱེད་དགོས། འབྲེལ་ཡོད་སློབ་ཆེན་དང་ལས་ཁུངས་ལ་བརྟེན་ནས་གྲངས་ཉུང་མི་རིགས་སྐད་ཡིག་གི་ཚན་རིག་ཞིབ་འཇུག་འཇོན་མི་གསོ་སྐྱོང་བྱས་ཏེ། རྒན་དར་གཞོན་གསུམ་མཉམ་འབྲེལ་དང་། རྒྱ་རིགས་ཆེད་མཁས་དང་གྲངས་ཉུང་མི་རིགས་ཆེད་མཁས་མཉམ་འབྲེལ། སྐད་བརྡ་རིག་པ་དང་འབྲེལ་ཡོད་རིག་ཚན་གྱི་ཆེད་མཁས་པ་མཉམ་འབྲེལ་བཅས་བྱས་པའི་གྲངས་ཉུང་མི་རིགས་སྐད་ཡིག་གི་ཚན་རིག་ཞིབ་འཇུག་དཔུང་སྡེ་སྐྲུན་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཞིབ་འཇུག་ཁང་། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་ བཅས་ཡིན།)
(གསུམ)སྐད་གཉིས་འཇོན་མིའི་དཔུང་སྡེ་འཛུགས་སྐྲུན་ལ་ཤུགས་ཆེན་པོ་རྒྱག་དགོས།
སྐད་གཉིས་འཇོན་མིའི་དཔུང་སྡེ་འཛུགས་པའི་སྲིད་ཇུས་ཁྲིམས་སྲོལ་དང་ཡིག་ཆའི་སྐོར་ལག་བསྟར་དོན་འཁྱོལ་ལེགས་པོ་བྱེད་དགོས། མི་རིགས་སྐད་ཡིག་ལོ་ཙཱའི་ལས་ཁུངས་དང་མི་རིགས་སློབ་གླིང་། མི་རིགས་ས་ཁུལ་གྱི་མཐོ་རིམ་སློབ་ཆེན་སོགས་ལ་བརྟེན་ནས། རྒྱལ་ཁབ་ཀྱི་སྤྱི་སྐད་དང་གྲངས་ཉུང་མི་རིགས་སྐད་ཡིག་གཉིས་ཀར་བྱང་ཆུབ་པའི་སྐད་གཉིས་འཇོན་མི་གསོ་སྦྱོང་བྱེད་དགོས། སྐད་གཉིས་སློབ་པའི་སྐུལ་སློང་རྐྱེན་སྲོལ་འཛུགས་པར་སྐུལ་འདེད་བཏང་ནས། གྲངས་ཉུང་མི་རིགས་ལས་བྱེད་པས་རྒྱལ་ཁབ་ཀྱི་སྤྱི་སྐད་སློབ་པར་རྒྱབ་སྐྱོར་དང་། རྒྱ་རིགས་ལས་བྱེད་པས་གྲངས་ཉུང་མི་རིགས་སྐད་ཡིག་སློབ་པར་སྐུལ་མ་གཏོང་དགོས། འབྲེལ་ཡོད་ལས་ཁུངས་ལ་བརྟེན་ནས་གྲངས་ཉུང་མི་རིགས་དང་མི་རིགས་ས་ཁུལ་གྱི་ཆེད་ལས་ལག་རྩལ་འཇོན་མིའི་སྐད་གཉིས་ཆུ་ཚད་ཇེ་མཐོར་གཏོང་དགོས། སྐད་གཉིས་འཇོན་མིའི་རྟེན་གཞི་འཛུགས་པར་བསྟུད་མུར་སྐུལ་འདེད་བྱེད་དགོས། དཀའ་ཚེགས་ཆེ་བའི་བས་མཐའི་གྲངས་ཉུང་མི་རིགས་ས་ཁུལ་དུ་སྐད་གཉིས་འཇོན་མི་གསོ་སྐྱོང་དང་འདེགས་སྐྱོར་བྱེད་ཤུགས་ཇེ་ཆེར་གཏོང་དགོས། མི་རིགས་སྐད་ཡིག་ཆུ་ཚད་ཀྱི་རིམ་པ་ཚད་ལེན་པའི་ཚོད་ལྟའི་ཚད་གཞི་དང་གྲངས་ཉུང་མི་རིགས་ཀྱི་རྒྱའི་སྐད་ཡིག་ཆུ་ཚད་ཀྱི་རིམ་པ་ཚད་ལེན་པའི་ཚོད་ལྟའི་ཚད་གཞི་འཐུས་ཚང་དུ་གཏོང་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། མི་དོན་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
སྐད་གཉིས་སློབ་གསོའི་བྱ་བ་ལེགས་པོར་སྒྲུབ་པར་ཞུགས་དགོས། འབྲེལ་ཡོད་ལས་ཁུངས་དང་མཉམ་འབྲེལ་སྒོས་སྐད་གཉིས་སློབ་གསོ་ཚན་རིག་དང་མཐུན་པར་བརྟན་རླིང་ངང་སྐུལ་སྤེལ་བྱེད་དགོས། བཅའ་ཁྲིམས་གཞིར་འཛིན་པ་དང་། ཆོས་ཉིད་བརྩི་སྲུང་བྱེད་པ། གནས་ཚུལ་དངོས་དང་སྦྲེལ་བ་བཅས་བརྒྱུད། བློ་རྩ་བརྟན་པོས་རྒྱལ་ཁབ་ཀྱི་སྤྱི་སྤྱོད་སྐད་ཡིག་སློབ་གསོར་སྐུལ་འདེད་གཏོང་བ་དང་། གྲངས་ཉུང་མི་རིགས་སློབ་མས་རྒྱལ་ཁབ་ཀྱི་སྤྱི་སྤྱོད་སྐད་ཡིག་རྟོགས་པ་དང་བཀོལ་བའི་ནུས་པ་དང་ཆུ་ཚད་མཐོར་འདེགས་སུ་གཏོང་དགོས། གྲངས་ཉུང་མི་རིགས་ཀྱིས་རང་མི་རིགས་ཀྱི་སྐད་ཡིག་བཀོལ་ནས་སློབ་གསོ་དང་ལེན་བྱེད་པའི་དབང་ཆ་ལ་བརྩི་བཀུར་དང་འགན་སྲུང་བྱེད་པ་དང་། གྲངས་ཉུང་མི་རིགས་སྐད་ཡིག་གི་སློབ་ཁྲིད་ཆུ་ཚད་མུ་མཐུད་དུ་ཇེ་མཐོར་གཏོང་དགོས། (འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་5པ། སྐད་གཉིས་འཇོན་མིའི་རྟེན་གཞི་འཛུགས་པ།
སྐད་གཉིས་འཇོན་མི་གསོ་སྐྱོང་གསོ་སྦྱོང་རྟེན་གཞི་དང་སྐད་གཉིས་གསོ་སྐྱོང་གསོ་སྦྱོང་ལས་ཁུངས་འཛུགས་པར་རྒྱབ་སྐྱོར་བྱེད་དགོས། རྒྱལ་ཁབ་མི་རིགས་ལས་དོན་ཨུ་ཡོན་ལྷན་ཁང་གི་སྐད་གཉིས་འཇོན་མིའི་གསོ་སྦྱོང་རྟེན་གཞི་འཛུགས་སྐྲུན་བྱེད་པའི་ཆུ་ཚད་ཇེ་མཐོར་གཏོང་བ་དང་། ས་གནས་སོ་སོ་དང་འབྲེལ་ཡོད་ལས་ཁུངས་ཀྱིས་སྐད་གཉིས་འཇོན་མི་གསོ་སྐྱོང་གསོ་སྦྱོང་རྟེན་གཞི་འཛུགས་སྐྲུན་ལ་ཤུགས་སྣོན་རྒྱག་པར་སྐུལ་འདེད་བཏང་ནས། ཧུར་ཐག་གིས་གྲངས་ཉུང་མི་རིགས་དང་མི་རིགས་ས་ཁུལ་ལ་ཁ་ཕྱོགས་ནས་རིམ་པ་མི་འདྲ་བའི་སྐད་གཉིས་འཇོན་མི་གསོ་སྐྱོང་བྱེད་པའི་གསོ་སྦྱོང་སྤེལ་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་6པ། སྐད་གཉིས་འཇོན་མི་གསོ་སྐྱོང་གི་གསོ་སྦྱོང་སྐུལ་སྤེལ་བྱེད་པ།
གྲངས་ཉུང་མི་རིགས་ཀྱི་སྐད་གཉིས་འཇོན་མི་གསོ་སྐྱོང་ལས་གཞི་ལག་བསྟར་བྱེད་དགོས། རིམ་པ་སོ་སོའི་འབྲེལ་ཡོད་སྡེ་ཁག་སོ་སོས་མི་རིགས་ས་ཁུལ་གྱི་ལས་བྱེད་པས་སྐད་གཉིས་སློབ་སྦྱོང་བྱེད་པའི་འབྲེལ་ཡོད་ཡིག་ཆ་ལག་ལེན་མཐར་ཕྱིན་བྱེད་པ་དང། སྐད་གཉིས་ལས་བྱེད་པ་གསོ་སྐྱོང་དང་གདེང་འཇོག འདེམས་སྒྲུག སྐུལ་སློང་། འགན་སྲུང་བཅས་བྱེད་པའི་སྒྲིག་སྲོལ་དང་རྐྱེན་སྲོལ་འཐུས་ཚང་དུ་བཏང་ནས། ཤུགས་ཆེན་པོས་མི་རིགས་ས་ཁུལ་གྱི་ལས་བྱེད་པའི་སྐད་གཉིས་ནུས་པའི་ཆུ་ཚད་མཐོར་འདེགས་གཏོང་དགོས། འབྲེལ་ཡོད་ལས་རིགས་དང་ཁྱབ་ཁོངས་སུ་སྐད་གཉིས་འཇོན་མི་གསོ་སྐྱོང་གི་གསོ་སྦྱོང་བྱ་བར་ཤུགས་སྣོན་རྒྱག་པར་རྒྱབ་སྐྱོར་བྱེད་དགོས། ཕུལ་བྱུང་བསླབ་ཚན་དང་སྤུས་ལེགས་སློབ་དེབ་སྐྲུན་པར་ཤུགས་སྣོན་རྒྱག་དགོས། སྐད་གཉིས་སློབ་སྦྱོང་བྱེད་པའི་འདྲེན་རྟེན་དང་ལས་སྟེགས་གསར་སྤེལ་དང་འཛུགས་སྐྲུན་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། མི་དོན་སི། འབྲེལ་ཡོད་ཀྱི་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(བཞི)གྲངས་ཉུང་མི་རིགས་ཀྱི་སྐད་ཡིག་ཚད་ལྡན་ཅན་དང་ཚན་གཞི་ཅན། ཆ་འཕྲིན་ཅན་དུ་བསྒྱུར་བའི་འཛུགས་སྐྲུན་སྐུལ་སྤེལ་བྱེད་པར་རམ་བུ་འདེགས་དགོས།
གྲངས་ཉུང་མི་རིགས་ཀྱི་སྐད་ཡིག་ཚད་ལྡན་ཅན་དང་ཚད་གཞི་ཅན་དུ་བསྒྱུར་བར་ཤུགས་སྣོན་པར་རམ་བུ་འདེགས་དགོས། གྲངས་ཉུང་མི་རིགས་སྐད་ཡིག་གི་ཚད་ལྡན་ཚད་གཞིའི་མ་ལག་འཐུས་ཚང་དུ་བཏང་ནས། སྤྱི་ཚོགས་ཀྱིས་ཉེ་བར་སྤྱོད་པ་དང་ཆ་འཕྲིན་ཅན་ལ་མྱུར་དུ་མཁོ་བའི་གྲངས་ཉུང་མི་རིགས་སྐད་ཡིག་གི་རྨང་གཞིའི་ཚད་ལྡན་ཚད་གཞི་བཟོ་བར་ཞིབ་འཇུག་བྱེད་པར་རྒྱབ་སྐྱོར་བྱེད་དགོས། གྲངས་ཉུང་མི་རིགས་སྐད་ཡིག་གི་ཐ་སྙད་གསར་བའི་བརྡ་ཆད་ཞིབ་བཤེར་གཏན་འབེབས་དང་ཁྱབ་བསྒྲགས་བྱེད་པའི་ལམ་ལུགས་འཛུགས་པར་རྒྱབ་སྐྱོར་བྱས་ནས། དུས་ཆད་ལྟར་གྲངས་ཉུང་མི་རིགས་སྐད་ཡིག་གི་ཐ་སྙད་གསར་བའི་བརྡ་ཆད་ཞིབ་བཤེར་གཏན་འབེབས་དང་སྤྱི་བསྒྲགས་བྱེད་དགོས། (འགན་འཁུར་ལས་ཁུངས་ནི། སློབ་གསོ་ཚན་རིག་སི་དང། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གྲངས་ཉུང་མི་རིགས་ཀྱི་སྐད་ཡིག་ཚད་ལྡན་ཅན་དུ་བསྒྱུར་བའི་འཛུགས་སྐྲུན་སྐུལ་སྤེལ་བྱེད་པར་རམ་བུ་འདེགས་དགོས། གྲངས་ཉུང་མི་རིགས་སྐད་ཡིག་གི་ཚད་གཞིར་གཅིག་གྱུར་དོ་དམ་བྱེད་པར་ཤུགས་སྣོན་དང་རྒྱབ་སྐྱོར་བྱས་ནས། གྲངས་ཉུང་མི་རིགས་སྐད་ཡིག་གི་ཚད་རིམ་དང་མ་ལག་འཐུས་ཚང་དུ་གཏོང་དགོས། སློབ་གསོ་པུའུ་དང་མཉམ་འབྲེལ་སྒོས་གྲངས་ཉུང་མི་རིགས་སྐད་ཡིག་གི་རྨང་གཞིའི་ཚད་གཞི་མགྱོགས་མྱུར་ངང་གཏན་ལ་ཕབ་ཅིང་འཐུས་ཚང་དུ་བཏང་ནས། སློབ་གསོ་དང་ཆ་འཕྲིན་ཐག་གཅོད། རྒྱང་སྒྲོག་གློག་བརྙན་བརྙན་འཕྲིན། གསར་འགྱུར་དཔེ་སྐྲུན། ཚིག་མཛོད་རྩོམ་སྒྲིག སྤྱི་སྤྱོད་ཞབས་ཞུ་སོགས་ཁྱབ་ཁོངས་ཀྱི་ཚད་གཞི་འཛུགས་པ་གཙོ་གནད་དུ་འཛིན་དགོས། བཟོ་ལས་དང་ཆ་འཕྲིན་ལས་རིགས་པུའུ་ལ་གཞོགས་འདེགས་བྱས་ནས་མགྱོགས་མྱུར་ངང་གྲངས་ཉུང་མི་རིགས་སྐད་ཡིག་གི་ཆ་འཕྲིན་ཐག་གཅོད་ཚད་གཞི་གཏན་ལ་འབེབས་དགོས། དུས་ལྟར་ཚད་གཞིའི་བསྐྱར་བཤེར་དང་དག་བཅོས་སོགས་ཀྱི་བྱ་བ་སྤེལ་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གྲངས་ཉུང་མི་རིགས་ཀྱི་སྐད་ཡིག་ཆ་འཕྲིན་ཅན་དུ་བསྒྱུར་བའི་འཛུགས་སྐྲུན་སྐུལ་སྤེལ་བྱེད་པར་རམ་བུ་འདེགས་དགོས། མི་རིགས་ས་ཁུལ་དུ་གྲངས་ཉུང་མི་རིགས་སྐད་ཡིག་ ཆ་འཕྲིན་ཅན་དུ་བསྒྱུར་བའི་རྨང་གཞི་ཞིབ་འཇུག་དང་ཐོན་ཁུངས་གསར་སྤེལ་ལ་སྐུལ་འདེད་གཏོང་བར་རྒྱབ་སྐྱོར་བྱེད་དགོས། སློབ་གསོ་པུའུ་ཡིས་གྲངས་ཉུང་མི་རིགས་སྐད་བརྡའི་རིག་གནས་ཐོན་ཁུངས་མཛོད་ཆེན་དང་སྲོལ་རྒྱུན་སྤྱི་སྤྱོད་ཀྱི་གྲངས་ཉུང་མི་རིགས་སྐད་བརྡའི་སྐད་མཛོད་གཞི་ཁྱོན་ཆེན་པོ་སྐྲུན་པར་རྒྱབ་སྐྱོར་བྱེད་དགོས། འབྲེལ་ཡོད་ལས་ཁུངས་དང་མཉམ་འབྲེལ་སྒོས་གྲངས་ཉུང་མི་རིགས་སྐད་ཡིག་གི་ཆ་འཕྲིན་ལག་རྩལ་གྱི་རྨང་གཞི་ཞིབ་འཇུག་དང་མཉེན་ཆས་ཞིབ་འཇུག་གསར་སྤེལ་བྱེད་པ་དང། གྲངས་ཉུང་མི་རིགས་སྐད་ཡིག་གི་གཅིག་གྱུར་ལས་སྟེགས་འཛུགས་སྐྲུན་ལ་རྒྱབ་སྐྱོར་བྱེད་དགོས་ལ། མཉེན་ཆས་ཞིབ་འཇུག་གསར་སྤེལ་གྱི་ཆུ་ཚད་དང་ཕན་ནུས་མཐོར་འདེགས་སུ་བཏང་ནས། གྲངས་ཉུང་མི་རིགས་སྐད་ཡིག་གི་གྲངས་འཛིན་ཐོན་རྫས་ཀྱི་ཁྱབ་སྤེལ་དང་བཀོལ་སྤྱོད་བྱ་བ་ལེགས་པོར་བསྒྲུབ་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཡིག་སྒྱུར་ཅུས། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
རྒྱལ་མཚམས་བརྒལ་བའི་གྲངས་ཉུང་མི་རིགས་སྐད་ཡིག་གི་ཆ་འཕྲིན་ཅན་འཛུགས་སྐྲུན་ལ་མཐོང་ཆེན་དང་རྒྱབ་སྐྱོར་བྱས་ཏེ། རྒྱབ་ཁབ་མཐའ་འཁོར་གྱི་ཕྱི་འབྲེལ་ལ་ཞབས་ཞུ་སྒྲུབ་པ་དང་། རྒྱབ་ཁབ་ཀྱི་བདེ་འཇགས་ཏན་ཏིག་གིས་སྲུང་སྐྱོབ་བྱེད་དགོས། སྐད་གཉིས་དྲ་བའི་ཆ་འཕྲིན་ལས་སྟེགས་འཛུགས་སྐྲུན་ལ་ཤུགས་སྣོན་བྱེད་ཅིང་། དྲ་རྒྱའི་གླེང་ཕྱོགས་ཀྱི་གཙོ་ཁྲིད་དབང་ཆ་ཁོང་དུ་ཆུད་པར་བྱས་ནས། དྲ་རྒྱའི་ཆ་འཕྲིན་གྱི་བདེ་འཇགས་ ཁག་ཐེག་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ལྟ་ཞིབ་སི། རྒྱལ་སྤྱི་སི། གླེང་ཚུལ་ལྟེ་གནས། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
གནད་ཆེའི་ལས་གཞི་7པ། གྲངས་ཉུང་མི་རིགས་སྐད་ཡིག་གི་ཆ་འཕྲིན་ཅན་འཛུགས་སྐྲུན་ལས་གཞི།
མི་རིགས་སྐད་ཡིག་གི་ཤེས་ནུས་སྐད་གདངས་ལོ་ཙཱ་མ་ལག་གི་ཞིབ་འཇུག་གསར་སྤེལ་ལ་ཤུགས་སྣོན་བྱེད་དགོས། སྔར་ལས་ལྷག་པར་མི་རིགས་སྐད་ཡིག་གི་འཕྲུལ་ཆས་ལོ་ཙཱའི་མཉེན་ཆས་དང་། གྲངས་ཉུང་མི་རིགས་དང་རྒྱ་མི་རིགས་ཀྱི་ཤེས་ནུས་སྐད་བརྗོད་ལོ་ཙཱའི་མཉེན་ཆས། མི་རིགས་སྐད་ཡིག་གི་ཡི་གེ་ངོས་འཛིན་མཉེན་ཆས། མི་རིགས་སྐད་ཡིག་ལོ་ཙཱའི་བརྩམས་ཆོས་ཀྱི་གློག་རྡུལ་དེབ། སྒྲ་ལྡན་ཀློག་དེབ། སྐད་གཉིས་ཚིག་མཛོད། གློག་རྡུལ་ཚིག་མཛོད་སོགས་འབྲེལ་ཡོད་མཉེན་ཆས་ཞིབ་འཇུག་གསར་སྤེལ་དང་འབྲེལ་ཡོད་ཚད་གཞི་ཞིབ་འཇུག་གསར་བཟོ་བྱས་ནས། མཉམ་འབྲེལ་དྲ་བའི་ཆ་འཕྲིན་མི་རིགས་སྐད་ཡིག་གིས་འཚོལ་ཞིབ་བྱེད་པའི་ནུས་པ་འཛུགས་སྐྲུན་ལ་སྐུལ་འདེད་གཏོང་དགོས། མི་རིགས་སྐད་ཡིག་བཀོལ་སྤྱོད་མཉེན་ཆས་ཀྱི་གྲུབ་འབྲས་ཕན་བསྒྱུར་དང་ཁྱབ་བརྡལ་ཁྱབ་སྤེལ་བྱེད་ཤུགས་ཇེ་ཆེར་གཏོང་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། ཡིག་སྒྱུར་ཅུས། ཨུ་ལྷན་ཁོངས་གཏོགས་ཀྱི་འབྲེལ་ཡོད་མཐོ་རིམ་སློབ་ཆེན། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)
(ལྔ)གྲངས་ཉུང་མི་རིགས་སྐད་ཡིག་གིས་སྤྱི་པའི་ཞབས་ཞུ་སྒྲུབ་པར་ཤུགས་སྣོན་རྒྱག་དགོས།
སྐད་གཉིས་འཆམ་མཐུན་གྲོང་ཚོ་འཛུགས་སྐྲུན་གྱི་བྱ་བ་སྤེལ་ནས། རྒྱལ་ཁབ་ཀྱི་སྤྱི་སྤྱོད་སྐད་ཡིག་གི་ཁྱབ་སྤེལ་བཀོལ་སྤྱོད་དང་གྲངས་ཉུང་མི་རིགས་སྐད་ཡིག་གི་རྒྱུན་འཛིན་སྲུང་སྐྱོབ་ལ་སྐུལ་འདེད་གཏོང་དགོས། མཁར་གྲོང་གི་སྐད་གཉིས་འཆམ་མཐུན་སྡེ་ཁུལ་འཛུགས་སྐྲུན་དང་དང་ལེན་པའི་དཔུང་སྡེའི་འཛུགས་སྐྲུན་འཚོལ་ཞིབ་བྱས་ནས། རྒྱལ་ཁབ་ཀྱི་སྤྱི་སྤྱོད་སྐད་ཡིག་མི་ཤེས་པའི་སྤྱི་དམངས་ལ་ལོ་ཙཱ་སོགས་ཐད་ཀྱི་སྤྱི་པའི་ཞབས་ཞུ་མཁོ་སྤྲོད་བྱེད་དགོས། གྲངས་ཉུང་མི་རིགས་འདུས་སྡོད་ཁུལ་གྱི་སྨན་ཁང་དང་། སྦྲགས་སྲིད། སློབ་གྲྭ། སྲིད་དོན་ཞབས་ཞུའི་ཚོམས་ཆེན། གནམ་གྲུ་ཐང་། མེ(རླངས)འཁོར་ས་ཚིགས་སོགས་སྤྱི་པའི་ཞབས་ཞུ་ལས་ཁུངས་སམ་ས་ཚིགས་སུ་སྐད་གཉིས་ཞབས་ཞུ་མཁོ་སྤྲོད་བྱེད་ཤུགས་ཇེ་ཆེར་གཏོང་དགོས། སྤྱི་ཚོགས་ལ་ཁ་གཏད་དེ་སྐད་ཡིག་གི་སྲིད་ཇུས་ཁྲིམས་སྲོལ་དང་། ཚད་ལྡན་ཚད་གཞི། བཀོལ་སྤྱོད་ལས་སྒོ་སོགས་ཀྱི་རིན་མེད་བློ་འདྲིའི་ཞབས་ཞུ་སྤེལ་དགོས། སྤྱི་པའི་ཁྱབ་ཁོངས་ཀྱི་སྐད་ཡིག་བཀོལ་སྤྱོད་ཁྲིམས་ལྟར་ཚད་ལྡན་གཏོང་བར་སྐུལ་འདེད་གཏོང་བ་དང་། འབྲེལ་ཡོད་ལས་ཁུངས་དང་མཐུན་སྦྱོར་གྱིས་ཁྲིམས་ལྟར་ཚད་ལྡན་གྱི་རྒྱ་ཡིག་དང་རང་མི་རིགས་ཀྱི་ཡི་གེ་བཀོལ་ནས་གྲངས་ཉུང་མི་རིགས་སྤྱི་དམངས་ཀྱི་མིང་ཐོབ་དང་ཐོབ་ཐང་ལག་ཁྱེར་དཔར་བཟོ་བྱེད་དགོས།(འགན་འཁུར་ལས་ཁུངས་ནི། སློབ་གསོ་ཚན་རིག་སི་དང་། སྲིད་ཁྲིམས་སི། ལྟ་ཞིབ་སི། འབྲེལ་ཡོད་ས་གནས་སོ་སོའི་མི་རིགས་སྐད་ཡིག་བྱ་བའི་སྡེ་ཁག་བཅས་ཡིན།)


text:
རྩོམ་པ་པོ།   དུས་ཚོད།   2018-02-07རྩོམ་ཁུངས།    ཀྲུང་གོའི་བོད་སྐད་རླུང་འཕྲིན་དྲ་བའི་འཕྲིན་སྟེགས།
༼བོད་ཀྱི་སྲོལ་རྒྱུན་ཐ་སྙད་རིས་འགྲེལ་མིང་མཛོད་༽ཅེས་པ་ད་ཆ་ཁ་པར་ཐོག་ཕབ་ལེན་བྱེད་ཐུབ་ཀྱི་ཡོད་པ་སྟེ། ཁ་པར་གྱི་མཉེན་ཆས་ཕབ་ལེན་བྱེད་ས་རུ་རྒྱ་ཡིག་传统图解词典ཞེས་པའི་ཡི་གེ་འགའ་གཏགས་ན་དེ་ཕབ་ལེན་བྱེད་ཐུབ་ཀྱི་འདུག
ཚིག་མཛོད་འདི་ནི་གཉུག་མ་ནས་བྱུང་བའི་ཐ་སྙད་མང་པོ་ཞིག་ངག་རྒྱུན་དང་སྐད་ཐོག་ན་ཇི་ལྟར་གནས་པ་དེ་ལྟར་ཡི་གེར་ཕབ་ནས་བསྒྲིགས་པ་ཞིག་སྟེ། འབྲོག་དང་རོང་དང་སྤྱིའི་ཐ་སྙད་ཀྱི་སྐོར་ཚོ་ཆེན་པོ ༣ ལ། ནང་ཚན་ཆུང་ངུ ༣༧ དུ་ཕྱེས་ཤིང་། ཐ་སྙད ༢༥༤༩ དང་། པར་རིས ༡༢༡༢ ཀྱིས་གྲུབ་ཡོད།
དེ་ཡང་ཡུལ་གངས་ཅན་གྱི་ལྗོངས་འདི་ཡུལ་གྲུ་རྒྱ་ཆེ་ཞིང་ཁ་སྐད་ཀྱི་རྣམ་གྲངས་མང་བས་རེ་རེ་ནས་འདྲི་རྔོ་མ་ཐོགས་པ་དང་། དུས་ཀྱི་འཕོ་འགྱུར་གྱི་དབང་གིས་སྲོལ་རྒྱུན་གྱི་དངོས་པོ་མང་པོ་ཞིག་བེད་སྤྱོད་ཀྱི་ཡུལ་ལས་རིང་དུ་ཕྱིན་པ་སོགས་རྒྱུ་མཚན་དུ་མ་ཞིག་གིས། ཞིབ་ཅིང་ཕྲ་བའི་ངག་ཐོག་གི་ཐ་སྙད་དག་ཡོངས་སུ་བསྡུ་ནུས་པར་ལུས་ཡོད་ངེས་མོད། འདིར་པར་རིས་སུ་མ་འཁོད་པའི་ཐ་སྙད་དམ། འཁོད་ཟིན་པའི་ཐ་སྙད་དག་གི་སྐད་དོད་འབྲི་སྟངས་སམ། ཡང་ན་འདི་ལྟར་འཁོད་དུ་རུང་བའི་ཐ་སྙད་པར་རིས་དང་བཅས་པ་གང་མཆིས་དངོས་བརྒྱུད་གང་རུང་གིས་འདི་གར་འཕྲོད་ཐུབ་པ་བྱུང་ན། རྗེས་སོར་སྨད་ཆ་རྩོམ་སྒྲིག་བྱེད་པའི་སྐབས་སུ་འཐུས་ཇེ་ཚང་དང་ཕུན་སུམ་ཇེ་ཚོགས་སུ་འགྲོ་ངེས།
རྩོམ་སྒྲིག་པ། ཚེ་པེ། གཡུ་འཛོམས།


text:
ཧན་ཀྲིན་གྱིས་ཧི་པེ་ཞུང་ཨན་ས་ཁུལ་གསར་བར་གཟིགས་ཞིབ་མཛད།
ཟླ་ལྔ་བའི་ཚེས་བཅུ་བཞི་ཉིན། ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན། རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཧན་ཀྲིན་གྱིས་ཧི་པེ་ཞུང་ཨན་ས་ཁུལ་གསར་བར་གཟིགས་ཞིབ་མཛད། པར་འདི་ནི་ཧན་ཀྲིན་གྱིས་འགོ་འཛིན་མཛད་དེ་བཞུགས་མོལ་ཚོགས་འདུ་བསྡུས་ནས། ཧི་པེ་ཞིང་ཆེན་དང་འབྲེལ་ཡོད་ལས་ཁུངས་གྱི་བྱ་བའི་ཡར་ཞུ་ལ་ཉན་ཏེ། དེང་སྐབས་དང་ཕྱིན་ཆད་དུས་སྐབས་ཤིག་གི་བྱ་བ་གཙོ་བོར་ཞིབ་འཇུག་བཀོད་སྒྲིག་བྱེད་པའི་ཚུལ་རེད།
ཀྲུང་གུང་ཀྲུང་དབྱང་ཆབ་སྲིད་ཅུའུ་ཡི་རྒྱུན་ལས་ཨུ་ཡོན། རྒྱལ་སྲིད་སྤྱི་ཁྱབ་ཁང་གི་ཙུང་ལི་གཞོན་པ་ཧན་ཀྲིན་གྱིས་ཚེས་བཅུ་བཞི་ཉིན་ཧི་པེ་ཞུང་ཨན་ས་ཁུལ་གསར་བར་གཟིགས་ཞིབ་མཛད། ཧན་ཀྲིན་ཐོག་མར་པེ་ཅིན་དང་ཞུང་ཨན་བར་གྱི་ལྕགས་ལམ་གྱི་ཞུང་ཨན་ས་ཚུགས་ཇུས་འགོད་བྱེད་སར་ཕེབས་ཏེ། ཞུང་ཨན་ས་ཁུལ་གསར་བའི་འགྲིམ་འགྲུལ་གཙོ་བོ་ཇུས་འགོད་འཛུགས་སྐྲུན་བྱེད་པའི་གནས་ཚུལ་ལ་གཟིགས་ཞིབ་མཛད་པ་དང་། ས་ཁུལ་གསར་བའི་ནགས་ཚལ་གྲོང་ཁྱེར་འཛུགས་སྐྲུན་བྱེད་པའི་ཆེད་དོན་ཇུས་གཞི་དང་སྡོང་འཛུགས་ནགས་སྐྲུན་བྱེད་པའི་གནས་ཚུལ་ལ་རྒྱུས་ལོན་མཛད་པར་མ་ཟད། ཞུང་ཨན་གྲོང་ཁྱེར་གྱི་སྡོད་དམངས་ཞབས་ཕྱིའི་ལྟེ་གནས་སུ་ཕེབས་ཏེ། གྲངས་འཛིན་ཞུང་ཨན་འཛུགས་སྐྲུན་དང་རོང་ཏུང་བཀོད་སྒྲིག་བྱེད་སའི་ཇུས་གཞི་འཛུགས་སྐྲུན་བྱེད་པའི་གནས་ཚུལ་ལ་རྒྱུས་ལོན་མཛད། ཚེས་བཅུ་བཞི་ཉིན་གྱི་ཕྱི་དྲོར། ཧན་ཀྲིན་གྱིས་འགོ་འཛིན་མཛད་དེ་བཞུགས་མོལ་ཚོགས་འདུ་བསྡུས་ནས། ཧི་པེ་ཞིང་ཆེན་དང་འབྲེལ་ཡོད་ལས་ཁུངས་གྱི་བྱ་བའི་ཡར་ཞུ་ལ་ཉན་ཏེ། དེང་སྐབས་དང་ཕྱིན་ཆད་དུས་སྐབས་ཤིག་གི་བྱ་བ་གཙོ་བོར་ཞིབ་འཇུག་བཀོད་སྒྲིག་བྱས།
ཧན་ཀྲིན་གྱིས་ནན་གྱིས་གསུངས་རྒྱུར། ཞུང་ཨན་ས་ཁུལ་གསར་བ་ཇུས་འགོད་འཛུགས་སྐྲུན་བྱེད་པ་ནི་བློ་མཐུན་ཞི་ཅིན་ཕིང་སྲོག་ཤིང་ཡིན་པའི་ཏང་ཀྲུང་དབྱང་གིས་གཏན་ལ་ཕབ་པའི་འཐབ་ཇུས་གལ་ཆེན་ཞིག་ཡིན་ལ། པེ་ཅིན་གྱི་རྒྱལ་ས་ལས་འདས་པའི་ནུས་པ་ཇེ་ལྷོད་དུ་གཏོང་བ་དང་། པེ་ཅིན་དང་ཐེན་ཅིན་ཧི་པེ་བཅས་མཉམ་དུ་འཕེལ་རྒྱས་སུ་གཏོང་བའི་ལོ་རྒྱུས་རང་བཞིན་གྱི་བཟོ་སྐྲུན་ཡིན་པར་མ་ཟད། སྟོང་ལོའི་ཇུས་ཆེན་དང་རྒྱལ་ཁབ་གྱི་དོན་ཆེན་ཞིག་ཀྱང་ཡིན་པས། ཞི་ཅིན་ཕིང་གི་དུས་རབས་གསར་བའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བསམ་བློ་མཛུབ་སྟོན་དུ་བཟུང་སྟེ། ཏང་གི་ཚོགས་ཆེན་ཐེངས་བཅུ་དགུ་བའི་དགོངས་དོན་ལག་ལེན་མཐར་ཕྱིན་བྱས་ནས། འཛམ་གླིང་ལ་དམིགས་པ་དང་རྒྱལ་སྤྱིའི་ཚད་གཞི་འཛིན་པ། ཀྲུང་གོའི་ཁྱད་ཆོས་ལྡན་ཞིང་ཆེས་མཐོའི་གཏན་གནས་ལྡན་པ་བཅས་རྒྱུན་འཁྱོངས་བྱས་ནས། པེ་ཅིན་གྱི་རྒྱལ་ས་ལས་འདས་པའི་ནུས་པ་ཇེ་ལྷོད་དུ་གཏོང་བའི་ས་ཁུལ་འཛུགས་སྐྲུན་བྱེད་པར་དམིགས་ནས། ཞུང་ཨན་སྤུས་ཚད་གསར་གཏོད་བྱེད་པ་དང་། ཚད་གཞི་མཐོ་ཞིང་རྒྱུ་སྤུས་མཐོ་བའི་ཞུང་ཨན་ས་ཁུལ་གསར་བ་ཇུས་འགོད་འཛུགས་སྐྲུན་བྱེད་དགོས་ཟེར།
ཧན་ཀྲིན་གྱིས་ནན་གྱིས་བསྟན་དོན། ཞུང་ཨན་ས་ཁུལ་གསར་བ་ཇུས་འགོད་འཛུགས་སྐྲུན་བྱེད་པའི་ལས་འགན་ལྗིད་པས། འདུ་ཤེས་བཞི་བརྟན་པོར་བཅངས་པ་དང་ཡིད་ཆེས་བཞི་ཇེ་དྲག་ཏུ་བཏང་སྟེ། ཆབ་སྲིད་ཀྱི་གོ་གནས་ཇེ་མཐོར་གཏོང་བ་དང་བྱ་བ་སྣ་ཚོགས་བཟང་བོར་སྒྲུབ་པ། དཀའ་སྤྱད་འབད་བརྩོན་བཅས་བྱས་ནས། ཞུང་ཨན་ས་ཁུལ་གསར་བ་ཇུས་འགོད་འཛུགས་སྐྲུན་བཟང་བོ་བྱས་ཏེ། ཏང་ཀྲུང་དབྱང་དང་རྒྱལ་ཡོངས་མི་དམངས་ལ་རྒྱུགས་ཤོག་བཟང་བོ་ཞིག་སྤྲོད་དགོས་ཟེར།
Copyright © 2004-2017 QHTBAll Rights Reserved
举报电话:0971—6329640 投稿邮箱:1516514844@qq.com
版权声明 备案号:青ICP备05002201号-2 视听许可证:3010436 青公网安备 63010402000163号


text:
དཔལ་ལྡན་ཉི་མ། ① འདབ་པ་བློ་བཟང་ཆོས་འཕེལ།②
[གནད་བཏུས] དཔྱད་རྩོམ་འདིར་དུས་རབས་གསར་པའི་བོད་ཀྱི་སློབ་གསོའི་འཕེལ་རྒྱས་ཀྱི་གནས་བབ་དང་གྲུབ་འབྲས། གནད་དོན་བཅས་ལ་དབྱེ་ཞིབ་བྱས་ཏེ་བོད་ཀྱི་སློབ་གསོའི་དཀའ་གནད་གླེང་བ་དང་། མ་འོངས་པར་བོད་ཀྱི་སློབ་གསོས་ཀྱང་བོད་ཀྱི་རིག་གནས་ཀྱི་མཚན་ཉིད་རིག་པའི་ལྟ་གྲུབ་དང་བསྟུན་ནས་བསམ་གཞིག་གཏོང་དགོས་ཚུལ་གླེང་ཡོད།
[གནད་ཚིག] བོད་ཁམས་སློབ་གསོའི་གནས་བབ། གྲུབ་འབྲས། གནད་དོན། དཀའ་གནད།
ཏང་གི་ཚོགས་ཆེན་ཐེངས་བཅུ་དགུ་པའི་སྙན་ཞུ་ལས། ཐོག་མའི་བསམ་འདུན་མ་བརྗེད་ཅིང་། འགན་འཁྲི་ཡིད་ལ་བརྟན་པོར་འཆང་ནས་སློབ་གསོ་འཕེལ་རྒྱས་བྱ་གཞག་སྔོན་དུ་སྤེལ་དགོས་ཞེས་བསྟན་ཏེ། ཕྱོགས་ཡོངས་ནས་ཏང་གི་སློབ་གསོའི་བྱེད་ཕྱོགས་མཐའ་འཁྱོངས་བྱས་སྟེ། སྤྱོད་བཟང་མི་སྐྱོང་གི་རྩ་བའི་ལས་འགན་ལག་བསྟར་བྱེད་པ་དང་། སྤུས་ཚད་སློབ་གསོ་འཕེལ་རྒྱས་སུ་གཏོང་བ་དང་། སློབ་གསོ་འདྲ་མཉམ་ཐོབ་པར་སྐུལ་སྤེལ་མཛད་ནས་སྤྱོད་པ་དང་བློ་རིག ལུས་རྩལ། མཛེས་དཔྱོད་བཅས་ཕྱོགས་ཡོངས་སུ་ལྷད་མེད་པའི་སྤྱི་ཚོགས་རིང་ལུགས་ཀྱི་འཛུགས་སྐྲུན་པ་དང་རྒྱུད་འཛིན་པ་གསོ་སྐྱོང་བྱ་དགོས་ཞེས་གསུངས་པ་དེ་ནི། དུས་རབས་གསར་པའི་ནང་དུ་ཏང་དང་རྒྱལ་ཁབ་ཀྱིས་སློབ་གསོར་བཅངས་པའི་རེ་བའམ་རྒྱལ་ཁབ་དང་མི་རིགས་འཕེལ་རྒྱས་ཀྱི་བྱ་གཞག་ཁྲོད་དུ་དོར་ཐབས་མེད་པ་དང་དང་ལེན་བྱ་དགོས་པའི་འོས་འགན་ཡིན་ཞིང་། དེ་བཞིན་དུ་བོད་ཁམས་ཀྱི་སློབ་གསོས་ཀྱང་མཚོ་བོད་མཐོ་སྒང་མི་འབངས་ཀྱི་སེམས་ཁམས་བདེ་སྡུག་དང་འཚོ་བའི་འཕེལ་རྒྱས་ཀྱི་འགན་འཁུར་ཕྲག་ཏུ་ཁུར་ཡོད་པས། དུས་རབས་འདིའི་ནང་དུ་བོད་ཁམས་སློབ་གསོར་མཚོན་ན་གོ་སྐབས་བཟང་པོ་ཞིག་ཏུ་བརྩིས་ནས་དམ་འཛིན་བྱ་དགོས་པར་མ་ཟད། ཀུན་གྱིས་སེམས་གཏིང་ནས་དོ་སྣང་བྱ་དགོས་པའི་ཧ་ཅང་དཀའ་ངལ་ཆེ་བའི་འགྲན་བྱ་ཞིག་ཡིན་པའང་ངོས་ཟིན་དགོས། ཀྲུང་གོ་གསར་པ་བཙུགས་ནས་བཟུང་བོད་ཁམས་སུ་དེང་རབས་ཅན་གྱི་སྤྱི་ཚོགས་རིང་ལུགས་ཀྱི་སློབ་གྲྭ་བཙུགས་ནས་སློབ་གསོ་སྤེལ་བ་དང། ལྷག་པར་དུ་བཅོས་སྒྱུར་སྒོ་འབྱེད་དང་བསྟུན་ནས་ཏང་གི་མི་རིགས་སྲིད་ཇུས་བཟང་པོ་ལག་བསྟར་བྱས་ཏེ་བོད་ཁམས་སུ་དེང་རབས་ཅན་གྱི་སློབ་གསོའི་བྱ་གཞག་དབྱར་དུས་ཀྱི་མཚོ་མོ་རྒྱས་པ་ཇི་བཞིན། མིག་སྔར་བོད་ཁམས་ཀྱི་རྫོང་དང་ཞང་རིམ་པའི་སློབ་གྲྭར་སློབ་ཆུང་ནས་སློབ་འབྲིང་བར་གྱི་སློབ་གསོའི་མ་ལག་ཆ་ཚང་བཙུགས་ཚར་བ་དང་། མུ་མཐུད་དུ་སློབ་སྔོན་སློབ་གསོར་ཤུགས་བསྣན་ཏེ་བྱིས་སྐྱོང་ཁང་གསར་འཛུགས་བྱེད་བཞིན་པ་སྟེ། 2017ལོ་དང2018ལོའི་བོད་རང་སྐྱོང་ལྗོངས་མི་དམངས་སྲིད་གཞུང་གི་ལས་དོན་སྙན་ཞུ་ལས་བསྟན་པ་ལྟར་ན། 2016ལོར་བོད་ལྗོངས་སུ་སྐད་གཉིས་བྱིས་སྐྱོང་ཁང442གསར་དུ་བཙུགས་པ་དང་གཞི་རིམ་སློབ་གསོའི་སློབ་གྲྭ234རྒྱ་ཆེར་ཞིག་གསོ་བྱས་པ། ཞིང་འབྲོག་མི་དམངས་ཀྱི་བྱིས་པའི་མཐོ་རྒྱུགས་ཀྱི་རྒྱུགས་འཕྲོད་སྡུད་ལེན་ཐོན་པའི་ཚད་བརྒྱ་ཆའི75.4ཟིན། 2017ལོར་སློབ་ཆུང་དང་སློབ་འབྲིང་གི་བྱིས་པའི་སློབ་ཞུགས་ཚད་བརྒྱ་ཆའི99.8དང99.4ཟིན། ལོ་དགུའི་འོས་འགན་སློབ་གསོ་སྲ་བརྟན་བྱས་ཚད་བརྒྱ་ཆའི93.4ཟིན། དཀར་མཛེས་བོད་རིགས་རང་སྐྱོང་ཁུལ་ལ་མཚོན་ན། 2018ལོའི་མི་དམངས་སྲིད་གཞུང་གི་ལས་དོན་སྙན་ཞུ་ལས་བསྟན་པ་ལྟར་ན། 2017ལོར་མཐོ་རྒྱུགས་དང་འབྲིང་རྒྱུགས་ཀྱི་རྒྱུགས་འཕྲོད་སྡུད་ལེན་ཐོན་པའི་ཚད་བརྒྱ་ཆའི92དང96ལ་སླེབས་ཟིན། དེ་དག་ཐམས་ཅད་ནི་དུས་སྐབས་ངེས་ཅན་ཞིག་གི་ནང་དུ་བོད་ཁམས་སུ་དེང་རབས་སློབ་གསོ་ལས་སྨིན་པའི་གྲུབ་འབྲས་ལེགས་པོ་ཞིག་ཡིན་ན་ཡང་དེ་དང་ཆབས་ཅིག་ཏུ་གནད་དོན་དང་དཀའ་ངལ་ཡང་མང་པོ་ཞིག་འཕྲད་ཡོད་པ་སྨོས་ཅི་དགོས།
དང་པོ། བོད་ཁམས་སློབ་གསོའི་གྲུབ་འབྲས་དང་གནད་དོན།
ལོ་རྒྱུས་ཀྱི་དུས་སྐབས་ངེས་ཅན་ཞིག་ལ་བོད་ཁམས་སུ་ཆར་རྗེས་ཀྱི་ཤ་མོ་བརྡོལ་བ་ཇི་བཞིན་དུ་དེང་རབས་ཅན་གྱི་སློབ་གྲྭ་བཙུགས་ཏེ་བོད་འབངས་འཚོ་བའི་བདེ་སྐྱིད་དང་མཛེས་སྡུག་ལྡན་པའི་བོད་ཁམས་བསྐྲུན་པར་ཕན་བཏགས་ཤིང་གྲུབ་འབྲས་ཐོབ་ཡོད། གོང་དུ་ཞུས་པ་ཇི་བཞིན་དུ། བོད་ཁམས་ཀྱི་དེང་རབས་སློབ་གསོའི་དགེ་མཚན་དང་གྲུབ་འབྲས་དེ་ཕྱོགས་རེ་འགའ་ནས་མདོ་ཙམ་བསྟན་ན། གཅིག བོད་ཁམས་ཡོངས་ཀྱི་ཞང་རིམ་པའི་ཡན་ཆད་དུ་སློབ་གྲྭ་ཆ་ཚང་བཙུགས་ཡོད་པས་སློབ་ཆུང་ནས་སློབ་འབྲིང། མཐོ་འབྲིང་སློབ་གསོ་བཅས་ཀྱི་མ་ལག་འཐུས་སྒོ་ཚང་བ་དང་། སློབ་སྔོན་སློབ་གསོའང་བརྒྱ་ཆའི50ཡས་མས་སུ་ཆགས་ཟིན། གཉིས། བྱིས་པ་དེང་རབས་སློབ་གྲྭར་བསྐྱལ་ནས་དེང་རབས་སློབ་གསོ་ཐོབ་མཁན་གྱི་མི་གྲངས་འཕར་ཞིང་། བོད་རང་སྐྱོང་ལྗོངས་དང་དཀར་མཛེས་བོད་རིགས་རང་སྐྱོང་ཁུལ་བཅས་ཀྱི་སྲིད་གཞུང་གི་ལས་དོན་སྙན་ཞུ་ལས་བསྟན་པ་ལྟར། བྱིས་པ་སློབ་ཞུགས་ཀྱི་ཚད་ཆ་སྙོམས་བརྒྱ་ཆའི97ཡས་མས་ཟིན་ཡོད། གསུམ། དེང་རབས་སློབ་གསོར་ཞིང་འབྲོག་ཁྱིམ་བདག་གིས་དགའ་བསུ་དང་རྒྱབ་སྐྱོར་ཐོབ་ཡོད་པ་སྟེ། ཁོ་བོས་དཀར་མཛེས་དང་རྔ་བ་ཕྱོགས་ཀྱི་གཞི་རིམ་དུ་རྟོག་དཔྱོད་ཕྱིན་དུས་མཐོང་བ་ལས། ཁྱིམ་བདག་གིས་སློབ་གྲྭ་བཟང་ངན་བདམས་ནས་བྱིས་པ་དག་རྫོང་ཐོག་གམ་དེའི་ཡན་གྱི་སློབ་ཁྲིད་སྤུས་ཀ་བཟང་བའི་སློབ་གྲྭར་སྐྱེལ་བ་དང་། ཕ་མ་རེ་འགས་དུས་རྒྱུན་བྱིས་པར་ལྟ་སྐྱོང་དང་བསུ་སྐྱེལ་མ་ཁོམ་རུང། ཨ་མྱེས་ཨ་ཕྱི་དག་གིས་འགན་དེ་བཞེས་ནས་རྫོང་དང་གྲོང་རྡལ་སོགས་སུ་ཁང་པ་གླས་ནས་བྱིས་པ་ལྟ་སྐྱོང་བྱེད་པ་དེ་རྒྱུན་ལྡན་གྱི་གནས་ཚུལ་ཞིག་ཏུ་གྱུར་ཡོད་པ་རེད། འདི་དག་ཐམས་ཅད་ནི་མིག་སྔར་བོད་ཁམས་ཞིང་འབྲོག་མི་འབངས་ཀྱིས་སློབ་གསོར་མཐོང་ཆེན་བྱེད་ཚུལ་དང་སློབ་གསོ་ལས་ལོན་པའི་གོ་བ་རིགས་ཤིག་ཏུ་ངོས་འཛིན་བྱས་ཀྱང་ཆོག
གང་ལྟར་ཀྱང་བོད་ཁམས་དེང་རབས་སློབ་གསོའི་དགེ་མཚན་དང་ཕན་ནུས་བཅས་ལས་སྨིན་པའི་འབྲས་བུ་ནི་གནས་ཚུལ་དངོས་ཡིན་ལ། དེ་དག་ལས་གནད་དོན་དང་ནོར་སྐྱོན་མེད་པའང་མ་ཡིན་ཏེ། དུས་རབས་གང་ཞིག་ལ་སློབ་གསོ་པ་དང་མཚན་ཉིད་སྨྲ་པ་དག་གིས་དུས་རབས་དེ་དང་བསྟུན་ནས་སློབ་གསོའི་ཕན་ནུས་དང་གོ་དོན་སྟེང་ནས་སློབ་གསོའི་ལྟ་བ་བཏོན་པ་དེ་ནི། གཏིང་ཟབ་ཀྱིས་རྒྱལ་ཁབ་དང་མི་རིགས་རིག་གནས་ཀྱི་ས་རྒྱུད་གཤིན་པོར་རྒྱབ་ཏུ་བཅོལ་ཡོད་པས། ལོ་རྒྱུས་ཀྱི་ཡུལ་དུས་ངེས་ཅན་ཞིག་ལ་གཞིར་འཛིན་པར་མ་ཟད། དངོས་གནས་བཤད་ན་སློབ་གསོའི་ལྟ་བ་དེ་དག་དུས་རབས་གང་དེས་སློབ་གསོ་པ་དག་ལ་ཕུལ་བའི་ལེགས་སྐྱེས་ཤིག་ཡིན་པར་ངོས་འཛིན་དགོས། དུས་རབས་བཅུ་བདུན་པའི་ནུབ་ཕྱོགས་ཀྱི་སློབ་གསོ་པ་གྲགས་ཅན་ཁོ་མེ་ནེ་སྲིས(J.A.Comenius,1592-1670)བསྟན་དོན། “གང་ལྟར་ཡང་བྱ་དངོས་མཐའ་དག་མིའི་རིགས་མཐའ་དག་ལ་སྤྲོད་པའི་སྒྱུ་རྩལ་ཡོད་ཚད་གསལ་བོར་སྟོན་པ”③ ལ་སློབ་གསོ་ཞེས་བྱ་སྟེ། སྐབས་དེའི་ཆོས་ལུགས་ཀྱིས་མིའི་སློབ་གསོ་སྒེར་གཅོད་བྱེད་པའི་སྤྱི་ཚོགས་ཀྱི་རྒྱབ་ལྗོངས་དེར་བརྟེན་ནས་སློབ་གསོའི་ཉིང་ཁུ་བསྲུབས་ནས་ལྟ་བ་སྟོན་པ་ལགས། ཕྱིས་སུ་ཕེ་སཱི་ཐེ་ལོ་ཆེན(Pestalozzi,1746-1827)གྱིས“སློབ་གསོ་ནི་མིའི་ལྷན་སྐྱེས་ཀྱི་ནུས་སྟོབས་ཡོད་ཚད་དེ་འཆམ་མཐུན་ངང་འཕེལ་རྒྱས་འབྱུང་བར་སྐུལ་འདེད་བྱེད་པའི་རིགས་ཤིག”④ དང་། ཏོ་ཝུད(Dewey,1859-1952)ཀྱིས
“སློབ་གསོ་ནི་འཚར་ལོངས་དང་སློབ་གསོ་ནི་འཚོ་བའི་ཉམས་མྱོང་མུ་མཐུད་དུ་བསྒྱུར་བཀོད་དང་བཅོས་སྒྲིག”⑤བྱེད་པའི་བརྒྱུད་རིམ་ཞིག་ལགས་པའི་ལྟ་བ་བཏོན། སློབ་གསོའི་ལྟ་བ་རྩ་ཆེན་པོ་དེ་དག་ངེས་གཏན་གྱི་སྤྱི་ཚོགས་ཁོར་ཡུག་དང་རིག་གནས་རྒྱབ་ལྗོངས་ལས་ཁ་འབྲལ་ཐབས་མེད་པས། བོད་ཁམས་ཀྱི་སློབ་གསོའང་དུས་རབས་འདིའི་སྤྱི་ཚོགས་ཁོར་ཡུག་དང་། རིག་གནས་རྒྱབ་ལྗོངས་བཅས་སུ་བརྟེན་ནས་གོ་བ་ཡང་དག་ཅིག་ལོན་དགོས་པ་ཤིན་ཏུ་ནས་ཀྱང་གལ་ཆེ། དེས་ན་ཅི་ཞིག་ལ་སློབ་གསོ་ཟེར། ཅིའི་ཕྱིར་སློབ་གསོ་འཐོབ་དགོས་པ། སློབ་གསོ་འཐོབ་དགོས་པའི་དམིགས་ཡུལ་དང་དོན་སྙིང་ཇི་ལྟར་རྟོགས་དགོས་པ་བཅས་བོད་པ་དག་གིས་མི་རིགས་རང་གི་སྤྱི་ཚོགས་ཁོར་ཡུག་དང་རིག་གནས་རྒྱབ་ལྗོངས་དང་བསྟུན་ནས་རང་ཉིད་ཀྱི་སློབ་གསོའི་ལྟ་བ་ཆགས་དགོས་ཀྱང་། མིག་སྔར་བོད་ཁམས་སུ་བོད་མི་རིགས་རང་གི་རིག་གནས་དང་མཐུན་པའི་ཐུན་མོང་མ་ཡིན་པའི་བོད་ཀྱི་སློབ་གསོའི་ལྟ་བ་ཞིག་གྲུབ་མེད་སྟབས། རྒྱལ་ཁབ་ཀྱི་རྒྱུགས་སྤྲོད་སློབ་གསོས་ཤུགས་རྐྱེན་ཐེབས་ནས་ནང་ལོགས་ཀྱི་སློབ་གསོ་སྤེལ་ལུགས་དེ་བོད་ཁམས་སུ་ཚུར་དྲངས་པས། བོད་པའི་བྱིས་པས་རང་ཉིད་ཀྱི་ཕ་སྐད་ཁོར་ཡུག་དང་ཕ་སྐད་སློབ་ཁྲིད་རྒྱབ་ཏུ་གཡུགས་ནས་མི་འཕྲོད་བཞིན་དུ་ནང་ལོགས་ཀྱི་སློབ་གསོའི་སློབ་ཁྲིད་དུ་ཞུགས་པ་དང་། དེ་མ་ཚད་དེ་ལུགས་ཐམས་ཅད་སྔོན་ཐོན་དང་ཡ་རབས་ཚུལ་མཐུན་དུ་བརྩིས་ནས་གཙིགས་སུ་འཛིན་པའི་རྒྱུ་མཚན་གཙོ་བོའང་རྒྱུགས་སྤྲོད་པ་ཁོ་ནར་བརྟེན་ནས་སློབ་གསོ་རྙེད་པའི་མཐར་ཐུག་གི་དམིགས་ཡུལ་ཕུ་ཐག་ཆོད་མེད་པའི་རྐྱེན་དུ་ཟད། རྒྱ་ནག་གི་སློབ་གསོ་པ་གྲགས་ཅན་ཁུང་ཙིས(孔子 སྤྱི་ལོ་སྔོན 551-སྤྱི་ལོ་སྔོན479)ལོ་ཉིས་སྟོང་སྔོན་ལ“སློབ་གཉེར་མཁན་ལ་སེམས་ཤུགས་ཀྱིས་ལྕོགས་ཚེ་དཔོན་གནས་གཉེར་བར་བྱ”⑥ ཞེས་བསྟན། ཕྱིས་སུ་དབང་སྒྱུར་གྲལ་རིམ་གྱིས་མན་ངག་འདི་བྱེ་བྲག་རྒྱུགས་སྤྲོད་ལམ་ལུགས་སུ་ལག་བསྟར་བྱས་ཤིང་སུའེ་རྒྱལ་རབས(隋朝)
ནས་ལམ་ལུགས་དེ་མགོ་ཚུགས་ཏེ་སྤྱི་ལོ1905ལོར་མཇུག་བསྒྲིལ། ལོ་ངོ་ཉིས་སྟོང་ལྷག་གི་རིང་ལ་རྒྱ་ནག་གི་གཞུང་སྒྲུབ་འཇོན་ཐང་མི་སྣ་ཡོད་ཚད་རྒྱུགས་སྤྲོད་ལམ་ལུགས་ཁོ་ན་ལ་བརྟེན་ནས་གདམ་ཐོན་བྱུང་བ་སྟེ། མི་སུས་རྒྱུགས་འཕྲོད་ཚེ་མི་དེ་གཞུང་སྒྲུབ་འཇོན་ཐང་མི་སྣར་འགྱུར་བ་དང་། མི་དེ་དཔོན་པོར་འགྱུར་བས། སློབ་གཉེར་པ་དག་ལ་མཚོན་ན་རྒྱུགས་སྤྲོད་ལམ་ལུགས་ནི་རང་ཉིད་ཀྱི་མི་ཚེའི་ལས་དབང་སྒྱུར་བྱེད་ཀྱི་ཐབས་ལམ་ཉག་གཅིག་གམ། སློབ་གསོ་ཐོབ་པའི་དམིགས་ཡུལ་ནི་དཔོན་པོ་བྱེད་རྒྱུའམ་དབང་སྒྱུར་གྲལ་རིམ་གྱི་གྲས་སུ་ཚུད་བྱེད་ཀྱི་ལག་ཆ་རྗེན་པ་ཞིག་ཏུ་ངོས་འཛིན་པ་ཡིན། དངོས་གནས་བཤད་ན་འདི་དག་ཐམས་ཅད་མིག་སྔར་རྒྱ་ནག་གི་སློབ་གསོའི་ཡོང་ཁུངས་དང་རིག་གནས་རྒྱབ་ལྗོངས་སུ་ངོས་འཛིན་ཆོག་པར་སྙམ། མདོར་ན་ལོ་རྒྱུས་དང་དངོས་ཡོད་ཀྱི་གནས་ཚུལ་གང་ལ་བརྟག་ཀྱང་རྒྱའི་སློབ་གསོ་ལས་རྙེད་པའི་གོ་བ་དེ། སློབ་གསོ་ནི་རང་ཉིད་དཔོན་པོར་སྒྱུར་བྱེད་དང་སྤྱི་ཚོགས་གྲལ་རིམ་སྒྱུར་བྱེད་ཀྱི་ལག་ཆ་ཞིག་ཏུ་གཙིགས་སུ་འཛིན་པ་རེད། སྤྱིར་བོད་ཀྱི་སློབ་གསོའི་ལྟ་བ་ནི་བོད་ཀྱི་ལོ་རྒྱུས་དང་རིག་གནས་རྒྱབ་ལྗོངས་ཀྱི་ཞིང་ས་ནས་བརྡོལ་བའི་ནོར་བུ་ཞིག་ཡིན་ནའང་། རྩིས་འདང་མེད་པར་ནང་ལོགས་ཀྱི་སློབ་གསོར་གོ་བ་ལོན་པ་དེར་ལད་མོ་དང་གཡམ་རྒྱུགས་ངང་རྩ་བ་བོར་ནས་ཡལ་གར་འཇུས་པའི་གནས་ཚུལ་དེ་བོད་ཁམས་སྤྱི་ཚོགས་དང་། བོད་མིའི་སེམས་ཁམས་སུ་མཐུན་ཐབས་བྲལ་བར་མ་ཟད། མིག་སྔའི་བོད་ཁམས་སློབ་གསོ་དང་བོད་ཀྱི་རིག་གནས་ལ་འཕྲད་པའི་དཀའ་ངལ་ཆེ་ཤོས་ཀྱང་དེ་ཡིན་པར་འདོད།
གཉིས་པ། བོད་ཁམས་སློབ་གསོའི་གྲུབ་འབྲས་དང་གནད་དོན་གྱི་རྒྱུ་རྐྱེན་ལ་དབྱེ་ཞིབ་བྱེད་པ།
འདིར་བོད་ཁམས་སློབ་གསོའི་དུས་སྐབས་ངེས་ཅན་གྱི་གྲུབ་འབྲས་དང་། གནད་དོན་བྱུང་བའི་རྒྱུ་རྐྱེན་དག་ལ་ཅུང་ཙམ་དབྱེ་ཞིབ་བྱས་ན། བོད་ཁམས་ཀྱི་ཞང་རིམ་པ་ཡན་ཆད་ཀྱི་གཞི་རིམ་སྲིད་འཛིན་ལས་ཁུངས་སུ་སློབ་གྲྭ་ཆ་ཚང་བཙུགས་ཡོད་ཅིང་། སློབ་ཆུང་དང་སློབ་འབྲིང་གི་སློབ་གསོའི་མ་ལག་འཐུས་སྒོ་ཚང་བར་མ་ཟད། སློབ་སྔོན་སློབ་གསོའི་མ་ལག་ཀྱང་བརྒྱ་ཆའི50 ཡས་མས་སུ་ཆགས་ཐུབ་པ་དེ་གཙོ་བོ་སྲིད་གཞུང་གིས་སློབ་གསོའི་བྱ་གཞག་ལ་འགྲོ་གྲོན་ཆེན་པོ་བཏང་བའི་དྲིན་ཡིན་ཞིང། ལྷག་པར་དུ་ཏང་གི་ཚོགས་ཆེན་ཐེངས་བཅོ་བརྒྱད་པ་ཚོགས་པ་ནས་བཟུང་སྲིད་གཞུང་གིས་སློབ་གསོའི་བྱ་གཞག་ཐད་ཀྱི་འགྲོ་སོང་གྲངས་ཀ་ཡར་ལ་སྤར་བས། བོད་ཁམས་ཡོངས་ཀྱི་སློབ་གྲྭའི་སློབ་ཁྲིད་ཐོག་ཁང་དང་སློབ་མའི་སྡོད་ཁང་། ལུས་རྩལ་ར་བ་བཅས་རྣམ་པ་གསར་པར་བསྒྱུར་ཡོད། དཔེར་ན། ཉེ་བའི་ལོ་ངོ་བཅུའི་རིང་ལ་དཀར་མཛེས་བོད་རིགས་རང་སྐྱོང་ཁུལ་ལ་མཚོན་ན། ཁུལ་ཡོངས་ཀྱི་སློབ་གྲྭ་ཡོངས་རྫོགས་རྣམ་པ་གསར་པར་གྱུར་ཅིང་ཆ་རྐྱེན་ཇེ་ལེགས་སུ་སོང་བ་དེ་སྲིད་གཞུང་གིས་རྒྱབ་སྐྱོར་དང་འགྲོ་སོང་མ་དངུལ་འབེལ་པོོ་བཏང་བའི་འབྲས་བུ་ཡིན། དེ་བཞིན་དུ་བོད་འབངས་ཁྱིམ་བདག་རྒན་གཞོན་གྱིས་བྱིས་པ་དེང་རབས་སློབ་གྲྭར་སྐྱེལ་བ་དང་བྱིས་པ་སློབ་ཞུགས་ཀྱི་གྲངས་ཀ་འཕར་བ་དེ་གཙོ་བོ་ནང་ལོགས་ཀྱི་སློབ་གསོར་གོ་བ་ལོན་པ་ཇི་བཞིན། སློབ་གསོ་ནི་ལག་ཆར་ངོས་འཛིན་ཞིང་། སློབ་གསོས་མིའི་སྤྱི་ཚོགས་གོ་གནས་བསྒྱུར་ཐུབ་པ་དང་། དཔོན་པོར་བསྒྱུར་ཐུབ་པར་ཡིད་ཆེས་བརྟན་པོ་འཆང་བས། བྱིས་པ་སློབ་ཆེན་ནས་མཐར་ཕྱིན་ཏེ་སྤྱི་ཚོགས་སུ་ལས་དོན་བཙལ་དུས་སུ་ཁྱིམ་བདག་གིས་ཀྱང་ལས་རིགས་བཟང་ངན་གདམ་ཐོན་ཤེས་ཤིང་། གཞུང་ཞབས་པའི་ལས་རིགས་དེ་བཟང་ཤོས་ཀྱི་གྲས་སུ་བརྩི་བ་སྟེ། ལས་རིགས་དེའི་ཟླ་ཕོགས་མཐོ་བར་མ་ཟད། མ་འོངས་པར་དཔོན་པོར་ཡང་འགྱུར་སྲིད་པས། བོད་ཁམས་ཀྱི་ན་གཞོན་ཤེས་ཡོན་པས་ཆེས་དགའ་བསུ་ཐོབ་པའི་ལས་རིགས་ཤིག་ཏུ་གྱུར། ཉེ་བའི་ལོ་ཤས་རིང་ལ་ཁོ་བོས་བོད་ཁམས་སྤྱི་ཚོགས་སུ་ན་གཞོན་ལས་འཚོལ་པ་དག་གིས་ཁ་བརྡ་ལས་གོ་ཐོས་སུ། ང་ཇི་ལྟར་སྡུག་རུང་དགེ་རྒན་ཞིག་ཏུ་འགྱུར་ལོས་ཐུབ་ཅེས་ཟེར་བས། དགེ་རྒན་བྱ་རྒྱུ་དེ་ལས་རིགས་ཡག་ཤོས་སུ་མི་བརྩི་བར། ཚང་མས་གཞུང་ཞབས་པ་ཞིག་བྱ་རྒྱུ་དེར་བརྩོན་བཞིན་ལགས། གནས་ཚུལ་དེ་དཀར་མཛེས་དང་རྔ་བ་ས་ཕྱོགས་སུ་དེ་ལས་ཀྱང་ཚབས་ཆེན་པོར་གནས་འདུག ཀུན་གྱིས་སློབ་གསོ་ཐོབ་པའི་དམིགས་ཡུལ་ནི་གཞུང་ཞབས་པ་ཁོ་ནར་འགྱུར་བའི་ཆེད་དུ་ཡིན་པ་ར་སྤྲོད་གསལ་པོ་བྱས། དེར་བརྟེན་ངེད་ཅག་གིས་སློབ་གསོ་ཞེས་པ་དང་སློབ་གསོའི་དོན་གྱི་སྙིང་པོ་ལ་ཡང་བསྐྱར་བསམ་གཞིག་མི་བྱེད་ཀ་མེད་དུ་ཐུག་ཡོད།
དཔལ་འབྱོར་དང་རྒྱུ་ནོར་ཁོ་ན་གཙིགས་སུ་འཛིན་པའི་དུས་རབས་འདིར། ང་ཚོས་རང་ཉིད་དང་། རང་ཉིད་འཚོ་གནས་བྱ་དགོས་པའི་རིན་ཐང་དེ་བོར་དང་འབོར་བཞིན་པ་དང་། ལྷག་པར་དུ་རྒྱུགས་སྤྲོད་སློབ་གསོའི་ཚ་རླབས་དགུང་དུ་འཕྱུར་བའི་དེང་སྐབས་ཀྱི་སློབ་གསོའི་ཁོར་ཡུག་ཆེན་པོའི་འོག་ཏུ། ཚང་མས་བློ་ཁ་གཅིག་ཏུ་འཁོར་ནས་རང་ཉིད་ཀྱི་སྤྱི་ཚོགས་ཐོབ་ཐང་བསྒྱུར་ཅི་ཐུབ་བྱེད་ཅིང་། སྤྱི་ཚོགས་སུ་རྒྱུ་དང་དབང་ཐང་ལྡན་པའི་གྲལ་རིམ་མཐོ་ཤོས་ཀྱི་གྲས་སུ་ཚུད་པར་བརྩོན་པ་ལས། སེམས་བག་ཕེབས་ནས་སློབ་གསོའི་དོན་སྙིང་དང་མིའི་ཚེ་སྲོག་གི་རིན་ཐང་འཚོལ་སྙེག་བྱེད་མཁན་ནི་ཤིན་ཏུ་དཀོན་པས། ད་སྐབས་སློབ་གསོ་ཞེས་པ་བགྲོ་གླེང་བྱེད་དུས། ངེས་པར་དུ་སློབ་གསོའི་གོ་དོན་དང་དོན་སྙིང་དེ་གསལ་པོ་ཤེས་དགོས་པ་རེད། གལ་སྲིད་གནད་དོན་འདི་ཐག་གཅོད་ཡག་པོ་བྱེད་མ་ཐུབ་ན་སློབ་གསོ་དང་འབྲེལ་བའི་སློབ་གྲྭའི་སློབ་ཁྲིད་ཡོད་ཚད་ཀྱང་གཟུངས་གཞུག་མེད་པའི་སྐུ་རྟེན་དང་རྣམ་ཤེས་མེད་པའི་ཕུང་པོ་ལྟར་དུ་སྙིང་པོ་ཅི་ཡང་མེད་པ་ཞིག་ཆགས་འགྲོ་ངེས་རེད། དོན་དངོས་སུ་བོད་ཁམས་སློབ་གསོའི་གནས་བབ་དེ་སྔར་ནས་ཆགས་ཡོད་པ་ཡིན་ཏེ། སྤྱིར་སློབ་གསོར་ཡུལ་དུས་ཀྱི་ཚད་བཀག་མེད་པ་ལ།“དུས་ཀྱི་ཆ་ནས་བཤད་ན། མིའི་རིགས་ཡོད་པ་ནས་བཟུང་གནའ་ནས་ད་ལྟའི་བར་དང་། མ་འོངས་པར་གནས་པའི་ཡོད་ཚད་ཀྱི་ཡོད་ཚད་ལ་སློབ་གསོའི་ཚུལ་སྤྱོད་དེ་ལྡན་པ་རེད། ཡུལ་གྱི་ཆ་ནས་བཤད་ན། སའི་གོ་ལའི་སྟེང་གི་རྒྱལ་ཁབ་དང་མི་རིགས། ས་གནས་ཡོད་ཚད་ལ་སློབ་གསོའི་སྤྱོད་ཚུལ་དང་སློབ་གསོའི་གནད་དོན་ཡོད་པས། སློབ་གསོའི་བྱ་ཡུལ་ལ་བསམ་གཞིག་བྱས་ན། དེ་ནི་སྤྱི་ཚོགས་ཐོག་གི་མི་བུ་གང་ཞིག་སྐྱེ་བ་ནས་འཆི་བའི་བར་གྱི་བརྒྱུད་རིམ་དུ་གཏོགས་སོ། །”⑦ ཡིན་ན་ཡང་མིག་སྔའི་ནང་ལོགས་ཀྱི་གཙོ་བོར་རྒྱུགས་སྤྲོད་ལ་བརྟེན་ནས་སློབ་གསོའི་དོན་སྙིང་བླངས་པ་དེས་སློབ་གསོའི་ཡུལ་དུས་ཀྱང་ཚད་ཡོད་ཅན་དུ་བསྒྱུར་བ་སྟེ། སློབ་གསོའི་དུས་ནི་སློབ་གྲྭར་འགྲིམ་པ་ནས་སློབ་མཐར་མ་ཕྱིན་བར་གྱི་དུས་རིམ་དེར་ཚང་ཞིང་། སློབ་གསོའི་ཡུལ་ནི་ངེས་གཏན་གྱི་ལས་རིགས་སམ་སྤྱི་ཚོགས་ཐོག་རང་ཉིད་ཀྱི་ཐོབ་ཐང་བསྒྱུར་བའི་བརྒྱུད་རིམ་དེ་ཉིད་དོ། ། དེས་མིའི་བསམ་གཞིག་ལ་ཚད་བཀག་བྱེད་པར་རིག་ལམ་མེད་པའི་ཤེས་ཡོན་པ་གསོ་སྐྱོང་བྱེད་པ་སྟེ། སྦྱངས་འབྲས་ལེགས་པོས་རྒྱུགས་འཕྲོད་ནའང་ཁོག་པ་དོག་ཅིང་ཧམ་པ་ཆེ་བ། ཁྲེལ་ངོར་འཛེམ་དོགས་མེད་པ། ལྷག་པར་དུ་མི་གཤིས་ཀུན་སྤྱོད་ཀྱི་ཚད་གཞིར་འཛེམ་དོགས་མེད་པའི་མགོ་བདེ་སྐབས་འཚོལ་ཅན་གྱིས་སྤྱི་ཚོགས་ཀྱི་ཕྱོགས་ཡོངས་སུ་ཁེབས་ཡོད་པ་ནི། མིའི་རིགས་དང་མིའི་རིགས་ཀྱི་སློབ་གསོར་གནོད་འཚེ་དང་གོད་ཆག་ཆེན་པོ་ཞིག་ཡིན། སྤྱིར་བོད་ཀྱི་རིག་གནས་ཀྱི་མཚན་ཉིད་ལྟ་གྲུབ་དང་བསམ་གཞིག་གིི་ཚད་གཞི་མི་དམའ་བས་སློབ་གསོའི་ཡུལ་དུས་ལའང་ཚད་བཀག་མེད་ཀྱང་། དོན་དམ་པར་བོད་ཁམས་སྤྱི་ཚོགས་སུ་རིམ་བཞིན་གོང་དུ་བརྗོད་པའི་ཤེས་ཡོན་པ་དེ་རིགས་ཀྱིས་གང་བཞིན་པ་ལགས། འདི་བོད་མི་རིགས་དང་བོད་ཀྱི་རིག་གནས་ལ་མཚོན་ན་ཆག་སྒོ་ཞིག་ཡིན།“བོད་མི་རྣམས་ཀྱིས་གངས་རིའི་ལྗོངས་སུ་ལོ་ངོ་འབུམ་ཕྲག་དུ་མར་འཚོ་གནས་བྱས་པས། རང་བྱུང་ཁམས་དང། ཕྱི་སྣོད་ཀྱི་འཇིག་རྟེན་དང་མིའི་འགྲོ་བ་བཅས་ཀྱི་ངོ་བོ་དང་རང་བཞིན་ལ་རྟོགས་པ་སྨིན་པའི་ལེགས་འབྲས་དེས་བོད་མི་རིགས་འདི་ཉིད་འཚོ་བའི་ཆ་རྐྱེན་ཞན་ཡང། ཁོར་ཡུག་གི་མཛེས་ལྗོངས་ཀུན་ཡིད་འཕྲོག་པའི་གནས་སུ་འཚོ་སྡོད་བྱེད་པ་དང་། མིའི་འགྲོ་བ་ཇི་སྲིད་དུ་འཚོ་ཞིང་གནས་ལ། འཕེལ་རྒྱས་སུ་འགྲོ་བའི་ཆོས་ཉིད་སྤྱི་དང་རང་སྟོབས་ཀྱང་མཚོན།”⑧ འོན་ཀྱང་མིག་སྔར་བོད་མིར་མི་རིགས་རང་གི་ལོ་རྒྱུས་རིག་གནས་གཞིར་བཞག་འོག་དུས་དང་མཐུན་པའི་སློབ་གསོའི་ལྟ་བ་ཞིག་ཆགས་མེད་སྟབས། ནང་ལོགས་ཀྱི་སྤྱོད་ལུགས་དེར་ལད་མོ་བྱས་ཏེ་སློབ་གསོ་ནི་ལག་ཆར་ངོས་འཛིན་ཞིང་དུས་སྐབས་ཤིག་གི་གྲུབ་འབྲས་སུ་བརྩི་བ་དང་། སློབ་གསོ་ནི་འབྲས་བུའམ་དམིགས་འབེན་འགྲུབ་བྱེད་ཀྱི་ལག་ཆ་ཡག་ཤོས་ཤིག་དང་། དེ་ལས་མི་གཞིའི་ལུགས་ཇི་ལྟར་སྐྱོང་དགོས་པ་དང་། འཚོ་བ་ཇི་ལྟར་རོལ་དགོས་པ། མི་དང་མིའི་བར་གྱི་འབྲེལ་བ་ཇི་ལྟར་འཛུགས་དགོས་པའི་སྐོར་ལ་སློབ་གསོ་དེ་ཉིད་ཀྱིས་ཕན་ནུས་ཆེན་པོ་ཐོན་མེད་པར་སྙམ། དོན་དངོས་སུ་སློབ་གསོ་ནི་མི་གཞི་བཟང་པོ་ཞིག་སྐྲུན་པའི་བརྒྱུད་རིམ་ཞིག་དང་། མི་ཚེའི་དོན་དམ་རྙེད་པའི་བརྒྱུད་རིམ་ཞིག་ཀྱང་ཡིན། སློབ་གསོས་དུས་ནམ་ཡང་མིའི་རིགས་ཀྱི་རིག་པའི་དཔལ་ཡོན་བརྒྱུད་སྤེལ་བྱེད་པ་དང་རྒྱུན་སྲིང་བའི་འོས་འགན་བཞེས་ཡོད་པས། གལ་སྲིད་སློབ་གསོས་གོང་དུ་བྱུང་བའི་གནད་དོན་དག་ཐག་གཅོད་ལེགས་པོ་བྱེད་མ་ཐུབ་ན། མ་འོངས་པར་སྤྱི་ཚོགས་ཀྱི་གནད་དོན་ཇེ་ཆེར་སོང་ནས་བོད་མི་རིགས་ཙམ་མ་ཡིན་པར་གཞན་མི་རིགས་དང་རྒྱལ་ཁབ་ཀུན་ལ་དཀའ་ངལ་ཆེན་པོ་ཞིག་འབྱུང་སྲིད་པ་གོར་མ་ཆག
གསུམ་པ། བོད་ཁམས་སློབ་གསོའི་དཀའ་གནད་གླེང་བ།
ང་ཚོས་བོད་ཁམས་ཀྱི་སློབ་གསོ་བགྲོ་གླེང་བྱེད་དུས། བོད་ཀྱི་རིག་གནས་དང་བཅས་པའི་བོད་ཀྱི་རིག་གནས་ཀྱི་མཚན་ཉིད་རིག་པའི་ལྟ་གྲུབ་དེ་གླེང་མོལ་ཅུང་ཙམ་བྱ་དགོས་པ་སྟེ། རིག་ཚན་གང་མང་ཞིག་རིག་ཚན་སྣོལ་འདྲེས་ཀྱི་ཁྲོད་དུ་གྲུབ་ཡོད་པས། སློབ་གསོའི་རིག་ཚན་ཡང་དེ་བཞིན་ནོ། ། སློབ་གསོ་བགྲོ་གླེང་བྱེད་སྐབས་སུ་རིག་ཚན་གཞན་ལས་བྱུང་བའི་ཤེས་བྱའི་གནས་གང་མང་ཞིག་བརྗོད་བྱར་འགྱུར་སྲིད། དེང་སྐབས་བོད་ལ་ཐུན་མོང་མ་ཡིན་པའི་བོད་ཁམས་སློབ་གསོའི་ལྟ་བ་ཞིག་ཆགས་མེད་པ་དེའང་གཙོ་བོར་བོད་ཀྱི་རིག་གནས་ཀྱི་རྩ་བའི་མཚན་ཉིད་རིག་པའི་གཏིང་རིམ་ནས་ཉམས་ཞིབ་དང་བསམ་གཞིག་མེད་པའི་རྐྱེན་ལས་བྱུང་། བོད་ཀྱི་རིག་གནས་ཀྱི་མཚན་ཉིད་རིག་པའི་ལྟ་གྲུབ་ཅེས་པ་ནི་བོད་མིས་མཚོ་བོད་མཐོ་སྒང་དུ་མི་ལོ་འབུམ་ཕྲག་དུ་མར་འཚོ་གནས་བྱས་ཤིང་། རང་བྱུང་ཁམས་དང་མི་ཕན་ཚུན་བར་མཉམ་འདྲེས་བྱས་པ་ལས་བྱུང་བའི་རིག་པ་ཞིག་ཡིན།“བོད་ཀྱི་རིག་གནས་ལས་རང་བྱུང་དང་མི་གཉིས་དབྱེར་མེད་ཀྱི་རྟོགས་པ་ཞིག་གིས་མཚོན་ཏེ། རྟོགས་པ་འདི་ཉིད་དང་རྒྱ་ནག་གི་གནའ་བོའི་ལྷ་མི་ངོ་བོ་གཅིག་གི་རིག་པ་ལས་རང་བྱུང་ཁམས་ཀྱི་དོན་ནི་ཤིན་ཏུ་ཉུང་ཞིང་། ལྷའི་དོན་ནི་མིའི་རིགས་རུས་ཀྱི་རིམ་པ་རྒྱ་ཆེར་འདུས་སོ། ། རང་བྱུང་ཁམས་ཀྱི་དོན་སྐབས་བསྟུན་གྱིས་མཚོན་ཡོད་པ་དེའང་མིས་བཅོས་སྒྱུར་བྱས་པའི་སྤྱི་ཚོགས་ཀྱི་ཁོར་ཡུག་ལ་གོ ལྷའི་བུ་ནི་ལྷ་སྲས་ཞེས་གོང་མ་རྒྱལ་པོ་ཡིན་ལ། རྒྱལ་པོ་ནི་གོང་དུ་བླ་ན་འཕགས་ཤིང། མིའི་ཐུ་བོར་འཛིན། མི་དང་ལྷ་འདྲ་མཉམ་ཡིན་ལ་མི་ལྷ་ལས་རྒྱལ་བའང་སྲིད་པར་ངོས་འཛིན།”⑨ བོད་ཀྱི་མཚན་ཉིད་རིག་པའི་རྟོགས་པ་ལས་རང་བྱུང་ཁམས་ཀྱི་དོན་དང་ལྟ་བ་དེ་རྒྱ་ནག་ལྟར་མིན་པར། བདག་ཅག་གིས་བོད་ཀྱི་སྲིད་པ་ཆགས་གླུ་ལས་རང་བྱུང་ཁམས་དང་མིའི་བར་གྱི་འབྲེལ་བ་དེ་ཉིད་གསལ་པོར་ཤེས་ནུས་ཏེ། “གནའ་བོའི་བོད་མིས་རང་བྱུང་ཁམས་ལ་ངོས་ཟིན་གྱི་རྟོགས་པ་སྨིན་པ་ལས་ཆོས་ལུགས་ཀྱི་རིག་པ་ཆེར་མེད་ཅིང་། ལྷ་རྣམས་ནི་མིའི་འཚོ་གནས་དང་གཉིས་སུ་མི་འབྱེད་པའི་རང་བྱུང་གི་དངོས་པོ་ཞིག་ཡིན་ཏེ། ཉི་མ་དང་ཟླ་བ། ཁྱུང་ཆེན་ལྟ་བུ་དང་། ལྷ་ལའང་མིའི་ངོ་བོ་ལྡན་ལ། དེ་དང་མིའི་ཁྱད་པར་ནི་ལྷ་ལ་འཆི་བ་བྲལ་ཞིང་སྟོབས་དང་རྫུ་འཕྲུལ་བསམ་ཡུལ་ལས་འདས་པ་ཡོད་པར་ངོས་འཛིན་པ་དེ་ཡིན། ཀུན་སྤྱོད་ཀྱི་ཆ་ནས་མིས་དེར་ལད་མོ་བྱ་དགོས་པའང་ཅུང་མེད། བདག་ཅག་གིས་བློ་རྣལ་དུ་ཕབ་སྟེ་དཔྱད་པ་བཏང་ཚེ། རང་བྱུང་ཁམས་ལ་འདི་འདྲའི་ངེས་ཤེས་ཐོབ་པའི་ཁྲོད་མི་རྣམས་ཀྱི་གདོད་མའི་ཆོས་ལུགས་ཀྱི་འདུ་ཤེས་འདུས་ལ། འདུ་ཤེས་དེའང་བླ་ན་མཐོ་བའི་རྟོགས་པའི་དབང་དུ་མ་གྱུར་ཅིང་། རི་ཀླུང་ཆུ་བྲག་དང་ནེའུ་གསིང་རྩྭ་ཐང་སོགས་ཀྱིས་ཀྱང་ལས་དབང་དང་ཆོས་ཉིད་ལྡོག་མེད་དེ་དང་ལེན་བྱེད་ཀྱིན་ཡོད། ལས་དབང་གི་འདུ་ཤེས་ཀྱིས་བོད་རིགས་ཀྱི་སྤྱིའི་བསམ་བློར་ཤུགས་རྐྱེན་ཆེས་ཆེར་ཐེབས་པ་མ་ཟད། བོད་མིས་རང་གི་མ་འོངས་པ་རང་བྱུང་གི་དབང་དུ་བཞག་པའི་རྒྱུ་མཚན་ཞིག་ཀྱང་ཡོད་ཚོད་རེད། དོན་དངོས་སུ་དེ་ནི་བཟང་པོའི་དབུ་ཚུགས་པ་ཡིན་ལ། ད་ལྟའི་ཚན་རིག་ཞིབ་འཇུག་གི་སྡོམ་ཚིག་ནི་ཚན་རིག་གི་རིག་པས་རང་བྱུང་ཁམས་ཀྱི་ཆོས་ཉིད་ལ་ཡིད་ཆེས་བྱུང་བ་དེ་ལྟར་ཡིན།”⑩ འཛམ་གླིང་གི་ཡང་རྩེར་རང་བྱུང་ཁོར་ཡུག་གི་ཆ་རྐྱེན་ཞན་ཡང་བོད་མིས་གནའ་ནས་མི་རབས་ནས་མི་རབས་སུ་འཚོ་གནས་ཐུབ་པ་དེའང་མི་རང་ཉིད་རང་བྱུང་ཁམས་ཀྱི་ཆ་ཤས་ཙམ་དང་། རང་བྱུང་ཁམས་ནི་ལྡོག་ཏུ་མེད་པའི་ཆོས་ཉིད་བདེན་པར་ངོས་ཟིན་ཞིང། རང་བྱུང་ཁམས་ཀྱི་མདུན་དུ་རང་ཉིད་ནམ་ཡང་དམའ་སར་བཟུང་ནས་ཕྲ་ཞིང་ཕྲ་བའི་རྡུལ་ཕྲན་ཙམ་གྱི་འདུ་ཤེས་འཛིན་པ་དེ་ནི། བོད་ཀྱི་རིག་གནས་ཀྱི་མཚན་ཉིད་རིག་པའི་ལྟ་གྲུབ་ཀྱི་ཀློང་དུ་བརྡོལ་བའི་བློ་ཁོག་རྒྱ་ཆེན་གྱི་ཞིང་ས་གཤིན་པོ་དེ་རུ་གྲུབ་པ་ལགས། རིམ་བཞིན་དུ་མི་དང་རང་བྱུང་། མི་དང་མི། མི་དང་སེམས་ཅན་ཐམས་ཅད་ཕན་ཚུན་བར་ལའང་ཆོས་ཉིད་དེ་བདེན་པར་བརྩི་སྲུང་གི་གཞིར་བཞག་འོག་ཚེ་སྲོག་འདྲ་མཉམ་དང་གཅིག་ཕན་གཅིག་རོགས། ཐུགས་ཁུར་བྱམས་སྐྱོང་གི་འབྲེལ་བ་ཞིག་ཆགས་པ་ལགས། བོད་ཀྱི་རིག་གནས་ནི་བདེ་སྡུག་ཡོད་ཚད་ནང་དུ་ཤོང་བའི་སྣོད་ཆེན་པོ་ཞིག་དང་འདྲ་བར། མཚན་ཉིད་རིག་པའི་ལྟ་གྲུབ་ནི་སྣོད་དེ་ཉིད་དུ་ཤོང་ཆོག་པའི་ཆོད་སེམས་དང་སྤོབས་པ་དེ་ཉིད་དོ། །
དེས་ན་དེང་རབས་སློབ་གསོའི་སྒུལ་ཤུགས་དང། ལྷག་པར་དུ་ནང་ལོགས་སློབ་གསོའི་ཤུགས་རྐྱེན་གྱིས་བོད་ཁམས་སུ་ཁེ་ཕན་འབའ་ཞིག་ལ་དམིགས་པའི་ཤེས་ཡོན་པ་གང་མང་འཚར་ལོངས་བྱུང་སྟེ། དེ་ཉིད་ཀྱིས་ཡོན་ཏན་དང་ཡོན་ཏན་པ་རྣལ་མར་བརྩི་བཀུར་མི་བྱེད་པས། བོད་ཀྱི་རིག་གནས་དང་བོད་ཀྱི་སློབ་གསོ་སྟབས་བདེ་ཅན་དང་ཁེ་ཕན་ཅན་གྱི་ཕྱོགས་སུ་བསྒྱུར་དང་སྒྱུར་བཞིན་དུ་བོད་མི་རིགས་དང་བཅས་པའི་རིག་གནས་སློབ་གསོར་ཤུགས་རྐྱེན་ངན་པ་ཐེབས། སྤྱིར་མིག་སྔའི་བོད་ཁམས་སྤྱི་ཚོགས་སུ་ཁྱབ་པའི་ཤེས་ཡོན་པར་རིགས་གཉིས་སུ་དགར་ཆོག་སྟེ། ཤེས་ཡོན་པ་རིགས་གཅིག་ནི་རང་བྱུང་ཁམས་ནི་མིས་བཅོས་སྒྱུར་བྱས་པའི་སྤྱི་ཚོགས་ཀྱི་ཁོར་ཡུག་དང་། མི་དང་ལྷ་འདྲ་མཉམ་མམ་མི་ལྷ་ལས་རྒྱལ་བའི་རིག་གནས་ལྟ་གྲུབ་ཀྱིས་ཤན་ཞུགས་པ་དང་མཚན་ཉིད་རིག་པའི་རྟོགས་པ་དམན་པས། ཤེས་ཡོན་སྦྱོང་བ་དང་སློབ་གསོ་མྱོང་བའི་དམིགས་ཡུལ་ནི་མི་རང་ཉིད་ཚེ་འདིར་རྒྱུ་དཔལ་འབྱོར་དང་མཚན་སྙན་གྲགས། ཐོབ་གོ་སའི་ཆེད་དུ་ཡིན་ཞིང་། ནང་ལོགས་ཀྱི་ལྟ་བ་ཇི་བཞིན་སློབ་གསོ་ནི་ལག་ཆ་དང་དུས་སྐབས་ཙམ་དུ་ཐོབ་པའི་འབྲས་བུར་ངོས་ཟིན་པ་མ་ཟད། བོད་ཁམས་སུ་ཤེས་ཡོན་པ་འདི་རིགས་ཀྱི་གྲངས་ཀ་འཕེལ་སྟོབས་ཆེ་བས་སྲིད་འཛིན་ལས་ཁུངས་དང་ལས་རིགས་ཀུན་ལ་ཁྱབ་ནས་བོད་ཁམས་སྤྱི་ཚོགས་ཀྱི་ཐོན་ཁུངས་ཚོད་འཛིན་བྱས་ཏེ་རང་ཉིད་ཀྱི་དབང་ཆར་བསྒྱུར་ཅིང་། བོད་ཀྱི་རིག་གནས་དང་བཅས་པའི་སློབ་གསོ་དང་འཕྲོད་བསྟེན་དག་ལ་ཅི་མོས་སུ་ལམ་སྟོན་དང་དཔྱད་འཇོག་བྱེད་པ་དང་། མི་འདི་རིགས་ཀྱི་སྨྲ་ལྕེ་སུ་ལས་ཀྱང་མཁས་པ་དང་། སྤོབས་པ་སུ་ལས་ཀྱང་ཆེ་བ། མི་རིགས་རིག་གནས་ཀྱི་བརྩེ་སེམས་སུ་ལས་ཀྱང་ཆེ་མོད། དོན་དམ་པར་རྒྱུ་དཔལ་འབྱོར་དང་དབང་ཐང་འབའ་ཞིག་གི་དོན་དུ་བརྩོན་པ་ལགས། དོན་དངོས་སུ་འདི་ནི་ང་ཚོ་ཀུན་ལ་སྤྲད་པའི་ལོ་རྒྱུས་རང་བཞིན་གྱི་ཚོད་བགམ་ཞིག་ཡིན། ཤེས་ཡོན་པ་རིགས་ཅིག་ཤོས་ནི་བོད་ཀྱི་སྲོལ་རྒྱུན་ཤེས་ཡོན་པར་གོ་ཆོག སྲོལ་རྒྱུན་ཤེས་ཡོན་པའི་མི་གྲངས་ནི་གཏན་འཇགས་མིན་པར། དོན་དངོས་སུ་མར་འགྲིབ་བཞིན་ཡོད་ཅིང་། སྤྱིར་སྲོལ་རྒྱུན་ཤེས་ཡོན་པ་དེ་དག་བོད་ཀྱི་རིག་གནས་ལ་རྒྱུས་མངའ་བ་དང་། ལྷག་པར་དུ་བོད་ཀྱི་སྲོལ་རྒྱུན་རིག་གནས་ལ་མཁས་ཤིང་། བོད་ཀྱི་རིག་གནས་ཀྱི་མཚན་ཉིད་རིག་པའི་ལྟ་གྲུབ་ཟབ་མོ་ཞིག་ཆགས་ཐུབ་དགོས་མོད། དོན་དམ་པར་ཤེས་ཡོན་པ་ཕལ་མོ་ཆེའི་བསམ་ཕྱོགས་རྦད་དེ་ཁ་ཁ་རེད་དེ། གདུལ་བྱའི་འགྲོ་དོན་དང་བསྟན་པའི་ཁ་གཡར་ནས་སྲོལ་རྒྱུན་གྱི་ཤེས་ཡོན་ཁྲོམ་ར་ཅན་དུ་བསྒྱུར་ནས་ཚོང་གཉེར་བཅས་ལ་འབད་པ་ལགས། བོད་ཁམས་སྤྱི་ཚོགས་སུ་སྲོལ་རྒྱུན་ཤེས་ཡོན་གྱི་རིན་ཐང་ཆེར་བསྐྱེད་པ་དང་སྒྲོ་འདོགས་ངང་བོད་འབངས་མི་སེར་ལ་བསྒྲགས་ཏེ། རང་ཉིད་མ་གཏོགས་སུས་ཀྱང་རིན་ཐང་བྲལ་བའི་ཤེས་ཡོན་དེ་ཉིད་རྟོགས་མེད་པར་སྙམ་སྟབས། རང་ཉིད་ནི་ཡུལ་ཕྱོགས་དེའི་མི་རྣམས་ལས་མཆོག་ཏུ་གྱུར་པ་དང་། རང་ཉིད་མིའི་ཐུ་བོར་བསམས་ཏེ་ཀུན་གྱིས་རང་ཉིད་ལ་བཀུར་དགོས་པའི་འདུ་ཤེས་དྲག་པོ་བཅངས་ཡོད། དེ་རིགས་ནི་བོད་ཀྱི་རིག་གནས་ཀྱི་མཚན་ཉིད་རིག་པའི་ལྟ་གྲུབ་སྟེ། ཚེ་སྲོག་འདྲ་མཉམ་དང་བློ་ཁོག་ཡངས་པ། གཞུང་དྲང་བ། བྱམས་སྙིང་རྗེ་སྒོམ་པའི་དོན་སྙིང་དེ་དང་རྒྱབ་འགལ་དུ་སོང་འདུག མིའི་རིགས་ཀྱི་རིག་པའི་དཔལ་ཡོན་དང་མིའི་རིགས་ཀྱི་ཚེ་སྲོག་འབྲེལ་བའི་ཁྲོད་དུ་བོད་ཀྱི་རིག་གནས་དང་སློབ་གསོར་བསམ་ཞིབ་བྱས་ན། ད་གཟོད་བོད་ཀྱི་རིག་གནས་ཀྱི་གཏིང་རིམ་གྱི་དོན་སྙིང་དང་རིན་ཐང་གཞལ་དུ་མེད་པ་དེ་ཉིད་རྟོགས་ཤིང་། མ་འོངས་པར་རིག་གནས་ཡིད་ཆེས་ལྡན་པའི་ཤེས་ཡོན་པ་ཞིག་འབྱུང་སྲིད། གོང་གི་ཤེས་ཡོན་པ་རིགས་འདི་གཉིས་ཀྱིས་བོད་ཁམས་སྤྱི་ཚོགས་ཀྱི་ཤེས་ཡོན་དང་ཐོན་ཁུངས། དབང་ཆ་བཅས་ཡོངས་རྫོགས་དམ་དུ་བཟུང་ཞིང། ད་སྐབས་བོད་སྤྱི་ཚོགས་སུ་རྣལ་དུ་ཕབ་པའི་ཤེས་ཡོན་པ་གསར་བྱུང་ཚེགས་མེད་བདེ་བླག་ངང་འཚར་ལོངས་འབྱུང་མི་ནུས་པ་ཡང་ཤེས་ཡོན་པ་རིགས་འདི་གཉིས་ཀྱིས་སྒེར་དབང་གཅོད་པའི་རྐྱེན་དུ་ཟད་དོ། །
འོ་ན་བདག་ཅག་གིས་སློབ་གསོའམ་བོད་ཀྱི་སློབ་གསོའི་གོ་དོན་ཇི་ལྟར་རྟོགས་དགོས་ཤེ་ན། གོང་དུ་ཞུས་པ་བཞིན་སློབ་གསོར་ཡུལ་དུས་ཀྱི་ཚད་བཀག་མེད་པས་དུས་རབས་གང་ཞིག་ཏུའང་སློབ་གསོ་དེ་མི་སྒེར་དང་ཚོ་པ་སུ་ལའང་མི་དབང་ཞིང་། སློབ་གསོ་ནི་མིའི་ཚེ་སྲོག་གི་དོན་དམ་རྙེད་པའི་བརྒྱུད་རིམ་ཞིག་ཡིན། སློབ་གསོ་དེ་ལག་ཆ་ཞིག་དང་དུས་སྐབས་ཤིག་གི་འབྲས་བུ་ཙམ་དུ་བརྩི་བ་དེ་རིག་གནས་ཀྱི་མཚན་ཉིད་རིག་པའི་རྟོགས་པ་དམན་པས་སློབ་གསོ་ཐ་མལ་ཅན་དུ་བསྒྱུར་བའི་སྤྱོད་ཚུལ་ཞིག་ལས་མ་འདས། སློབ་གསོ་ལག་ཆ་ཅན་དང་ཐ་མལ་ཅན་གྱིས་སྐྱེད་སྲིང་བྱས་པའི་མི་སྣ་ཕལ་མོ་ཆེ་ནི་ཁེ་འདོད་གྲགས་འདོད་དང་ཁེ་ཕན་འབའ་ཞིག་ལ་དམིགས་པ་ཤ་སྟག་ཡིན་པས། མི་སྣ་འདི་རིགས་འཕེལ་སྟོབས་ཆེ་ན་མཚོ་བོད་མཐོ་སྒང་དུ་བོད་མིའི་འཚོ་གནས་ལ་དཀའ་ངལ་སྤྲད་འོང་ཞིང་། མཐར་མི་རིགས་འདི་ཉིད་མེད་པར་འགྱུར་བའི་ཉེན་ཁ་འབྱུང་བ་དེ་ཡང་། མི་ནི་རང་བྱུང་ཁམས་ཀྱི་ཆ་ཤས་ཙམ་དང་། རང་བྱུང་ཁམས་ནི་ཆོས་ཉིད་བདེན་པར་ངོས་ཟིན་པའི་རང་རེའི་རིག་གནས་ཀྱི་མཚན་ཉིད་རིག་པའི་ལྟ་གྲུབ་དེ་དང་འགལ་སོང་བ་ལགས་པས། འདོད་ཆུང་ཆོག་ཤེས་དང་བློ་ཁོག་ཡངས་པ། ཚེ་སྲོག་འདྲ་མཉམ་གྱི་འདུ་ཤེས་འཛིན་པའི་མི་སྣ་སྐྱེད་སྲིང་བྱ་རྒྱུ་ནི་བོད་ཀྱི་སློབ་གསོའི་འོས་འགན་དང་དོན་གྱི་སྙིང་པོ་ཡིན། དེས་ན་བདག་ཅག་གིས་ཆ་འཕྲིན་མྱུར་འཕེལ་གྱི་དུས་རབས་འདི་དང་བསྟུན་ནས་བོད་ཀྱི་སློབ་གསོའི་འགག་རྩ་ཇི་ལྟར་སེལ་དགོས་པའི་གནས་དེ་བརྗོད་གཞི་ཆེན་པོ་ཞིག་ཡིན་པས་འདིར་ཞིབ་ཏུ་གླེང་བར་མི་བྱའོ། །
བཞི་པ། བོད་ཁམས་སློབ་གསོའི་བསམ་གཞིག།
བོད་མིས་གནའ་ནས་འཛམ་གླིང་ཡང་རྩེའི་གནས་མཆོག་མཚོ་བོད་མཐོ་སྒང་དུ་མི་ལོ་འབུམ་ཕྲག་དུ་མར་འཚོ་གནས་བྱས་ཤིང་། རང་བྱུང་ཁམས་ལ་བཀུར་ནས་མི་ནི་རང་བྱུང་ཁམས་ཀྱི་ཆ་ཤས་ཙམ་དང་། རང་བྱུང་ནི་ལས་དབང་ངམ་ཆོས་ཉིད་བདེན་པར་བསྒོམས་ཏེ། བོད་ལ་ཐུན་མོང་མ་ཡིན་པའི་རིག་གནས་ཀྱི་མཚན་ཉིད་རིག་པའི་ལྟ་གྲུབ་ཆགས་ཤིང་། འདོད་ཆུང་ཆོག་ཤེས་དང་ཁོག་ཡངས་གཞུང་དྲང་། ཚེ་སྲོག་འདྲ་མཉམ་འཛིན་པའི་མི་སྣ་བྱུང་བ་དེ་དག་ནི་དོན་དངོས་སུ་བོད་ཀྱི་སློབ་གསོ་ལས་སྨིན་པའི་འབྲས་བུ་ཁོ་ན་ཡིན་པ་སྨོས་ཅི་དགོས། རིག་གནས་ཀྱི་མཚན་ཉིད་ལྟ་གྲུབ་དེ་ལས་སློབ་གསོ་ལག་ཆ་དང་སློབ་གསོ་ཁེ་ཕན་ཅན་དུ་འཛིན་པ་དེ་མཚོ་བོད་མཐོ་སྒང་གི་སྤྱི་ཚོགས་སུ་འཕྲོད་ཐབས་བྲལ་བ་མ་ཟད། འཛམ་གླིང་གི་ཡུལ་གྲུ་གཞན་གང་རུང་དུ་གནས་ཐབས་བྲལ་བ་ལགས། མིག་སྔའི་སྤྱི་ཚོགས་སུ་སློབ་གསོ་ལག་ཆ་ཅན་དང་སློབ་གསོ་ཁེ་ཕན་ཅན་དུ་བསྒྱུར་བ་ནི་བོད་ཀྱི་རིག་གནས་དང་བཅས་པའི་བོད་ཀྱི་སློབ་གསོར་འཕྲད་པའི་དཀའ་ངལ་ཆེ་ཤོས་དེ་ཡིན་ཞིང་། བདག་ཅག་གིས་བློ་བག་ཕབ་ནས་སློབ་གསོའི་དོན་སྙིང་ལ་མནོ་བསམ་བཏང་ན། སློབ་གསོ་ནི་ལག་ཆ་དང་ཁེ་ཕན་ཅན་ཞིག་མིན་པར། སློབ་གསོས་མི་ཁེ་འདོད་གྲགས་འདོད་དང་བློ་ཁོག་དོག་པོ། མི་གཤིས་ཀུན་སྤྱོད་ཀྱི་ཚད་གཞིར་འཛེམ་དོགས་མེད་པ་ཞིག་སྐྱེད་སྲིང་བྱེད་པ་མ་ཡིན་པར། སློབ་གསོ་ནི་མིའི་ཚེ་སྲོག་གི་དོན་དམ་རྙེད་པའི་བརྒྱུད་རིམ་ཞིག་དང་། མི་གཤིས་དང་བདེ་སྐྱིད་ཀྱི་འཚོ་བ་སྐྲུན་པའི་བརྒྱུད་རིམ་ཞིག་སྟེ། མིའི་རིགས་ཀྱི་སྤྱི་ཚོགས་ལ་འདོད་ཆུང་ཆོག་ཤེས་དང་བརྩེ་བ་ཆེན་པོ། ཁོག་ཡངས་གཞུང་དྲང་། ཚེ་སྲོག་འདྲ་མཉམ་འཛིན་པའི་མི་གཤིས་དམ་པ་སྐྱེད་སྲིང་བྱ་རྒྱུ་ནི་མིའི་རིགས་ཀྱི་སློབ་གསོའམ་བོད་ཀྱི་སློབ་གསོའི་མཐར་ཐུག་གི་དམིགས་ཡུལ་དེ་ཁོ་ནའོ། །
དཔྱད་གཞིའི་ཡིག་ཆ།
[1] 中国共产党十九大报告,报告主题:不忘初心,牢记使命,高举中国特色社会主义伟大旗帜,决胜全面建成小康社会,夺取新时代中国特色社会主义伟大胜利,为实现中华民族伟大复兴的中国梦不懈奋斗.
[2]2017年和2018年西藏自治区人民政府工作报告.
[3]2017年和2018年甘孜藏族自治州人民政府工作报告.
[4]胡德海,教育学原理(第三版)[M]人民教育出版社,2013年.
[5]巴登尼玛著,益西邓珠译,文明的困惑之藏族教育之路(藏文)[M]民族出版社,2014年.
[6](捷)夸美纽斯著,傅任敢译,大教学论[M] 教育科学出版社,1999年5月.
[7](瑞士)裴斯泰洛齐著,夏之莲译,裴斯泰洛齐的教育论著选[M]人民教育出版社2001年5月.
[8](美)杜威著,王承绪译,民主主义与教育[M]人民教育出版社,2011年5月.
[9]杨伯峻译注,论语译注(简体字本)[M]中华书局,2017年8月.
(《བོད་ཀྱི་སློབ་གསོ》སྤྱིའི་དེབ་236ལས་བཤུས།)


text:
༄༅།།བོད་ལྗོངས་ཀྱི་རྟ་རྩལ་རུ་ཁག་ལ་རྒྱལ་ཡོངས་ཀྱི་ཨང་དང་པོ་ཐོབ་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་16ཉིན། 09:49) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། 2018ལོའི་རྒྱལ་ཡོངས་ཀྱི་རྟ་རྩལ་རྣམ་གྲངས་གསུམ་གྱི་ལེགས་སྐྱེས་འགྲན་བསྡུར་ཉིན་ཤས་གོང་མཇུག་འགྲིལ་ཞིང་། བོད་ཀྱི་རུ་ཁག་གིས་མཐའ་མཇུག་ཉིན་གྱི་འགྲན་རའི་འགག་སྒྲོལ་འགྲན་བསྡུར་སྐབས་སུ་རྟ་རྩལ་ཡག་པོ་བཏོན་ནས་ཀོང་ཏུང་རུ་ཁག་དང་ཅང་སུའུ་རུ་ཁག་ལས་རྣམ་པར་རྒྱལ་ཏེ་ཚོགས་པའི་ཨང་དང་པོ་བླངས་པ་དང་། ཀོང་ཏུང་རུ་ཁག་གི་རྟ་པ་ཆའོ་ལུན་པཱ་ཐེར་ལ་མི་སྒེར་གྱི་འགྲན་བསྡུར་གྱི་ཨང་དང་པོ་ཐོབ་པ་རེད།
རྟ་རྩལ་རྣམ་གྲངས་གསུམ་གྱི་འགྲན་བསྡུར་ནི་མི་རྟ་ཆ་སྒྲིག་གིས་གཟབ་མཆོར་བགྲོད་རྩལ་དང་། བྱེས་བགྲོད་འགག་སྒྲོལ། འགྲན་རའི་འགག་སྒྲོལ་བཅས་བྱེད་དགོས་པ་དང་། ཚོགས་པའི་འགྲན་བསྡུར་རིང་། གོང་གི་ཉིན་གཉིས་ཀྱི་གཟབ་མཆོར་བགྲོད་རྩལ་དང་བྱེས་བགྲོད་འགག་སྒྲོལ་འགྲན་བསྡུར་བྱས་རྗེས། ཀོང་ཏུང་རུ་ཁག་ལ་བསྡོམས་ཉེས་ཆད་སྐར་མ་104.30བཏང་ནའང་སྔར་བཞིན་ཨང་དང་པོར་གནས་པ་དང་། བོད་ཀྱི་རུ་ཁག་ཀོང་ཏུང་རུ་ཁག་ལས་ཧེ་བག་སྐར་མ་6.10ཤོར་ནས་ཨང་གསུམ་པར་སླེབས་ཡོད། ཡིན་ནའང་ཚེས་13ཉིན་གྱི་འགྲན་རའི་འགག་སྒྲོལ་འགྲན་བསྡུར་ལ་བོད་ཀྱི་རུ་ཁག་གི་མི་རྟ་ཆ་སྒྲིག་བཞིས་རྟ་རྩལ་ཡག་པོ་བཏོན་ཏེ་ཉེས་ཆད་སྐར་མ་གཅིག་ཀྱང་མ་འཁེལ་བར་འགྲན་བསྡུར་ལེགས་སྒྲུབ་བྱས་པ་དང་། ཀོང་ཏུང་རུ་ཁག་གི་མི་རྟ་ཆ་སྒྲིག་གསུམ་ལ་ཉེས་ཆད་སྐར་མ་འཁེལ་མཐར། བོད་ཀྱི་རུ་ཁག་ལ་བསྡོམས་ཉེས་ཆད་སྐར་མ་110.40གྱིས་ཨང་དང་པོར་སླེབས་པ་དང་། ཀོང་ཏུང་རུ་ཁག་ལ་བསྡོམས་ཉེས་ཆད་སྐར་མ་117.20གྱིས་ཚོགས་པའི་འགྲན་བསྡུར་གྱི་ཨང་གཉིས་པར་སླེབས་ཤིང་། ཅང་སུའུ་རུ་ཁག་དང་ཧྲང་ཧའེ་རུ་ཁག་སོ་སོར་ཨང་གསུམ་པ་དང་བཞི་པ་ཐོབ་ཡོད།